
ABSTRACT

Recomandarea Comitetului Miniştrilor din cadrul Consiliului Europei nr.(2000)19 privind rolul Ministerului Public în sistemul judiciar penal defineşte Ministerul Public şi atribuţiile acestuia astfel:

„Atribuţiile Ministerului Public
1. Se înţelege prin „Minister Public” autoritatea responsabilă să vegheze, în numele societăţii şi al interesului general, la aplicarea legii penale, ţinând cont de drepturile individuale, pe de o parte, şi de necesitatea eficientizării sistemului de justiţie penală, pe de altă parte.
2. În toate sistemele justiţiei penale, Ministerul Public:

- decide, dacă este cazul, începerea sau continuarea urmăririi penale;

- exercită urmărirea penală în faţa tribunalelor;

- atacă, în totalitate sau numai parţial, hotărârile judecătoreşti.

3. În egală măsură, în anumite sisteme de justiţie penală, Ministerul Public:

- pune în aplicare politica penală naţională, adaptând-o, dacă este cazul, la realităţile regionale sau locale;

- conduce, îndrumă sau supraveghează ancheta;

- decide măsuri alternative la urmărirea penală;

- supraveghează punerea în executare a hotărârilor judecătoreşti;

- etc.”
Ministerul Public constituie un sistem integrat ierarhic de agenţi ai statului numiţi procurori, abilitaţi legal să descopere încălcările legii penale, să sesizeze instanţele de judecată competente şi/sau să participe la judecarea cauzelor penale. Procurorii pot exercita şi alte atribuţii în materie civilă în cauzele care implică interese ale minorilor/incapabililor, precum şi în materia dreptului comercial fiscal, social, disciplinar etc.

Lucrarea prezintă reglementări din statele membre UE privind statutul Ministerului Public, respectiv locul Ministerului Public în sistemul puterilor statului, relaţiile acestuia cu puterile executivă şi legislativă, precum şi procedura de numire a Procurorului general şi a procurorilor.
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

I. STATUTUL MINISTERULUI PUBLIC. ASPECTE COMPARATIVE 

Statutul Ministerului Public poate fi caracterizat în coordonatele mai multor modele. Există astfel:

1. Modelul Ministerului Public organizat în subordinea Ministerului Justiţiei
Potrivit acestui model - existent în Austria, Cehia, Danemarca, Estonia, Finlanda, Franţa, Grecia, Luxemburg, Olanda, Polonia şi  Suedia - magistraţii Ministerului Public îşi exercită atribuţiile sub autoritatea Ministerului Justiţiei, iar funcţiile Ministerului Public sunt exercitate sub conducerea Procurorului general. 

Ministerul Public funcţionează sub autoritatea Ministerului Justiţiei care dă procurorilor instrucţiuni generale cu privire la aplicarea legii penale, dar şi instrucţiuni particularizate la o anumită cauză penală, numai în scris şi, care, pentru asigurarea transparenţei, se introduc în dosarul cauzei. 
Ministerul Public este titularul acţiunii penale, dar are atribuţii şi în materie civilă/comercială unde poate fi parte principală sau alăturată.

2. Modelul Ministerului Public aflat sub autoritatea Ministerului Justiţiei 
Modelul se caracterizează prin faptul că Ministerul Justiţiei nu poate interveni, prin instrucţiuni, în activitatea Ministerului Public, având rolul de a organiza serviciile judiciare şi de a urmări bunul mers al justiţiei.
În cadrul acestui model se întâlnesc şi forme în care procurorii îşi exercită atribuţiile sub autoritatea Ministerului Justiţiei, care le poate da şi instrucţiuni generale pentru asigurarea aplicării unitare a legii, pentru aplicarea unei anumite politici penale sau pentru apărarea ordinii de drept. De asemenea, le poate ordona începerea urmăririi penale împotriva unei persoane, dar  nu poate solicita încetarea urmăririi penale împotriva unei persoane, acest lucru fiind interzis.
▪ În Italia, potrivit art.104 din Constituţie „Magistratura constituie un corp autonom şi independent faţă de orice altă putere”.  
Art.105 din Constituţie atribuie Consiliului Superior al Magistraturii competenţa adoptării tuturor deciziilor referitoare la cariera magistraţilor: ”Nominalizările, desemnările şi mutările, promovările şi măsurile disciplinare privind magistraţii intră în competenţa Consiliului Superior al Magistraturii, conform normelor privind sistemul judiciar.” 
În acelaşi timp, art.110 din Constituţie limitează atribuţiile ministrului justiţiei la aspecte legate de organizarea şi funcţionarea serviciilor justiţiei: ”Sub rezerva competenţelor acordate Consiliului Superior al Magistraturii, ministrul justiţiei are obligaţia de a veghea la organizarea şi funcţionarea serviciilor din cadrul justiţiei.”

▪ În Spania, Constituţia consacră instituţia Ministerului Public la Titlul VI privind puterea judecătorească, Ministerul Public fiind considerat parte integrantă a puterii judecătoreşti.
Poziţia independentă a Ministerului Public faţă de instanţele judecătoreşti este reglementată constituţional de art.124.2 potrivit căruia „Ministerul Public îşi exercită atribuţiile prin organe proprii, în conformitate cu principiile unităţii de acţiune şi al subordonării ierarhice şi, în toate cazurile, potrivit principiilor legalităţii şi al obiectivităţii”. 
Textul constituţional este particularizat de art.2.1 din Legea nr.50/1981 privind statutul organic al Ministerului Public: ”Ministerul Public este un organ cu semnificaţie constituţională având personalitate juridică, integrat în sistemul judecătoresc, dar funcţionând în mod autonom faţă de acesta. Îşi îndeplineşte misiunea cu resurse proprii, respectând principiile unităţii de acţiune şi al ierarhiei, precum şi pe cele ale legalităţii şi obiectivităţii.”
▪ În Belgia, Ministerul Public aparţine atât autorităţii guvernamentale, cât şi organelor de administrare a justiţiei. Potrivit art.151.1 din Constituţie, procurorii sunt reprezentanţi ai puterii executive şi membri ai puterii judiciare.
3. Modelul Ministerului Public independent de puterea executivă 

▪ În Portugalia, „Ministerul Public are statut propriu şi autonomie, conform celor stabilite prin lege.” (Constituţie, art.219.2) 
Legea nr.60/1998 privind statutul Ministerului Public defineşte, la art.2, conţinutul acestei autonomii (consacrată constituţional): 

“Art.2 – Statutul

(1) Ministerul Public este independent faţă de celelalte organe ale puterii centrale, regionale şi locale, în condiţiile prezentei legi.

(2) Independenţa Ministerului Public se caracterizează prin obligaţia respectării criteriilor de legalitate şi obiectivitate şi prin faptul că magistraţii Ministerului Public răspund numai directivelor, ordinelor şi instrucţiunilor prevăzute de prezenta lege.”
▪ În Letonia, ca parte a sistemului judiciar, Ministerul Public este separat şi independent faţă de puterea executivă (Legea privind parchetele, art.4).
▪ În Lituania, Ministerul Public este un organ independent al puterii judiciare. (Constituţie, art.118). 
▪ În Irlanda, Ministerul Public nu este subordonat Ministerului Justiţiei, Egalităţii şi Reformei Judiciare (Legea din 1974 privind urmărirea penală a infracţiunilor).

▪ În Bulgaria, Ministerul Public nu se află în subordinea Ministerului Justiţiei. Responsabilităţile Ministerului Justiţiei în domeniul de activitate al Ministerului Public se exercită prin intermediul Consiliului Judiciar Suprem (Constituţie, art.126, art.129).

▪ În Slovacia, Ministerul Public nu cunoaşte nici o formă de subordonare faţă de Ministerul Justiţiei. Independenţa Ministerului Public este garantată de statutul constituţional al Procurorului general, care este numit şi revocat din funcţie de Preşedintele Republicii, la propunerea Consiliului Naţional al Republicii Slovacia (Constituţie, art.150).

▪ În Ungaria, Ministerul Public nu se află în subordinea Ministerului Justiţiei. Potrivit art.3 (1) din Legea CLXIII din 2011 „Ministerul Public este un organ constituţional independent, care se supune exclusiv legii.”
4. Modele mixte
În cadrul acestor modele, procurorii generali sunt numiţi de miniştrii justiţiei sau, la propunerea acestora, de şefii de state/Guverne (fiind deci revocabili).

Ceilalţi procurori se bucură de inamovibilitate/stabilitate accentuată, fiind organizaţi pe principiul subordonării ierarhice în care procurorul de nivel superior poate prelua atribuţii specifice procurorilor de nivel inferior.

▪ În Germania, Ministerul Public federal este format din Procurorul general federal şi din procurori federali. Ministerul se află sub autoritatea ministrului federal al justiţiei (Legea privind constituirea tribunalelor, art.147). Membrii Ministerului Public sunt numiţi de Preşedintele Republicii, la propunerea ministrului federal al justiţiei, făcută după primirea acordului Bundesrat-ului. Ministerele publice de land sunt organizate conform unor reguli similare. Astfel, procurorii sunt numiţi de ministrul de justiţie din respectivul land, rezoluţiile procurorilor generali fiind hotărâtoare în aceste numiri.

▪ În Marea Britanie, nu există un Minister Public propriu-zis, ceea ce s-ar putea explica prin aceea că în sistemul juridic britanic curţile au rolul de a preveni orice tendinţă de autoritarism, aplicând dreptul în mod imparţial.
În concepţia britanică, susţinerea acuzării într-un proces de către un agent al statului ar compromite principiul „egalităţii armelor”, al echilibrului care ar trebui să existe între acuzare şi apărare. De aceea, „procurorii” se desemnează din rândul membrilor baroului, fiind aşadar „avocaţi ai acuzării”.
Instituţia naţională cu competenţe în urmărirea penală a infracţiunilor identificate de organele de poliţie este Serviciul Regal de Procuratură („Crown Prosecution Service”), instituit prin Legea din 1985 privind urmărirea penală a infracţiunilor. SRP este autoritatea independentă care are competenţa instrumentării cauzelor penale anchetate, în prealabil, de organele de poliţie. 

Serviciul Regal de Procuratură se află sub autoritatea Avocatului general („Attorney General”). Avocatul general este numit de Primul-ministru, este membru al Guvernului (dar nu şi al Cabinetului), are o poziţie independentă faţă de Executiv şi răspunde în faţa Parlamentului. 
▪ În Slovenia, potrivit art.10 din Legea privind parchetele, Guvernul, direct sau prin intermediul ministrului justiţiei, implementează dispoziţiile legale referitoare la domeniul resurselor umane, al organizării şi supravegherii urmăririi penale şi administrării justiţiei corespunzătoare activităţii parchetelor şi procurorilor.  

Procurorul general este numit de Adunarea Naţională, pe baza propunerii motivate a Consiliului procurorilor, cu avizul preliminar al Guvernului (art.111 din Legea privind parchetele), iar procurorii sunt numiţi de Guvern, la propunerea ministrului justiţiei (art.34 din Legea privind parchetele).
II. REGLEMENTAREA STATUTULUI MINISTERULUI PUBLIC ÎN STATE MEMBRE UE

AUSTRIA
Bază legală

Constituţie

Legea din 1986 privind Parchetul Public
Codul de procedură penală
▪ Constituţia nu consacră în mod expres instituţionalizarea Parchetului Public, ci numai principiul acuzării.
▪ Rolul parchetelor este acela de apărare a interesului public în administrarea justiţiei penale. Aceasta implică, în primul rând, urmărirea penală a persoanelor care comit infracţiuni în cadrul procedurilor preliminare şi reprezentarea acuzării în procedurile penale (din acest motiv, parchetele mai sunt numite şi agenţii de acuzare.) 

▪ Parchetul public, parte a structurii Ministerului Federal al Justiţiei, este o autoritate a statului separată şi independentă de autoritatea judecătorească.

În sensul art.90.a din Constituţie, formal, procurorii sunt consideraţi organe judiciare. Ca membri ai unui organ structurat ierarhic, procurorii publici au obligaţia de a respecta instrucţiunile superiorilor ierarhici, inclusiv ale ministrului justiţiei. Cu toate acestea, în cazul în care consideră că o dispoziţie contravine legii, aceştia pot solicita un ordin scris privind dispoziţia respectivă şi pot cere chiar să fie eliberaţi de responsabilitatea de a acţiona în cauza penală respectivă.
Există reglementări statutare precise referitoare la dreptul de a da dispoziţii. Astfel, dispoziţiile emise de birourile procurorilor publici sau de ministrul federal al justiţiei trebuie date în scris şi trebuie să conţină o expunere de motive; acestea primite trebuie înregistrate în dosarul cauzei penale. Ministrul federal al justiţiei are obligaţia de a furniza informaţii Parlamentului, în faţa căruia răspunde.
▪ Organizarea şi funcţionarea parchetului public, precum şi rolul acestuia în cadrul procedurilor penale sunt reglementate de Legea din 1986 privind Parchetul Public, de normele de aplicare ale acestei legi şi de Codul de procedură penală.

Numirea în funcţia de procuror public se face cu îndeplinirea condiţiilor prevăzute de lege pentru numirea în funcţia de judecător; de asemenea, candidatul în cauză trebuie să aibă o vechime în funcţia de judecător de cel puţin un an.
Procurorii publici sunt numiţi în funcţie de Preşedintele federal, la propunerea comisiei de recrutare, cu avizul ministrului federal al justiţiei. Totuşi, pentru majoritatea posturilor de procuror public, Preşedintele federal a delegat dreptul de numire către ministrul justiţiei.

Nu există procurori naţionali specializaţi. Specializarea poate interveni în domenii precum infracţiunile legate de droguri, infracţiunile economice etc.

▪ Pe lângă fiecare tribunal districtual/regional, Parchetul Public este reprezentat de procurorii („avocaţii”) districtuali/regionali; aceştia sunt funcţionari cu expertiză specializată (care pot fi şi persoane care au urmat o pregătire specială în materie, fără a fi specialişti în drept). 
Procurorii sunt însărcinaţi cu urmărirea penală şi reprezentarea acuzării, atât în faţa instanţelor regionale, cât şi în faţa instanţelor districtuale.
Următoarele niveluri ierarhice, supuse numai instrucţiunilor ministrului justiţiei,  sunt reprezentate de:

- birourile procurorilor-şefi de pe lângă curţile de apel de la Viena, Graz, Linz şi Innsbruck. Birourile procurorilor şefi sunt formate din procurorul public şef (primul procuror public) şi un anumit număr de procurori publici; 
- birourile procurorilor seniori, conduse de procurorul şef senior; membrii acestora au şi atribuţia de a verifica periodic activitatea birourilor procurorilor şefi de pe lângă curţile de apel;
- biroul procurorului general (Attorney general).

Şeful fiecărei structuri ierarhice are atribuţia de a supraveghea activitatea procurorilor aflaţi în subordine, de a emite instrucţiuni ce trebuie respectate de aceştia şi de a prelua, când este cazul, acţiuni individuale ale procurorilor subordonaţi. 

Parchetul General de pe lângă Curtea Supremă deţine o poziţie specială, având rolul de a asigura aplicarea uniformă a legilor şi de a menţine certitudinea juridică în materie penală. 

Parchetul General este direct subordonat ministrului federal al justiţiei şi nu are autoritatea de a da dispoziţii parchetelor şi procurorilor-şefi. 
Mai mult, acesta nu poate reprezenta acuzarea; atribuţia principală este aceea de a sprijini activitatea Curţii Supreme, îndeosebi prin introducerea recursurilor în anulare în interesul legii în cauzele penale în care părţile nu mai dispun de alte căi de atac. 
Constituţie

„ Art.90.a
Procurorii publici sunt funcţionari judiciari. Aceştia reprezintă ancheta şi urmărirea penală în cazurile care trebuie sancţionate de tribunal. Prin lege federală se stabilesc reglementări detaliate referitoare la obligaţia procurorilor publici de a respecta instrucţiunile date de funcţionarii superior ierarhic. 
Art.91
(1) Poporul participă la justiţie.

(2) Un juriu va da verdictul în ce priveşte vina acuzatului care a comis infracţiuni pedepsite cu sancţiuni severe, ce urmează a fi specificate de lege, şi în toate cazurile de delicte politice şi contravenţii.

(3) În procedurile penale pentru alte infracţiuni sancţionabile, asesorii participă la administrarea justiţiei dacă pedeapsa ce urmează a fi aplicată depăşeşte limita ce urmează a fi stabilită de lege.”

BELGIA
Bază legală

Constituţie

Legea din 22 decembrie 1998 privind integrarea verticală a Ministerului Public, Parchetul federal şi Consiliul procurorilor Regelui
 
Codul judiciar
 
▪ Statutul Ministerului Public are un caracter complex, întrucât acesta aparţine atât autorităţii guvernamentale, cât şi organelor de administrare a justiţiei.

Ministerul Public este caracterizat de: unitate (corp ierarhizat în cadrul căruia fiecare membru îşi exercită autoritatea asupra celor aflaţi în subordine şi a cărui conducere este puternic ierarhizată); indivizibilitate (este exclusă orice distincţie sau divizare între magistraţii Ministerului Public abilitaţi de lege să îndeplinească un act în cadrul unei jurisdicţii determinate); independenţă (atât faţă de curţi şi tribunale, cât şi faţă de Guvernul federal, cu menţiunea că independenţa faţă de ministrul justiţiei este relativă); irecuzabilitate (un magistrat al Ministerului Public, parte principală în procesul penal, nu poate face obiectul unei recuzări).

▪ Sarcinile şi misiunile Ministerului Public sunt legate de instrumentarea şi monitorizarea cauzelor penale şi a celor civile. În materie civilă, Ministerul Public intervine, din oficiu, în cazurile prevăzute de lege şi ori de câte ori menţinerea ordinii publice necesită intervenţia acestuia. În aceste cauze, Ministerul Public emite avize (scrise sau verbale).

De asemenea, Ministerul Public are competenţa de a monitoriza şi implementa în mod corespunzător hotărârile şi directivele de politică penală (acestea din urmă sunt emise de Ministerul Justiţiei, după consultarea Colegiului procurorilor generali).

▪ Reglementarea constituţională a Ministerului Public: potrivit art.153 din Constituţie, magistraţii Ministerului sunt numiţi şi revocaţi de Rege, pe baza propunerilor Consiliului Judiciar Superior. Sistemul de evaluare periodică a procurorilor publici este reglementat de art.151 din Constituţie.
Potrivit Constituţiei, independenţa procurorilor este relativă, aceştia fiind în acelaşi timp reprezentanţi ai puterii executive şi membri ai autorităţii judiciare.

▪ Structurat conform modelului ierarhic, Ministerul Public este format din magistraţi care aparţin unui parchet sau unui “corp de control”.
- La baza piramidei se află cei 27 de procurori ai Regelui (câte unul pentru fiecare district judiciar). Procurorii Regelui şi locţiitorii acestora răspund de exercitarea acţiunii publice în materie penală la nivelul tribunalului de primă instanţă, al tribunalului de poliţie districtuală şi al tribunalului pentru comerţ (art.150 din Codul judiciar). 
Infracţiunile penale din domeniul social şi al muncii se află în jurisdicţia a 22 de procurori “controlori” specializaţi în dreptul muncii care, sub autoritatea procurorului general, îşi desfăşoară activitatea pe lângă tribunalele de muncă. (art.152-155 din Codul judiciar). 
Toţi procurorii Regelui formează Consiliul procurorilor Regelui. Organ esenţialmente consultativ, Consiliul are competenţa de a emite avizele privind armonizarea şi aplicarea uniformă a dispoziţiilor legale în materie/orice problemă legată de atribuţiile Ministerului Public. 


 - Procurorii generali. Atât procurorii Regelui, cât şi procurorii “controlori” specializaţi în dreptul muncii îşi exercită funcţiile sub supravegherea ierarhică a celor 5 procurori generali (câte unul pentru fiecare curte de apel), care sunt asistaţi de locţiitori şi de avocaţii generali (art.143, paragrafele 1-2 din Codul judiciar). 
Cei 5 procurori-generali formează împreună Colegiul procurorilor generali (art.143-bis din Codul judiciar). Instituit prin Legea din 4 martie 1997, Colegiul are competenţă asupra întregului teritoriu al Regatului. Cele mai importante sarcini ale Colegiului privesc implementarea unitară şi coordonată a politicii penale; funcţionarea generală corespunzătoare şi coordonată a Ministerului Public; furnizarea de informaţii şi avize referitorare la activitatea Ministerului Public, către ministrul justiţiei (art.143-bis, paragrafele 2-3 din Codul judiciar).


- Parchetul Federal. Instituit prin Legile din 22 decembrie 1998 şi din 21 iunie 2001, Parchetul Federal este condus de Procurorul federal, care este asistat de 18 magistraţi federali. Procurorul federal este numit de Rege, la propunerea Ministerului Justiţiei, pentru un mandat de 5 ani. Mandatul poate fi reînnoit succesiv, o singură dată.

În principiu, Parchetul federal are competenţa exercitării acţiunii penale în cazul comiterii infracţiunilor împotriva siguranţei statului, de crimă organizată, terorism etc. Procurorii federali coordonează exercitarea acţiunii penale, în general, şi facilitează cooperarea internaţională în materie penală. Anumiţi procurori federali au sarcina de a supraveghea asupra funcţionării generale şi specifice a poliţiei federale (art.144-bis din Codul judiciar).
- Procurorul general de pe lângă Curtea de Casaţie face parte din Ministerul Public, dar nu este superiorul ierarhic al acestuia.  Este numit de Rege pentru un mandat unic de 5 ani.

Principala competenţă a Procurorului general este aceea de a emite avize în scopul respectării legii şi al asigurării coerenţei în jurisprudenţă (art.142 din Codul judiciar).

Conform art.141 din Codul judiciar, Procurorul general de pe lângă Curtea de Casaţie nu exercită acţiunea publică, excepţie fiind cazul în care acesta poate introduce o acţiune a cărei judecată este atribuită Curţii de Casaţie.

Constituţie

“Art.151

(1) În exercitarea competenţelor jurisdicţionale, judecătorii sunt independenţi. Ministerul Public este independent în exercitarea cercetărilor şi urmăririlor individuale, fără a aduce atingere dreptului ministrului competent de a ordona urmăririle şi de a adopta directive constrângătoare de politică penală, inclusiv de politică în domeniul cercetării şi al urmăririi. 

(2) Pentru întreaga Belgie, există un Consiliu Superior al Justiţiei. În exercitarea competenţelor, Consiliul Superior al Justiţiei respectă independenţa prevăzută la punctul (1).
Consiliul Superior al Justiţiei este format dintr-un colegiu francofon şi un colegiu flamand. Fiecare colegiu are un număr egal de membri şi este format, în mod paritar, pe de o parte, din judecători şi ofiţeri ai Ministerului Public aleşi direct de omologii lor în condiţiile şi conform modalităţii prevăzute de lege şi, pe de altă parte, din alţi membri numiţi de către Senat, cu o majoritate de 2/3 din voturile exprimate în condiţiile stabilite de lege.


În cadrul fiecărui colegiu, există o comisie de nominalizare şi de desemnare, precum şi o comisie pentru avize şi de anchetă, formate, în mod paritar, conform dispoziţiei prevăzute la alineatul precedent. 

Legea stabileşte componenţa Consiliului Superior al Justiţiei, a colegiilor şi comisiilor acestuia, precum şi condiţiile şi modul de exercitare a competenţelor de către aceştia.  

(3) Consiliul Superior al Justiţiei îşi exercită competenţele în următoarele materii:

1°prezentarea candidaţilor pentru funcţia de judecător, conform celor prevăzute la paragraful 4, primul alineat, sau de ofiţer al Ministerului Public;

2° prezentarea candidaţilor pentru desemnarea în funcţiile prevăzute la punctul (5), primul alineat şi în funcţiile de şef de corp pe lângă Ministerul Public;

3° accesul la funcţia de judecător sau ofiţer al Ministerului Public;

4° formarea judecătorilor şi a ofiţerilor Ministerului Public;
5° stabilirea profilurilor generale pentru desemnările prevăzute la 2°; 

6° emiterea de avize şi de propuneri referitoare la funcţionarea generală şi organizarea ordinului judiciar;
7° supravegherea generală şi promovarea utilizării mijloacelor de control intern;
8° cu excluderea tuturor competenţelor disciplinare şi penale:

- primirea şi asigurarea urmăririi plângerilor referitoare la funcţionarea ordinului judiciar;

- angajarea unei anchete privind funcţionarea ordinului judiciar.
În condiţiile şi conform modalităţii stabilite prin lege, competenţele vizate la paragrafele 1° - 4° sunt atribuite comisiei pentru nominalizare şi desemnare competente, iar competenţele vizate la paragrafele 5° - 8° sunt atribuite comisiei pentru avize şi de anchetă competente. Legea stabileşte cazurile în care şi modul conform căruia comisiile de nominalizare şi de desemnare, pe de o parte şi comisiile pentru avize şi de anchetă pe de altă parte, îşi exercită competenţele în comun.

Prin lege, care urmează a fi adoptată cu majoritatea prevăzută la art.4, ultimul alineat, se stabilesc celelalte competenţe ale acestui consiliu.
(4) Judecătorii de pace, judecătorii tribunalelor, consilierii tribunalelor şi ai Curţii de Casaţie sunt numiţi de Rege, în condiţiile şi conform procedurii stabilite prin lege.
Nominalizarea se face pe baza prezentării motivate a comisiei de nominalizare şi desemnare competente, cu o majoritate de 2/3 conform modalităţilor stabilite prin lege şi după evaluarea competenţei şi aptitudinii. Această prezentare poate fi refuzată numai potrivit modalităţii stabilite prin lege şi în baza unei motivaţii. 
În cazul nominalizării consilierilor de tribunale şi ai Curţii de Casaţie, adunările generale corespunzătoare acestor curţi emit, anterior prezentării prevăzute la alineatul precedent, un aviz motivat conform modalităţii stabilite de lege.
(5) Prim-preşedintele Curţii de Casaţie, prim-preşedinţii curţilor şi preşedinţii tribunalelor sunt desemnaţi în aceste funcţii de Rege, în condiţiile şi conform modalităţii stabilite de lege.

Desemnarea se face pe baza prezentării motivate a comisiei de nominalizare şi desemnare competente, cu o majoritate de 2/3, conform modalităţilor stabilite de lege şi după evaluarea competenţei şi a aptitudinii. Prezentarea poate fi refuzată numai potrivit modalităţii stabilite prin lege şi în baza unei motivaţii.

În cazul desemnării în funcţia de prim-preşedinte al Curţii de Casaţie sau în funcţiile de prim-preşedinţi ai curţilor, adunările generale ale acestor curţi emit, anterior prezentării prevăzute la alineatul precedent, un aviz motivat potrivit modalităţii stabilite de lege.
Preşedintele şi preşedinţii de secţie ai Curţii de Casaţie, preşedinţii de cameră ai curţilor şi vicepreşedinţii tribunalelor sunt desemnaţi în aceste funcţii de către curţile şi tribunalele din care fac parte, în condiţiile şi conform modalităţii stabilite de lege.

Fără a aduce atingere dispoziţiilor art.152, legea stabileşte durata desemnării în aceste funcţii.
(6) Conform modalităţii stabilite prin lege, judecătorii, titularii funcţiilor prevăzute la punctul (5), alin.4 şi ofiţerii Ministerului Public sunt supuşi unei evaluări.

Dispoziţie tranzitorie

Dispoziţiile de la punctele (3)-(6) intră în vigoare după instalarea Consiliului Superior al Justiţiei prevăzut la punctul (2).

La această dată, prim-preşedintele, preşedintele şi preşedinţii de secţie ai Curţii de Casaţie, prim-preşedinţii şi preşedinţii de cameră ai curţilor, precum şi preşedinţii şi vicepreşedinţii tribunalelor sunt consideraţi a fi desemnaţi în aceste funcţii pe durata şi în condiţiile stabilite de lege şi a fi numiţi în acelaşi timp respectiv la Curtea de Casaţie, la curtea de apel sau la curtea de muncă şi la tribunalul corespunzător.

Între timp, au aplicabilitate următoarele dispoziţii:

Judecătorii de pace şi judecătorii tribunalelor sunt direct numiţi de Rege.

Consilierii curţilor de apel, preşedinţii şi vicepreşedinţii tribunalelor de primă instanţă sunt numiţi de Rege, pe baza a două liste duble, prezentate una de către aceste curţi, iar cealaltă de către consiliile provinciale şi Parlamentul Regiunii Bruxelles-Capitală, după caz.

Consilierii Curţii de Casaţie sunt numiţi de Rege, pe baza a două liste duble, prezentate una de către Curtea de Casaţie, şi cealaltă alternativ, de către Camera Reprezentanţilor şi Senat.
În aceste două cazuri, candidaţii care figurează pe o listă pot figura, de asemenea, şi pe cealaltă listă.

Toate prezentările sunt făcute publice cu cel puţin 15 zile înainte de nominalizare.

Curţile aleg, din cadrul lor, preşedinţii şi vicepreşedinţii.

Art.152

Judecătorii sunt numiţi pe viaţă. Aceştia sunt pensionaţi la vârsta prevăzută de lege şi beneficiază de pensia prevăzută de lege.

Niciun judecător nu poate fi privat de locul său şi nici suspendat decât prin judecată.

Transferul (deplasarea) unui judecător poate avea loc numai printr-o nouă nominalizare şi cu acordul acestuia.

Art.153

Regele numeşte şi revocă ofiţerii Ministerului Public de pe lângă curţi şi tribunale.”
Codul judiciar
„Art.141

Procurorul general de pe lângă Curtea de Casaţie nu exercită acţiunea publică, excepţie făcând cazul în care introduce o acţiune a cărei judecată este atribuită Curţii de Casaţie.

Art.142

Funcţiile Ministerului Public pe lângă Curtea de Casaţie sunt exercitate, sub autoritatea ministrului justiţiei, de către Procurorul general.

(Procurorul general este asistat de un prim-avocat general şi de avocaţi generali care îşi exercită funcţiile sub supravegherea şi conducerea acestuia.)
 
Art.143

(1) Pe lângă fiecare curte de apel există un procuror general (şi un procuror federal care este competent pe întreg teritoriul Regatului).

(2) Fără a se aduce atingere dispoziţiilor art.138, alineatele 3 şi 4, procurorul general de pe lângă curtea de apel exercită, sub autoritatea ministrului justiţiei şi la solicitarea ministrului în a cărui competenţă intră probleme de muncă, în materii care intră în competenţa jurisdicţiilor de muncă, toate funcţiile Ministerului Public pe lângă curtea de apel, curtea de muncă şi curţile cu juraţi.
Procurorul general pledează în cadrul adunărilor camerelor şi în cadrul audierilor solemne de la curţile de apel şi de la curţile de muncă; de asemenea, când consideră că este oportun, şi în cadrul audierilor din cadrul camerelor. 

(3) Procurorul federal exercită, în cazurile şi conform modalităţilor stabilite de lege, sub autoritatea ministrului justiţiei, toate funcţiile Ministerului Public în cauzele penale pe lângă curţile de apel, curţile cu juraţi, tribunalele de primă instanţă şi tribunalele de poliţie.

Art.143-bis

(1) Procurorii generali de pe lângă curţile de apel formează împreună un colegiu, denumit Colegiul procurorilor generali, care se află sub autoritatea ministrului justiţiei. Colegiul are competenţă pe întreg teritoriul Regatului, iar deciziile sale angajează toţi procurorii generali de pe lângă curţile de apel, procurorul federal şi toţi membrii Ministerului Public aflaţi sub autoritatea, supravegherea  sau conducerea acestora.
(2) Colegiul procurorilor generali decide, prin consens, asupra tuturor măsurilor utile în vederea:

1° aplicării coerente şi a coordonării politicii penale stabilite prin directivele vizate la art.143-terţ, cu respectarea finalităţii acestora;

2° bunei funcţionări generale şi a coordonării Ministerului Public.

În cazul în care, în cadrul Colegiului, nu se poate ajunge la consens şi dacă este pusă în pericol executarea directivelor ministrului referitoare la politica penală, ministrul justiţiei ia măsurile necesare pentru aplicarea acestora.

(3) În plus, Colegiul procurorilor generali are sarcina de a-l informa pe ministrul justiţiei şi de a aviza, din proprie iniţiativă sau la cerere, orice problemă legată de misiunile Ministerului Public.

În lipsa consensului, avizele exprimă opiniile diferite expuse în cadrul Colegiului. 

(Colegiul procurorilor generali evaluează, mai ales pe baza rapoartelor procurorului federal şi după audierea acestuia, modul în care procurorul federal pune în practică directivele politicii penale, modul în care procurorul federal îşi exercită competenţele şi funcţionarea parchetului federal. Această evaluare se integrează în raportul prevăzut la art.7.) 

(Colegiul procurorilor generali poate institui, în materiile pe care le stabileşte, reţele de expertiză constituite din magistraţi ai parchetului federal, ai parchetelor generale, ai parchetelor procurorilor Regelui, ai procurorilor generali „controlori” specializaţi în dreptul muncii, ai procurorilor „controlori” specializaţi în dreptul muncii şi, după caz, şi din alţi experţi.

Modalităţile de organizare şi de funcţionare a reţelelor de expertiză se stabilesc de Colegiul procurorilor generali în colaborare cu Consiliul procurorilor Regelui sau Consiliul procurorilor „controlori” specializaţi în dreptul muncii.

Desemnarea unui magistrat al Ministerului Public într-o reţea de expertiză este supusă acordului şefului corpului căruia îi aparţine magistratul în cauză. 
Sub autoritatea Colegiului procurorilor generali şi sub conducerea şi supravegherea procurorului general desemnat special în această materie, aceste reţele veghează la promovarea circulaţiei informaţiei şi a documentaţiei între membrii Ministerului Public. În plus, aceştia pot fi însărcinaţi de Colegiu cu orice misiune de sprijin în vederea exercitării competenţelor acestuia.)

(…)
Art.144-bis
(1) Procurorul federal are sarcina de a conduce Parchetul federal, care este format din magistraţi federali aflaţi sub conducerea şi supravegherea sa imediată. Misiunile acestora se desfăşoară pe întreg teritoriul Regatului.

(2) Procurorul federal are următoarele misiuni:

1° de a exercita acţiunea publică în conformitate cu art.144 terţ;

2° de a asigura coordonarea exercitării acţiunii publice şi de a facilita cooperarea internaţională în conformitate cu art.144 – patru;

3° de a supraveghea funcţionarea generală şi specială a poliţiei federale, în conformitate cu Legea din 7 decembrie 1998 privind organizarea unui serviciu integrat de poliţie, structurat pe două niveluri.

(3) (…)


Art.150 bis

Toţi procurorii Regelui formează un Consiliu, numit Consiliul procurorilor Regelui. Procurorul federal poate asista la şedinţele Consiliului. Consiliul procurorilor Regelui are sarcina de a emite avize, din proprie iniţiativă sau la cerere, pentru Colegiul procurorilor generali, referitoare la armonizarea şi aplicarea uniformă a dispoziţiilor şi la orice problemă legată de misiunile Ministerului Public.

În cadrul său, Consiliul desemnează, de fiecare dată pe durata unui an judiciar, un preşedinte şi un vicepreşedinte care aparţine altui regim lingvistic şi care îl înlocuieşte pe preşedinte în caz de absenţă sau de imposibilitate a exercitării funcţiei.

Regele aprobă Regulamentul de ordine interioară a Consiliului procurorilor Regelui, la propunerea Consiliului şi cu avizul Colegiului procurorilor generali.

Consiliul se reuneşte, din proprie iniţiativă sau la cererea Colegiului procurorilor generali, cel puţin o dată pe trimestru.

Art.208 

Pentru a putea fi desemnat procuror general pe lângă Curtea de apel, candidatul trebuie să fi exercitat funcţii juridice de cel puţin 15 ani, din care în ultimii 7 ani să fi avut funcţia de magistrat judecător sau de magistrat al Ministerului Public.

Pentru a putea fi desemnat procuror federal pe lângă Parchetul federal, candidatul trebuie să fie magistrat al Ministerului Public. În plus, acesta trebuie să fi exercitat funcţii juridice de cel puţin 15 ani, din care, în ultimii 7 ani să fi avut funcţia de magistrat al ordinului judiciar.”
BULGARIA
Bază legală

Constituţie

Legea din 2007 privind sistemul judiciar

Codul de procedură penală

▪ Parchetele sunt subordonate Consiliului Judiciar Suprem şi, în raport cu puterea executivă, sunt independente. Executivul nu poate da procurorilor instrucţiuni specifice sau cu caracter general. Constituţia şi Legea privind sistemul judiciar prevăd garanţiile necesare pentru asigurarea independenţei procurorilor. 

Procurorii nu pot fi membri ai partidelor politice şi nu pot desfăşura activităţi politice.

Procurorii au acelaşi statut cu judecătorii, bucurându-se de aceleaşi drepturi. 

Parchetele nu se află în subordinea Ministerului Justiţiei. 

Responsabilităţile Ministerului Justiţiei în domeniul de activitate al Ministerului Public se exercită prin intermediul Consiliului Judiciar Suprem.

Ministrul Justiţiei prezidează Consiliul Judiciar Suprem, dar nu are drept de vot. Procurorul general pregăteşte un raport anual pe care îl prezintă Ministerului Justiţiei pentru a fi integrat în raportul anual de activitate al acestuia.

▪ Procurorul general este numit pe o perioadă de 7 ani şi revocat din funcţie de Preşedintele Republicii, la propunerea Consiliului Judiciar Suprem; Procurorul general nu poate fi reales (Constituţie, art.129, par.2 ).

Propunerile de candidaţi pentru funcţia de procuror general se fac de cel puţin 1/5 din numărul membrilor Consiliului Judiciar Suprem, precum şi de ministrul justiţiei (Legea din 2007 privind sistemul judiciar, art.173(2)).
Procurorul general este ex officio membru al Consiliului Judiciar Suprem (art.130.1 din Constituţie).

▪ Procurorii sunt numiţi, promovaţi, eliberaţi din funcţie sau transferaţi prin  hotărâre a Consiliului Judiciar Suprem.

Conform art.162 din Legea din 2007 privind sistemul judiciar, o persoană poate fi numită în funcţia de procuror dacă sunt îndeplinite următoarele condiţii: are cetăţenie bulgară;  este licenţiată în drept; a urmat rezidenţiatul prevăzut de lege şi a obţinut competenţă legală; a atins standardele de etică şi profesionalism prevăzute de etica profesională a judecătorilor, procurorilor şi magistraţilor de investigaţie; nu a fost condamnată pentru comiterea cu intenţie a unei infracţiuni, indiferent de efectul reabilitării; nu suferă de o maladie mentală.

▪ Funcţii din cadrul parchetului:
- procuror la Parchetul de pe lângă Curtea Supremă de Casaţie, procuror la Parchetul de pe lângă Curtea Supremă Administrativă şi magistrat de investigaţie la Serviciul Naţional de Anchetă (în această funcţie pot fi numite persoane având cel puţin 12 ani vechime în specialitate);

- procuror la Parchetul de pe lângă curtea de apel (în această funcţie pot fi numite persoane având cel puţin 10 ani vechime în specialitate); 
- procuror la Parchetul districtual (în această funcţie pot fi numite persoane având cel puţin 8 ani vechime în specialitate);
- procuror la Parchetul regional (în această funcţie pot fi numite persoane având cel puţin 3 ani vechime în specialitate); 
- procuror debutant (nu se cere vechime în specialitate juridică).

Procurorii sunt definitivaţi pe post prin hotărâre a Consiliului Judiciar Suprem, la încheierea unei perioade de 5 ani în serviciu şi după o evaluare pozitivă a activităţii desfăşurate în această perioadă.
Procurorii îşi exercită atribuţiile în procedura penală preliminară, în etapa judecării cauzei penale, în redeschiderea cauzelor penale, în executarea hotărârilor judecătoreşti de condamnare care au devenit executorii, în procesele civile, în procedurile legate de cooperarea internaţională în materie penală, precum şi în cazurile de asistenţă juridică internaţională în materie penală.

▪ Judecătorii de instrucţie
În temeiul Legii privind sistemul judiciar, judecătorii de instrucţie au statut de magistraţi.

Autorităţile de anchetă sunt Serviciul Naţional de Anchetă şi departamentele districtuale de anchetă din cadrul Parchetului districtual.

Serviciul Naţional de Anchetă este condus de către directorul Serviciului, care este şi procuror general adjunct în domeniul anchetelor. Directorul Serviciului Naţional de Anchetă răspunde de conducerea (administrativă şi organizaţională) activităţii judecătorilor de instrucţie şi emite orientările metodologice necesare îndeplinirii sarcinilor specifice. 
În cadrul Serviciului Naţional de Anchetă există departamente specializate în investigarea cauzelor complexe,  a anumitor infracţiuni săvârşite în străinătate, a altor cazuri prevăzute de lege, precum şi în soluţionarea solicitărilor de cooperare juridică.
Constituţie
„Art. 126
(1) Structura parchetului corespunde structurii curţilor.

(2) Procurorul general supraveghează legalitatea şi emite directive metodologice pentru toţi ceilalţi procurori.

(…)
Art. 129
(1) Judecătorii, procurorii şi magistraţii de investigaţie sunt numiţi, promovaţi, retrogradaţi, transferaţi şi revocaţi de către Consiliul Judiciar Suprem.

(2) Preşedintele Curţii Supreme de Casaţie, Preşedintele Curţii Supreme Administrative şi Procurorul general sunt numiţi şi revocaţi de către Preşedintele Republicii, pe baza propunerii Consiliului Judiciar Suprem, pe o perioadă de 7 ani şi nu pot fi realeşi. Preşedintele nu respinge o numire sau revocare pentru care s-a făcut o propunere repetată.  

(3) După împlinirea a 5 ani în funcţia de judecător, procuror sau magistrat de investigaţie şi după atestare prin decizie a Consiliului Judiciar Suprem, judecătorii, procurorii şi magistraţii de investigaţie devin inamovibili. Aceştia, inclusiv persoanele prevăzute la punctul (2), se eliberează din funcţie numai:

1. la împlinirea vârstei de 65 de ani;

2. prin demisie;

3. la intrarea în vigoare a unei hotărâri definitive de condamnare la închisoare pentru o infracţiune penală comisă cu intenţie;

4. din cauza imposibilităţii permanente de facto de a-şi îndeplini funcţiile pe o perioadă mai mare de 1 an;

5. pentru încălcarea gravă sau neglijarea sistematică a sarcinilor de serviciu, precum şi pentru acţiuni de subminare a prestigiului sistemului judecătoresc.
În cazurile prevăzute la punctul (3), subparagraful 5, Preşedintele Curţii Supreme de Casaţie, Preşedintele Curţii Supreme Administrative şi Procurorul general sunt eliberaţi din funcţie de Preşedintele Republicii, pe baza propunerii făcute de 1/3 din numărul membrilor Adunării Naţionale, adoptată cu o majoritate de 2/3 din numărul membrilor Adunării Naţionale. Preşedintele nu respinge eliberarea din funcţie prezentată printr-o propunere repetată. 

(5) În cazul eliberării din funcţie în baza punctului (3), subparagrafele 2 şi 4, inamovibilitatea obţinută se reinstaurează prin numirea ulterioară în funcţia de judecător, procuror sau magistrat de investigaţie.

(6) Şefii organelor judiciare, cu excepţia celor prevăzuţi la punctul (2), sunt numiţi pentru o perioadă de 5 ani şi pot fi aleşi pentru al doilea mandat.

Art. 130
(1) Consiliul Judiciar Suprem este format din 25 de membri. Din acest Consiliu fac parte, ex officio, Preşedintele Curţii Supreme de Casaţie, Preşedintele Curţii Administrative Supreme şi Procurorul general.

(2) Sunt eligibili pentru Consiliul Judiciar Suprem, în afara membrilor ex officio, avocaţii practicieni cu înaltă integritate profesională şi morală, având o experienţă profesională de cel puţin 15 ani.

(3) 11 membri ai Consiliului Judiciar Suprem sunt aleşi de Adunarea Naţională şi 11 sunt aleşi de către organele judiciare.

(4) Membrii aleşi ai Consiliului Judiciar Suprem au un mandat de 5 ani. Aceştia nu pot fi imediat realeşi.

(5) Şedinţele Consiliului Judiciar Suprem sunt prezidate de ministrul justiţiei, care nu are drept de vot.

(6) Consiliul Judiciar Suprem:

1. numeşte, promovează, transferă şi eliberează din funcţie judecătorii, procurorii şi magistraţii de investigaţie;

2. impune sancţiunile disciplinare „de retrogradare” şi „revocare” pentru judecători, procurori şi magistraţi de investigaţie;

3. organizează formarea profesională a judecătorilor, procurorilor şi magistraţilor de investigaţie;

4. adoptă proiectul de buget al justiţiei;

5. stabileşte conţinutul şi structura rapoartelor anuale prevăzute la art.84, punctul 16.

(7) Consiliul Judiciar Suprem organizează audierea şi adoptă rapoartele anuale privind aplicarea legii  şi activitatea curţilor, parchetelor şi organelor de investigaţie ale Curţii Supreme de Justiţie, Curţii Administrative Supreme şi Procurorului general, pe care le prezintă Adunării Naţionale.

(8) Mandatul unui membru ales al Consiliului Judiciar Suprem expiră în una din următoarele situaţii:

1. prin demisie;

2. ca urmare a existenţei unei hotărâri judecătoreşti definitive pentru o infracţiune comisă;

3. ca urmare a imposibilităţii permanente de facto în exercitarea sarcinilor pe o perioadă mai mare de 1 an;

4. prin eliberarea disciplinară din funcţie sau prin aplicarea interdicţiei dreptului de a exercita o profesie juridică.

(9) În cazul încheierii mandatului unui membru ales al Consiliului Judiciar Suprem, va fi ales un nou membru din aceiaşi categorie, care va deţine această funcţie până la expirarea mandatului.”

Legea din 2007 privind sistemul judiciar

„Capitolul IX – Statutul judecătorilor, procurorilor şi magistraţilor de investigaţie
Secţiunea I – Numirea şi revocarea din funcţie

Art.160. Orice judecător, procuror, magistrat de investigaţie, şef administrativ sau adjunctul acestuia, cu excepţia Preşedintelui Curţii Supreme de Casaţie, a Preşedintelui Curţii Supreme Administrative şi a Procurorului general, este numit, promovat, retrogradat, transferat şi demis din funcţie prin hotărâre a Consiliului Judiciar Suprem.

(…)

Art.162. Poate fi numită în funcţia de judecător, procuror şi magistrat de investigaţie numai persoana care are cetăţenie bulgară şi care îndeplineşte următoarele condiţii: 1) este licenţiată în drept; 2) a efectuat rezidenţiatul prevăzut de lege şi a obţinut competenţă legală; 3) a atins standardele de etică şi profesionalism prevăzute de etica profesională a judecătorilor, procurorilor şi magistraţilor de investigaţie; 4) nu a fost condamnată pentru comiterea cu intenţie a unei infracţiuni, indiferent de efectul reabilitării; 5) nu suferă de o maladie mentală.
Art.163. Funcţiile de judecători, procurori şi magistraţi de investigaţie sunt următoarele: 1) judecător la Curtea Supremă de Casaţie, judecător la Curtea Supremă Administrativă, procuror la Parchetul de pe lângă Curtea Supremă de Casaţie, procuror la Parchetul de pe lângă Curtea Supremă Administrativă şi magistrat de investigaţie la Serviciul Naţional de Investigaţie; 2) judecător la curtea de apel şi procuror la parchetul de pe lângă curtea de apel; 3) judecător la tribunalul districtual, judecător la tribunalul administrativ, procuror la parchetul  districtual şi magistrat de investigaţie la serviciul districtual de investigaţie; 4) judecător la tribunalul regional şi procuror la parchetul regional; 5) judecător debutant, procuror debutant şi magistrat de investigaţie debutant.
Art.164

(1) O persoană cu minimum 3 ani vechime în specialitate poate fi numită judecător la un tribunal regional, procuror la parchetul regional şi magistrat de investigaţie la un serviciu de investigaţie districtual.

(2) O persoană cu minimum 8 ani de vechime în specialitate poate fi numită judecător la un tribunal districtual şi procuror la parchetul districtual.

(3) O persoană cu minimum 8 ani de vechime în specialitate poate fi numită judecător la un tribunal administrativ.

(4) O persoană cu minimum 10 ani de vechime în specialitate poate fi numită judecător la o curte de apel sau procuror la un parchet de pe lângă curtea de apel.

(5) O persoană cu cel puţin 12 ani de vechime în specialitate poate fi numită judecător la Curtea Supremă de Casaţie şi la Curtea Supremă Administrativă, procuror la Parchetul de pe lângă Curtea Supremă de Casaţie şi la Parchetul de pe lângă Curtea Supremă Administrativă sau magistrat de investigaţie la Serviciul Naţional de Anchetă.
(6) Vechimea într-o funcţie sau profesie pentru care este necesară licenţa în drept, inclusiv vechimea persoanelor cu diplomă universitară în funcţia de anchetator al poliţiei în sistemul Ministerului de Interne sau de anchetator al poliţiei în sistemul Ministerului Apărării, se ia în considerare la calculul vechimii în specialitate prevăzute la paragrafele (1) – (5).

(7) Vechimea în funcţia de judecător la un tribunal internaţional înfiinţat în baza unui tratat internaţional la care Republica Bulgaria este parte sau înfiinţat în cadrul unei organizaţii internaţionale la care Republica Bulgaria este membru, se ia în consideraţie şi în calculul vechimii prevăzute la paragrafele (1) – (5).

Art.165

(1) Un judecător, procuror sau magistrat de investigaţie este revocat din funcţie în următoarele cazuri: 1) la împlinirea vârstei de 65 de ani; 2) prin demisie; 3) la intrarea în vigoare a unei hotărâri judecătoreşti de condamnare la închisoare pentru comiterea cu intenţie a unei infracţiuni; 4) pentru incapacitate îndelungată de facto în îndeplinirea sarcinilor pe o perioadă mai mare de 1 an; 5) prin revocarea din funcţie ca sancţiune disciplinară; 6) prin adoptarea de către Consiliul Judiciar Suprem a unei hotărâri de respingere a deţinerii funcţiei; 7) din cauza incompatibilităţii cu una din funcţiile prevăzute la art.195, paragraf 1; 8) prin revenirea la locul de muncă a persoanei înlocuite; 9) după reinstalarea în funcţie a persoanei înlocuite, după revocarea ilegală a acesteia.
(2) Un judecător debutant, un procuror debutant şi un magistrat de investigaţie debutant este eliberat din funcţie dacă a fost declarat respins la cea de-a doua examinare prevăzută de art.258, paragraf 4.

(3) Un judecător, procuror sau magistrat de investigaţie care a obţinut statutul aferent este eliberat din funcţie pentru motivele prevăzute de art.129, paragraf 3 din Constituţia Republicii Bulgaria, precum şi în condiţiile prevăzute la punctul (1), subparagraf 7. 
(4) Un judecător, procuror şi un magistrat de investigaţie care a ieşit la pensie în baza punctului (1), subparagraf 1 nu are dreptul de a ocupa o funcţie în cadrul organelor sistemului judiciar.

(…)
Art.173

(1) Procedura de alegere a candidaţilor în funcţia de Preşedinte al Curţii Supreme de Casaţie, Preşedinte al Curţii Supreme Administrative sau de Procuror general se iniţiază de Consiliul Judiciar Suprem cu cel mult 2 luni şi cu cel puţin o lună înainte de expirarea mandatului sau în termen de 7 zile de la apariţia uneia din situaţiile prevăzute la art.175, punctul (1).
(2) Nominalizările pot fi făcute de minimum 1/5 din numărul membrilor Consiliului Judiciar Suprem, precum şi de ministrul justiţiei.

(3) Nominalizările se fac în două şedinţe consecutive, care urmează celei în care s-a adoptat hotărârea de iniţiere a procedurii.

(4) Propunerea se face în scris, fiind însoţită de un document de atestare a vechimii în muncă, conform modelului aprobat de Consiliul Judiciar Suprem.
(5) Propunerile se depun pentru examinare la Consiliul Judiciar Suprem de către preşedintele în exerciţiu, cu cel târziu 7 zile înainte de şedinţa în care acestea urmează a fi examinate. Consiliul Judiciar Suprem audiază candidaţii în ordine alfabetică.

(6) Consiliul Judiciar Suprem adoptă, prin vot secret, cu o majoritate de peste 2/3 din numărul membrilor, hotărârea privind alegerea unui candidat.
(7) În cazul în care în primul tur de scrutin niciun candidat nu a obţinut peste 2/3 din voturile membrilor Consiliului Judiciar Suprem, alegerea continuă pentru primii 2 candidaţi care au obţinut cel mai mare număr de voturi. 

(8) În cazul unei noi propuneri determinate de refuzul Preşedintelui Republicii Bulgaria de a numi candidatul nominalizat de Consiliul Judiciar Suprem, alegerea se desfăşoară conform dispoziţiilor de la punctele (1) – (7).
Art.174

(1) Directorul Serviciului Naţional de Anchetă este ales în conformitate cu procedura prevăzută la art.173, punctele (2) – (5) şi (7), cu majoritatea de voturi a peste jumătate din numărul membrilor Consiliului Judiciar Suprem.

(2) Mandatul directorului Serviciului Naţional de Anchetă începe în ziua preluării funcţiei.

(…)

Art.175

(…)
(5) Motivele pentru eliberarea anticipată din funcţie a Preşedintelui Curţii Supreme de Casaţie, a Preşedintelui Curţii Supreme Administrative şi a Procurorului general se stabilesc de Consiliul Judiciar Suprem prin hotărâre adoptată în conformitate cu procedura prevăzută la art.173, eliberarea din funcţie fiind apoi propusă Preşedintelui Republicii Bulgaria.

(6) Motivele pentru eliberarea anticipată din funcţie a directorului Serviciului Naţional de Anchetă se stabilesc de Consiliul Judiciar Suprem prin hotărâre adoptată în conformitate cu procedura prevăzută la art.173, punctele (2) – (5) şi (7).”

CEHIA
Bază legală
Constituţie
 

Legea nr.283/1993 privind parchetele

Legea privind procedurile disciplinare aplicate judecătorilor şi procurorilor

Codul de procedură penală 

▪ Ministerul Justiţiei stabileşte politica penală a statului, supraveghează Parchetul Suprem, administrează parchetele (personal angajat, aspecte economice şi financiare, avansări etc). Parchetele fac parte din puterea executivă.

Ministrul justiţiei poate solicita oricărui procuror informaţii privind stadiul procedurilor într-un anumit caz, dacă acestea sunt necesare pentru îndeplinirea obiectivelor ministerului sau sunt necesare ministrului, în calitate de membru al Guvernului.

Ministrul are competenţe de supraveghere a Procurorului suprem şi poate da celorlalţi procurori instrucţiuni cu caracter specific/general. 

În primele 6 luni ale fiecărui an, Procurorul suprem prezintă Guvernului, prin intermediul ministrului justiţiei, raportul de activitate al parchetelor din anul anterior.

Procurorul suprem poate da procurorilor instrucţiuni cu caracter general, în vederea unificării şi orientării activităţilor parchetelor.

Procurorii de rang inferior se pot opune ordinului procurorului superior în cazul în care consideră că acesta încalcă legea.
▪ Procurorul suprem (general) este numit/demis de Guvern, la propunerea ministrului justiţiei. Ministrul justiţiei este cel care numeşte şi revocă, la propunerea Procurorului suprem, pe adjuncţii acestuia.

▪ Procurorii publici sunt numiţi de către ministrul justiției. Statutul acestora este reglementat de Legea nr.283/1993 privind parchetele. Procurorii reprezintă şi apără interesul public în cauzele penale şi în anumite cauze civile minore.
▪ Parchetele sunt organizate la nivel teritorial, regional și superior (ca şi instanţele). Sistemul este condus de Parchetul Public Suprem, care răspunde, la nivel central, de organizarea parchetelor şi de reglementarea profesiei de procuror.

Ministrul justiţiei numeşte, pe perioadă nedeterminată, înalţii procurori, la propunerea Procurorului suprem şi procurorii regionali, la propunerea înalţilor procurori în jurisdicţia cărora se face numirea. De asemenea, ministrul justiţiei numeşte procurorii districtuali, la propunerea procurorilor regionali.

Candidaţii la funcţia de procuror sunt selectaţi de o comisie formată din procurori şi reprezentanţi ai Ministerului Justiţiei. După o perioadă de pregătire de trei ani,  persoanele selectate susţin un examen, în urma căruia se fac numirile în funcţia de procuror.

Legea privind parchetele prevede incompatibilitatea dintre funcţia de judecător şi cea de procuror. Funcţia de procuror este incompatibilă cu mandatul parlamentar.
Constituţie

„Art. 80
(1) Avocaţii statului reprezintă parchetul public în procedurile penale; aceştia îndeplinesc şi alte funcţii prevăzute de lege.
(2) Poziţia şi jurisdicţia avocaţilor statului se stabilesc prin lege.“

Legea privind parchetele
“Art.4

(1) În scopul, condiţiile şi conform metodei stipulate de lege, parchetul reprezintă:

a. organul acţiunii publice în procedurile penale şi în îndeplinirea altor atribuţii care rezultă din Codul de procedură penală;

b. organul care supraveghează respectarea reglementărilor legale în locurile destinate custodiei, închisorii, tratamentului spitalicesc de protecţie, calificării de protecţie sau instituţionale şi în alte locuri în care libertatea personală este restricţionată prin lege;
c. organul care acţionează în procedurile penale.

(2) Conform jurisdicţiei reglementate prin lege, parchetul participă la prevenirea infracţionalităţii şi la sprijinirea victimelor infracţiunilor.

Art.6

(1) Sistemul parchetelor publice este format din Parchetul Public Suprem, înaltele parchete publice, parchetele publice regionale şi parchetele publice districtuale; în cazul stării de urgenţă, acesta este format şi din parchetele publice marţiale superioare şi inferioare.

(…)

Art.8

(1) Procurorii publici şefi sunt:
a. Procurorul public suprem, care este şeful Procuraturii Publice Supreme;

b. înalţii procurori publici, care sunt şefii înaltelor parchete publice;

c. procurorii publici regionali, care sunt şefii parchetelor publice regionale şi procurorul public al oraşului, care este şeful Parchetului public orăşenesc din Praga;

d. procurorii publici districtuali, care sunt şefii parchetelor publice districtuale, procurorii publici districtuali, care sunt şefii parchetelor din Praga şi procurorul public al oraşului, care este şeful parchetului public din oraşul Brno.

(2) Procurorul public şef este reprezentat de adjunctul/adjuncţii săi în ordinea şi în scopul pe care le stabileşte.
(3) Procurorul public şef stabileşte organizarea internă a parchetului pe care îl conduce şi repartizează procurorilor publici atribuţiile privind administrarea parchetului; în acelaşi timp, prin reglementări legale speciale,  acesta asigură specializarea procurorilor publici.

Art.9
(1) Guvernul îl numeşte pe Procurorul public suprem, la propunerea ministrului justiţiei.

(2) Guvernul îl poate elibera din funcţie pe Procurorul public suprem, la propunerea ministrului justiţiei.

(3) Ministrul justiţiei îi poate numi şi elibera din funcţie pe Procurorii publici supremi adjuncţi, la propunerea Procurorului public suprem.

Art.10

(1) Ministrul justiţiei îi numeşte pe înalţii procurori publici, la propunerea Procurorului public suprem.

(2)  Ministrul justiţiei îi numeşte pe procurorii publici regionali, la propunerea înaltului procuror public care conduce înaltul parchet public în jurisdicţia căruia urmează a fi numit procurorul public regional.
(3) Ministrul justiţiei îi numeşte pe procurorii publici districtuali, la propunerea procurorului public regional care conduce parchetul public regional în jurisdicţia căruia urmează a fi numit procurorul public districtual.

(4) Ministrul justiţiei poate elibera din funcţie un înalt procuror public, un procuror public regional şi un procuror public districtual în cazul în care aceştia îşi încalcă grav atribuţiile care intră în competenţa unui procuror public; dacă nu este vorba despre o încălcare gravă a atribuţiilor în îndeplinirea sarcinilor de administrare a parchetului, acesta procedează astfel la propunerea procurorului public şef care, conform punctelor (1) şi (3) are competenţa de a propune numirea în funcţia din care procurorul public urmează a fi eliberat.

(5) De asemenea, ministrul justiţiei poate numi sau elibera din funcţie un procuror public regional sau districtual, la propunerea Procurorului public suprem.

(6) Ministrul justiţiei numeşte sau eliberează din funcţie pe adjuncţii înalţilor procurori publici, ai procurorilor publici regionali şi ai procurorilor publici districtuali, la propunerea procurorului public al cărui adjunct urmează a fi numit sau eliberat din funcţie.

(…)

Art.13

(1) În orice moment, ministrul justiţiei poate solicita unui parchet public să îi prezinte informaţii referitoare la stadiul fiecărui caz în care parchetul este angajat, dacă aceste informaţii sunt necesare pentru îndeplinirea obiectivelor Ministerului de Justiţie sau dacă ministrul justiţiei are nevoie de astfel de informaţii în calitatea sa de membru al Guvernului.
(…)

Art.13.c

(1) Ministerul asigură administrarea Parchetului Public Suprem prin intermediul Procurorului public suprem.

(2) Ministerul asigură administrarea înaltelor parchete publice, a parchetelor publice regionale şi districtuale, direct sau prin intermediul procurorilor publici şefi competenţi; de asemenea, Ministerul poate asigura administrarea parchetelor publice districtuale prin intermediul parchetelor publice regionale.

(…)

Art.18

(1) Funcţia de procuror public se obţine prin numire.

(2) Ministerul Justiţiei numeşte un procuror public pentru o perioadă nedeterminată, la propunerea Procurorului public suprem.

(…)

Art.21. Încetarea funcţiei de procuror public
(1) Funcţia de procuror public încetează:

a. la data la care procurorul public a refuzat să depună jurământul sau l-a depus cu rezerve;

b. la data la care procurorul public, la numire, şi-a retras acordul pentru prima desemnare, cu excepţia cazului în care, pe baza acestui acord, a fost desemnat la un alt parchet public;

c. la data la care procurorul public şi-a pierdut cetăţenia Republicii Cehia;

d. la data la care procurorul public a fost numit în funcţia de judecător, a fost ales deputat sau senator în Parlamentul Republicii Cehia sau membru în consiliul local;

e. la data la care procurorul public a început exercitarea unei funcţii în administraţia publică;
f. la data de 31 decembrie a anului calendaristic în care procurorul public a împlinit vârsta de 65 de ani;

g. la data decesului sau a intrării în vigoare a hotărârii judecătoreşti de declarare a morţii.
(2) Funcţia de procuror public încetează şi la data intrării în vigoare a hotărârii

a. de decădere din drepturi a procurorului public sau de limitare a drepturilor legale ale acestuia;
b. de condamnare a procurorului public pentru o infracţiune comisă cu intenţie sau de condamnare la închisoare pentru o infracţiune comisă din neglijenţă;

c. de constatare a faptului că procurorul public nu este calificat pentru îndeplinirea funcţiei de procuror public din motivele prevăzute la art.26, punctul (1);

d. de constatare a faptului că procurorul public nu este calificat profesional pentru îndeplinirea acestei funcţii;

e. de aplicare a sancţiunii disciplinare de eliberare din funcţia de procuror public.
(3) Procurorul public poate demisiona din funcţie printr-o cerere scrisă depusă la Ministerul Justiţiei; funcţia de procuror public încetează la expirarea unui termen de 2 luni care urmează lunii în care procurorul public a depus cererea de demisie la Ministerul Justiţiei.”

DANEMARCA
Bază legală

Legea nr.809/2001 privind administrarea justiţiei

▪ Organizarea, funcţionarea şi atribuţiile Parchetului sunt reglementate de Legea nr.809/2001 privind administrarea justiţiei. Conform art.96.1, atribuţia principală a procurorilor publici constă în executarea, în cooperare cu organele de poliţie, a procedurilor de urmărire penală. 

Parchetul este reprezentat de Procurorul general, procurorii publici şi şefii unităţilor de poliţie. 

Parchetul are o structură ierarhică cu 3 niveluri: Parchetul Public General, condus de Directorul public (Procurorul general); parchetele publice regionale (în număr de 6); parchetele publice locale (în număr de 12, acestea, precum şi unităţile de poliţie, sunt conduse de comisari).

Suplimentar acestei structuri, parchetul include  alte două structuri specializate având competenţe la nivel naţional: Parchetul special pentru infracţiuni economice grave şi Parchetul special pentru infracţiuni internaţionale (crime de război, crime contra umanităţii etc.).

▪ Directorul Parchetului Public (Procurorul general) este numit şi eliberat din funcţie de către ministrul justiţiei.

Directorul Parchetului public instrumentează cauzele penale aflate pe rolul Curţii Supreme şi, de asemenea, participă la audierile care au loc în cadrul Comisiei de revizuire a cauzelor penale. 

▪ Parchetele se află sub autoritatea ministrului justiţiei, care îi supraveghează pe procurorii publici şi stabileşte condiţiile în care aceştia îşi desfăşoară activitatea. Ministrul justiţiei emite ordine privind instrumentarea unor cazuri specifice, inclusiv pentru începerea, continuarea, abţinerea sau încetarea urmăririi penale (Legea nr.809/2001, art.98).
Principala atribuţie a parchetelor constă în urmărirea în justiţie, în cooperare cu organele de poliţie, a autorilor infracţiunilor comise. Conform „principiului obiectivităţii” consacrat de art.96.2, parchetele au obligaţia de a instrumenta o cauză în ritmul impus de natura infracţiunii şi “de a se asigura nu numai ca persoanele vinovate să răspundă, ci şi ca persoanele nevinovate să nu fie puse sub urmărire penală”.

Cei 6 procurori publici regionali se ocupă de cauzele penale (cauzele în apel şi cauzele cu juraţi) aflate pe rolul înaltelor curţi şi supraveghează instrumentarea cazurilor realizată de șefii poliţiei. De asemenea, procurorii publici regionali se ocupă de plângerile formulate împotriva hotărârilor şefilor poliţiei privind punerea sub acuzare, de plângerile având ca obiect despăgubirile civile legate de urmărirea penală, precum şi de plângerile formulate împotriva poliţiei.

Procurorul-şef al parchetului pentru infracţiuni economice grave răspunde de urmărirea penală şi punerea sub acuzare a autorilor de infracţiuni financiare majore. 

Procurorul-şef al parchetului pentru infracţiuni internaţionale grave răspunde de urmărirea penală a infracţiunilor de genocid, a crimelor împotriva umanităţii şi a crimelor de război.

Şefii poliţiei acţionează în calitate de procurori la instanţele locale (în primă instanţă) şi, prin urmare, răspund – în afara administrării poliţiei – de anchetele şi investigaţiile efectuate de unităţile de poliţie, precum şi de funcţionarea parchetului local.

Legea nr.809/2001 privind administrarea justiţiei
„Partea a 10-a
Parchetul

Art.95. Procurorii publici sunt reprezentaţi de Directorul Parchetului Public (Procurorul general), de procurorii publici, de şefii poliţiei (în Copenhaga, de comisar) şi de persoanele angajate pentru a-i sprijini în instrumentarea legală a cauzelor penale.

Art.96. 
(1) Sarcina procurorilor publici este de a desfăşura urmărirea penală în cooperare cu poliţia, în conformitate cu prevederile prezentei legi.
(2) Procurorii publici au obligaţia de a instrumenta fiecare caz în ritmul permis de natura cazului şi de a se asigura ca nu numai ca persoanele vinovate să răspundă, ci şi ca persoanele nevinovate să nu fie puse sub urmărire penală.
Art.97

Orice persoană care, în conformitate cu Legea privind administraţia publică, este considerată ca fiind necorespunzătoare (descalificată) pentru un anumit caz, nu va acţiona în cazul respectiv în calitate de procuror.

Art.98 
(1) Ministrul justiţiei este superiorul procurorilor publici, pe care îi supraveghează.

(2) Ministrul justiţiei poate stabili condiţiile care guvernează exercitarea activităţii procurorilor publici.

(3) Ministrul justiţiei poate da procurorilor publici ordine în ce priveşte instrumentarea unor cazuri specifice, inclusiv în ce priveşte începerea sau continuarea, abţinerea sau încetarea urmăririi penale.

(4) Ministrul justiţiei audiază apelurile împotriva hotărârilor luate în primă instanţă de Directorul Parchetului Public.

Art.99

(1) Directorul Parchetului Public conduce instrumentarea cauzelor penale în cadrul Curţii Supreme şi are autoritatea de a acţiona la Curtea Specială de Apel Final.

(2) Directorul Parchetului Public este superiorul celorlalţi procurori publici, pe care îi supraveghează. Directorul Parchetului Public poate stabili condiţiile şi poate emite ordinele prevăzute de dispoziţiile art.98 (2)-(3).

(3) Directorul Parchetului Public audiază apelurile împotriva hotărârilor luate în primă instanţă de procurorii publici. O decizie asupra apelului luată de Directorul Parchetului Public nu poate fi supusă apelului la ministrul justiţiei.
Art.100

(1) Pentru sprijinirea Directorului Parchetului Public, sunt numiţi unul sau mai mulţi procurori ai Curţii Supreme. 
(2) De asemenea, Directorul Parchetului Public poate desemna alte persoane care să acţioneze, într-un caz special, ca procurori publici ai Curţii Supreme sau la Curtea Specială de Apeluri.
Art.101

(1) Procurorii publici conduc instrumentarea cauzelor penale în cadrul Înaltelor Curţi.
(2) Procurorii publici supraveghează instrumentarea cauzelor penale realizată de şefii organelor de poliţie şi audiază plângerile formulate împotriva hotărârilor luate de şefii de poliţie în ce priveşte urmărirea penală. Deciziile procurorilor publici la plângerile formulate nu pot fi atacate cu apel la Directorul Parchetului Public sau la ministrul justiţiei.

Procurorii publici pot stabili condiţii şi emite ordine în conformitate cu dispoziţiile art.98 (2) şi (3).

Art.102

(1) Termenul limită pentru plângerile prevăzute la art.98(4), art.99(3) paragraf (1) prima frază şi art.101(2) prima frază este de 4 săptămâni de la data la care reclamantul a fost informat asupra deciziei. În cazul în care reclamaţia apare după expirarea termenului limită, aceasta va fi examinată dacă se consideră că depăşirea termenului a fost motivată.

(2) Prevederile art.98(4), art.99(3) şi art.101(2) se aplică şi plângerilor formulate împotriva deciziilor privind controlul documentelor conform Legii privind administraţia publică şi Legii privind accesul public la documentele din dosarele administrative. Acest lucru are aplicabilitate şi pentru dispoziţia conţinută la punctul (1).

Art.103

(1) Ministrul justiţiei stabileşte numărul procurorilor publici şi repartizarea cauzelor între aceştia.
(2) Ministrul justiţiei desemnează asistenţii legali necesari procurorilor publici pentru instrumentarea cauzelor penale la Înalta Curte.

(3) Directorul Parchetului Public poate desemna şi alte persoane care să acţioneze, într-un anumit caz, în calitate de procurori publici la Înalta Curte.
(4) Directorul Parchetului Public poate ordona unui procuror public să preia instrumentarea unuia sau mai multor cazuri care intră în jurisdicţia altui procuror public.

Art.104

(1) Şefii organelor de poliţie, procurorii publici angajaţi (ai acestora) şi alţi angajaţi astfel desemnaţi conduc instrumentarea cauzelor penale la tribunalele orăşeneşti (de primă instanţă) şi la Tribunalul maritim şi comercial.

(2) Directorul Parchetului Public poate desemna şi alte persoane care să acţioneze, într-un anumit caz, ca procurori publici la tribunalul orăşenesc sau la Tribunalul maritim şi comercial.
(3) Procurorul public poate ordona unui şef de poliţie să preia instrumentarea uneia sau mai multor cauze care intră în jurisdicţia unui alt şef de poliţie.

Art.105

(1) Directorul Parchetului Public, procurorii publici şi cei numiţi să acţioneze ca procurori publici la Curtea Supremă sau la Înalta Curte într-un anumit caz, conform art.100(2) şi art.103(3) trebuie să fie licenţiaţi în drept. În plus, ca regulă, trebuie să fi deţinut, pe o perioadă de minimum 3 ani, funcţia de judecător, şef de poliţie, asistent al procurorului public, de judecător avocat în armată sau de avocat cu drept de a pleda în faţa Înaltei Curţi.
(2) Asistenţii unui procuror public sau cei desemnaţi să acţioneze ca procurori publici la tribunalul orăşenesc sau la Tribunalul maritim şi comercial într-un anumit caz, conform art.104(2) trebuie să fie licenţiaţi în drept. În plus, aceştia trebuie să îndeplinească condiţiile unei activităţi anterioare pentru a fi numiţi ca avocaţi, conform art.119.

(3) Ministrul justiţiei îl poate însărcina pe Avocatul Consumatorului şi angajaţii Agenţiei naţionale a consumatorilor să acţioneze în calitate de procurori la Tribunalul maritim şi comercial şi la tribunalele orăşeneşti în cazurile prevăzute de Legea privind practicile de marketing. Angajaţii Agenţiei naţionale a consumatorilor pot fi desemnaţi pe lângă Tribunalul maritim şi comercial pentru a efectua urmărirea penală în cazurile prevăzute de Legea privind siguranţa produselor.
Art.106

Conform practicii judiciare, nu este exclus ca o persoană să fie angajată ca asistent al unui procuror public sau de a fi autorizată să acţioneze ca procuror public într-un anumit caz.

Art.107
Persoanele care acţionează ca procurori într-un anumit caz, conform art.100(2), art.103(3) şi art.104(2) sunt remunerate de autorităţile publice pentru cazul specific, cu excepţia cazului în care urmărirea penală a unei anumite cauze face parte din practica legală a unei persoane care acţionează ca procuror. Remunerarea se stabileşte de tribunal, în conformitate cu importanţa şi conţinutul cazului.”

ESTONIA
Bază legală

Legea din 1998 privind parchetele

▪ Potrivit art.1 din Legea privind parchetele, Parchetul Public este o instituţie guvernamentală aflată în subordinea Ministerului Justiţiei. Ministerul Justiţiei exercită controlul asupra parchetelor, dar nu şi asupra deciziilor luate de procurori în exercitarea în mod independent a atribuţiilor legale. Executivul nu poate da instrucţiuni specifice în cauzele penale.

În exercitarea atribuţiilor, procurorii sunt independenţi şi îşi desfăşoară activitatea pe baza dispoziţiilor legale şi potrivit conştiinţei (Legea privind parchetele, art.2.2).

▪ Parchetul este structurat pe două niveluri: Parchetul General şi parchetele districtuale (4). Parchetul General are competență asupra întregului teritoriu al ţării, iar competenţa teritorială a parchetelor districtuale corespunde cu cea a prefecturilor de poliţie. 

▪ Parchetul General este condus de Procurorul general. Acesta este numit de Guvern, la propunerea ministrului justiţiei, pe baza avizului Comisiei juridice din cadrul Parlamentului. Mandatul Procurorului general este de 5 ani (Legea din 1998 privind parchetele, art. 16, 17).
Parchetul districtual este condus de un procuror şef-public; acesta este numit de ministrul justiţiei, la propunerea Procurorului general, pe perioadă nedeterminată (Legea din 1998 privind parchetele, art.17).

Procurorul general numeşte procurorii seniori, pe durată nedeterminată, la propunerea procurorilor şefi, precum şi procurorii specializaţi, procurorii de district şi procurorii asistenţi, la propunerea membrilor Comisiei pentru concurs şi evaluare. 

▪ Potrivit legii în materie, atribuţiile generale ale parchetelor sunt: participarea la planificarea supravegherii necesare prevenirii şi depistării infracţiunilor; coordonarea procedurilor penale precontencioase, asigurând legalitatea și eficacitatea acestora; reprezentarea organelor de urmărire penală în faţa instanţei; îndeplinirea sarcinilor specifice prevăzute de lege. 

Atribuţiile generale ale Parchetului General sunt: conducerea cercetărilor preliminare şi reprezentarea organelor de urmărire penală în faţa instanţelor de judecată pentru infracţiunile transfrontaliere/alte forme grave de crimă organizată sau infracţiunile care au provocat o intensă reacţie publică; supravegherea şi îndrumarea activităţii parchetelor districtuale; analiza şi uniformizarea practicilor judiciare ale parchetelor; îndeplinirea obligaţiilor care rezultă din cooperarea internaţională, inclusiv participarea la activităţile desfăşurate de EUROJUST; participarea la elaborarea proiectelor de lege, a regulamentelor şi ordinelor administrative ale Guvernului, precum şi a regulamentelor/ordinelor ministrului justiţiei referitoare la activităţile parchetelor.

Anual, Procurorul general prezintă ministrului justiţiei un raport de activitate consolidat.

Legea din 1998 privind parchetele
“Capitolul 1 – Dispoziţii generale
Art.1 - Parchetul 

(1) Parchetul este o agenţie guvernamentală în subordinea Ministerului Justiţiei care participă la planificarea supravegherii necesare prevenirii şi depistării infracţiunilor penale; conduce procedura premergătoare procesului şi asigură legalitatea şi eficienţa acesteia; reprezintă parchetul public în faţa instanţei şi îndeplineşte alte sarcini încredinţate de lege Parchetului.

(2) Parchetul este format din Parchetul Public şi parchetele de district care sunt subordonate acestuia.

Art.2 - Procurorii

(1) Procurorii sunt procurori ai Parchetului Public şi procurori ai parchetelor districtuale. 
(2) În exercitarea sarcinilor, procurorii sunt independenţi şi acţionează în conformitate cu legea şi  propria conştiinţă.
Capitolul 2 – Organizarea Parchetului
 Art.3 – Procurorul public şef (Procurorul general)
(1) Procurorul general conduce Parchetul şi îndeplineşte sarcinile încredinţate de lege.
(2) Dacă, temporar, Procurorul general nu îşi poate îndeplini sarcinile, din cauza stării de sănătate sau a unui alt impediment, ministrul justiţiei desemnează, dintre procurorii Parchetului Public, un înlocuitor.

Art.4 – Parchetul Public 

(1) Procurorii Parchetului Public asigură legalitatea şi eficacitatea procedurii premergătoare judecăţii, reprezintă parchetele publice în faţa instanţelor şi îndeplinesc celelalte sarcini încredinţate de lege.

(2) Procurorii Parchetului Public sunt Procurorul general, procurorii şefi publici, procurorii publici şi procurorii asistenţi.

(3) Parchetul Public poate fi structurat în departamente, care se aprobă de ministrul justiţiei. Procurorul general stabileşte procurorii publici şi procurorii asistenţi care fac parte din aceste departamente.
Art.41. Procurorii-şefi publici

(1) Procurorii-şefi publici conduc departamentele din cadrul Parchetului public şi îndeplinesc sarcinile prevăzute de lege.

(2) În cadrul responsabilităţilor specifice, procurorii-şefi publici au dreptul de a emite ordine pentru parchetele districtuale.

(3) Procurorul general desemnează supleanţii procurorilor-şefi publici dintre procurorii Parchetului Public, în cazul imposibilităţii temporare a procurorilor-şefi publici de a-şi îndeplini sarcinile din motive de sănătate sau din cauza altor impedimente.

(…)

Art. 51. Numărul procurorilor

Ministrul justiţiei stabileşte numărul procurorilor din cadrul Parchetului Public şi al procurorilor din parchetele districtuale.
(…)
Art.11 - Raportare

(…)
(2) Procurorul general prezintă ministrului justiţiei, anual, un raport consolidat privind activitatea parchetelor. Termenul de depunere a rapoartelor şi cerinţele privind elaborarea rapoartelor se stabilesc prin directivă a ministrului justiţiei. 

(…)
Art.16. Numirea în funcţie a procurorilor 
(1) Guvernul Republicii îl numeşte în funcţie pe Procurorul general, la propunerea ministrului justiţiei, după avizarea propunerii de către Comisia juridică a Parlamentului.

(2) Guvernul Republicii numeşte procurorul public şef, la propunerea Procurorului general.
(3) Procurorul general numeşte în funcţie procurorii seniori, la propunerea procurorilor-şefi.

(4) abrogat)

(5) Procurorul general numeşte în funcţie procurorii specializaţi, procurorii de district şi procurorii asistenţi, la propunerea procurorilor comisiei pentru concurs şi evaluare.

(6) O persoană poate fi numită în funcţia de Procuror general sau de procuror-şef dacă îşi exprimă consimţământul scris pentru această numire.
(7) Nicio persoană nu poate fi desemnată în funcţia de procuror dacă nu îndeplineşte condiţiile prevăzute pentru procurori. Decizia de a respinge numirea unei persoane în funcţia de procuror trebuie motivată.

Art.17. Mandatul procurorilor
(1) Procurorul general şi prim-procurorul sunt numiţi în funcţie pentru o perioadă de 5 ani.
(2) Procurorii-şefi publici, procurorii publici, procurorii seniori, procurorii specializaţi şi procurorii asistenţi sunt numiţi în funcţie pe perioadă nedeterminată.
(3) Un procuror public substitut, un procuror specializat substitut, un procuror districtual substitut sau un procuror asistent substitut este numit într-o funcţie vacantă, pentru o perioadă determinată, până la revenirea sau eliberarea din funcţie a persoanei înlocuite. Înlocuitorul procurorului public, procurorului specializat, procurorului de district sau al procurorului asistent poate fi numit, cu acordul său, într-o funcţie vacantă similară ca poziţie sau inferioară, pentru o perioadă nedeterminată în timpul înlocuirii, şi, în timp de 1 an de la terminarea substituirii, fără concurs public.
(…)

Art.50. Eliberarea din funcţie a Procurorului general sau a prim-procurorului ca urmare a expirării mandatului

(1) După expirarea mandatului Procurorului general sau a prim-procurorului, ministrul justiţiei îl eliberează din funcţie şi îl numeşte, fără concurs public, în funcţia de procuror public, procuror specializat sau procuror districtual.
(2) Procurorul general şi procurorii-şefi pot fi redesemnaţi în funcţie pentru un nou mandat.
(3) Procurorul general şi procurorii-şefi pot fi numiţi în funcţia prevăzută la punctul (1) al prezentului articol sau redesemnaţi în funcţie, fără consimţământul scris al acestora.
(4) Dacă Procurorul general sau un procuror-şef nu consimte la numirea într-o funcţie prevăzută la punctul (1) al prezentului articol sau dacă nu există o funcţie vacantă de procuror de district sau oraş, acesta este eliberat din funcţie.”
FINLANDA
Bază legală

Constituţie

Legea nr.439/2011 privind Ministerul Public

▪ Ministerul Public are o structură pe două niveluri: Parchetul general (autoritate centrală), condus de Procurorul general (procurorul suprem) și parchetele locale (15), conduse de procurorii şefi de district. 

Procurorii speciali – avocatul parlamentar al poporului şi procurorul general al justiţiei - au competenţa desfăşurării urmăririi penale numai în cazurile speciale expres prevăzute de lege. 

▪ Procurorul general şi Procurorul general adjunct sunt numiţi de Preşedintele Republicii, la propunerea Guvernului.

(Constituţie, art.104; Legea nr.199/1997 privind statutul procurorilor)

▪ Funcţia de procuror general este funcţie publică, întrucât, spre deosebire de celelalte părţi ale procesului penal, procurorul acţionează în numele şi pentru apărarea intereselor societăţii. Procurorul este funcţionar al statului care are obligaţia de a se asigura că autorului unei infracţiuni penale i se aplică pedeapsa corespunzătoare prevăzută de lege. 

Statutul procurorilor este guvernat de dispoziţiile Legii nr.750/1994 privind funcţionarii publici, precum şi ale Legii nr.439/2011 privind parchetele. De regulă, procurorii sunt supuşi aceloraşi dispoziţii care se aplică judecătorilor. Totuşi, spre deosebire de judecători, procurorii pot fi eliberaţi din funcţie în anumite condiţii.

▪ În faza premergătoare procesului, investigarea infracţiunilor intră în competenţa organelor de poliţie. După finalizarea investigaţiei, dosarul cauzei este trimis procurorului, care examinează acuzaţiile formulate, apreciind în mod independent dacă s-a comis o infracţiune penală şi dacă există suficiente dovezi pentru începerea urmăririi penale.  
Constituţie

„Art.104

Parchetul este condus de Procurorul general, care este numit de Preşedintele Republicii. Prevederi detaliate privind Parchetul se stabilesc prin lege.”

Legea nr.439/2011 privind Ministerul Public
„Art.2 – Organizarea Ministerului Public

Ministerul Public este format din Parchetul General, care este organul central, parchetele regionale şi parchetul din Insulele Åland.

Procurorul general este procurorul suprem şi şeful celorlalţi procurori.

Ministerul Public funcţionează în cadrul administraţiei Ministerului Justiţiei.

Art.3 – Rolul Ministerului Public

Ministerul Public răspunde de organizarea activităţilor de urmărire penală.

Art.4 – Procurorii

Sunt procurori:

1. Procurorul general şi Procurorul general adjunct;

2. procurorul statului;

3. procurorul-şef de district şi procurorul-şef al Insulelor Åland;

4. procurorul de district şi procurorul pentru Insulele Åland;

5. procurorul debutant.

Legea nr.742/2010 privind implementarea anumitor prevederi incluse în Hotărârea privind Eurojust reglementează calitatea de membru naţional al Finlandei în Eurojust.
Art.5 – Procurorii speciali

Procurorii speciali sunt Cancelarul pentru justiţie al Guvernului şi Ombudsman-ul parlamentar al căror drept de punere sub acuzare este prevăzut de art.110 din Constituţia Finlandei.

Capitolul 2 – Parchetul General

Art.8 – Organizarea Parchetului General

Parchetul General este condus de Procurorul general. Procurorul general adjunct îl asistă şi îl înlocuieşte pe Procurorul general.

Prevederi suplimentare privind organizarea Parchetului general se stabilesc prin decret guvernamental.

Art.12 – Procurorii statului

Procurorii statului fac parte din Parchetul General.

Un procuror al statului urmăreşte penal infracţiunile cu cea mai mare semnificaţie pentru societate, ca întreg, şi cazurile care intră în competenţa Curţii de Apel în primă instanţă, dacă legea nu prevede altfel sau dacă nu se dispune altfel.
Art.14. Numirile
Modalitatea de numire a Procurorului general este prevăzută de Constituţia Finlandei. Procurorul general adjunct este numit de Preşedintele Republicii, la propunerea Guvernului.

Procurorul statului este numit de Guvern, la propunerea Parchetului General. 

Modalitatea de desemnare a celorlalţi membri oficiali ai Parchetului General se stabileşte prin decret guvernamental. 

Capitolul 3 – Parchetele
Art.20 – Procurorul districtual şi procurorul debutant
Procurorii districtuali îşi desfăşoară activitatea în cadrul parchetelor. Un parchet poate avea şi procurori debutanţi pentru specializare în activităţile de urmărire penală. 
Procurorii districtuali şi procurorii debutanţi acţionează ca procurori în cauzele penale introduse la parchet şi în alte materii separate prevăzute.

Art.22 - Numirile

Procurorul-şef de district şi procurorul districtual sunt numiţi de Parchetul General. Procurorul debutant este numit de parchet. Modalitatea de numire a celorlalţi membri ai parchetului se stabileşte prin decret guvernamental.” 
FRANŢA
Bază legală

Constituţie
 

Ordonanţa 58-1270 din 22/12/1958 privind legea organică referitoare la statutul magistraturii
 

▪ Ministerul Public, agent al puterii executive care acţionează în numele şi pentru apărarea intereselor societăţii, se află sub autoritatea Ministerului Justiţiei. Membrii parchetului, organizaţi într-un sistem ierarhic, sunt subordonaţi ministrului justiţiei.
Potrivit Constituţiei „magistraţii din cadrul parchetului se află sub conducerea şi controlul şefilor ierarhici şi sub autoritatea ministrului justiţiei.” Ministrul justiţiei poate da instrucţiuni cu caracter general sau poate elabora linii directoare generale în materia politicii penale.

▪ Cu excepţia Parchetului General de pe lângă Curtea de Casaţie – care are un statut aparte – Ministerul Public are forma unei piramide ierarhizate, alcătuite din: parchetele de pe lângă tribunalele de mare instanţă, conduse de procurori ai Republicii (asistaţi de unul sau mai mulţi colaboratori numiţi substituţi) şi parchetele generale de pe lângă curţile de apel, conduse de procurori generali; aceştia au în subordine două categorii de magistraţi: avocaţi generali (care pun concluziile în instanţă în numele procurorului general) şi substituţi generali (care au funcţii administrative).
Parchetul General de pe lângă Curtea de Casaţie este condus de procurorul general de pe lângă Curtea de Casaţie. Acesta nu are autoritate asupra procurorilor generali ai parchetelor de pe lângă curţile de apel, care sunt subordonaţi direct ministrului justiţiei.

▪ Statutul procurorilor (magistraţilor parchetului) este definit de Ordonanţa nr.58-1270 din 22 decembrie 1958. Textul legal conţine dispoziţii comune judecătorilor şi procurorilor, precum şi dispoziţii specifice fiecărei categorii de magistraţi (judecători sau procurori).
Nominalizarea în funcţie: toţi magistraţii sunt numiţi prin decret al Preşedintelui Republicii. Propunerile pentru funcţia de procuror se fac de ministrul justiţiei, cu avizul secţiei competente a Consiliului Superior al Magistraturii.

Derularea carierei magistraţilor: cariera cuprinde 2 grade ierarhice:

- nominalizarea în gradul 2 permite accesul la funcţii specifice începutului de carieră: judecător, judecător de instrucţie, judecător pentru minori, judecător al aplicării pedepselor, supleant de procuror etc.;

- nominalizarea în gradul 1 deschide accesul la funcţii mai înalte: preşedinte, prim-vicepreşedinte, vicepreşedinte al unui tribunal de mare instanţă; procuror al Republicii, procuror adjunct, viceprocuror al unui tribunal de mare instanţă; consilier referendar/avocat general referendar la Curtea de Casaţie etc.

Cariera poate continua prin nominalizarea într-o funcţie „din afara ierarhiei”: magistrat al Curţii de Casaţie (cu excepţia consilierilor referendari şi a avocaţilor generali referendari), prim-preşedinţi şi preşedinţi de cameră la curţile de apel, procurori generali şi avocaţi generali pe lângă curţile menţionate.

Revocarea magistraţilor parchetului (procurorilor) este cea mai gravă sancţiune disciplinară prevăzută de statutul magistraturii. 

Inamovibilitatea: conform art.65 din Constituţie, numai judecătorii sunt inamovibili. Procurorii pot fi transferaţi, chiar fără consimţământul lor, fiind plasaţi sub conducerea şi controlul şefilor ierarhici şi sub autoritatea ministrului justiţiei. Mobilitatea acestora este guvernată de condiţiile de formă prevăzute pentru nominalizarea în funcţii.
Durata exercitarea funcţiei: anumite funcţii pot fi exercitate numai pe o durată determinată. Astfel:
- pentru funcţia de avocat referendar la Curtea de Casaţie, perioada este de 10 ani;
- pentru funcţia de procuror al Republicii pe lângă un tribunal de mare instanţă, perioada este de 7 ani;

- pentru funcţia de procuror general pe lângă curtea de apel, perioada este de 7 ani.
La expirarea acestui termen, magistratul în cauză: poate fi transferat la o altă jurisdicţie (posibilitate oferită numai avocaţilor referendari de la Curtea de Casaţie); poate fi numit, la cerere sau de drept, inspector general adjunct al serviciilor judiciare (posibilitate oferită numai procurorului general); după eliberarea din funcţie prin decret al Preşedintelui Republicii, poate reveni în jurisdicţia din care a provenit (curte de apel pentru un procuror al Republicii, Curtea de Casaţie pentru un procuror general).

Ocuparea temporară a unei funcţii private şi revenirea la funcţia din cadrul Ministerului Public („Disponibilizarea”)
- Orice magistrat (judecător sau procuror) poate solicita beneficiul unei „disponibilizări”. „Disponibilizarea” este poziţia funcţionarului care, plasat în afara administraţiei sau serviciului de origine pentru o durată determinată, nu-şi mai exercită funcţia şi încetează să beneficieze de remunerare, de drepturile de promovare şi de pensie. Disponibilizarea poate fi solicitată „pentru motive personale”, pe o durată de maximum 3 ani; aceasta poate fi reînnoită, dar, pe durata întregii cariere, nu poate depăşi 10 ani. 
- În timpul unei disponibilizări pentru motive personale, un magistrat poate exercita orice activitate publică sau privată. În cazul în care magistratul în cauză urmează să exercite o activitate privată, acesta are obligaţia de a-l informa, în prealabil, pe ministrul justiţiei. Ministrul justiţiei se poate opune exercitării acestei activităţi în cazul în care consideră că este contrară onoarei/probităţii profesionale sau că, prin natura sau condiţiile de exercitare, aceasta ar compromite funcţionarea normală a justiţiei/ar discredita poziţia de magistrat. Încălcarea acestor obligaţii poate conduce la sancţionarea disciplinară a magistratului aflat în stare de disponibilizare. 
Incompatibilităţile 

- Funcţiile de magistrat (judecător şi procuror) sunt incompatibile cu: orice altă funcţie publică sau activitate profesională/salariată; mandatul în Parlamentul naţional, în Parlamentul European, la Consiliul economic, social şi de mediu, într-o adunare a unei colectivităţi teritoriale de peste mări; mandatul de consilier regional, consilier general, consilier municipal sau consilier de arondisment, consilier al Parisului sau de membru în Adunarea Corsicii în aria de competenţă a jurisdicţiei căreia îi aparţine sau la care este desemnat magistratul.

- Niciun magistrat nu poate fi numit/nu-şi poate păstra funcţia într-o jurisdicţie în competenţa căreia se află, total sau parţial, departamentul în care soţul este deputat/senator; în jurisdicţia în care a exercitat, în urmă cu cel puţin 5 ani, un mandat electoral sau a candidat, în urmă cu cel puţin 3 ani, la unul din aceste mandate, cu excepţia mandatului de reprezentant în Parlamentul European.
- Magistraţii şi foştii magistraţi nu pot exercita anumite profesii juridice (avocat, notar, grefier, administrator judiciar etc.) sau nu pot lucra în serviciul unui membru al acestor profesii exercitată în aria de competenţă a unei jurisdicţii în care şi-au desfăşurat funcţiile în urmă cu cel puţin 5 ani.

Magistraţii pot desfăşura activităţi ştiinţifice, literare sau artistice, fără autorizare prealabilă.

▪ Atribuţiile Ministerului Public sunt diferite în funcţie de cauza supusă judecăţii. În materie penală, procurorul joacă un rol important în stabilirea răspunderii penale şi în apărarea ordinii de drept. De aceea, legea îi conferă dreptul de a promova acţiunea penală şi de a o exercita în calitate de parte în proces; se spune deseori că procurorul este „avocatul societăţii”.

În materie civilă, rolul procurorului este mult diminuat, acesta având posibilitatea de a interveni într-o procedură numai pentru prezentarea de concluzii în legătură cu modul de aplicare a legii. Procurorul poate fi parte principală numai în anumite cauze civile prevăzute expres de lege: acţiuni privitoare la starea civilă, la declararea dispariţiei, la încredinţarea minorilor şi exercitarea autorităţii părinteşti, la validitatea căsătoriilor etc.

Constituţie

„Art.64

Preşedintele Republicii este garantul independenţei autorităţii judiciare.

Acesta este asistat de Consiliul Superior al Magistraturii.

Statutul magistraţilor este reglementat prin lege organică.

Magistraţii sunt inamovibili.

Art.65

Consiliul Superior al Magistraturii este format dintr-un complet competent pentru judecători (magistrats du siège) şi un complet competent pentru procurori (magistrats du parquet).

Completul competent pentru judecători este prezidat de prim-preşedintele Curţii de Casaţie. Este format, în afara acestuia, din 5 judecători şi un procuror, un consilier de stat desemnat de Consiliul de Stat, un avocat, precum şi 6 personalităţi calificate care nu aparţin nici Parlamentului, nici ordinului judiciar şi nici ordinului administrativ. Preşedintele Republicii, Preşedintele Adunării Naţionale şi Preşedintele Senatului desemnează, fiecare, două personalităţi calificate. Procedura prevăzută la ultimul alineat al art.13 este aplicabilă pentru nominalizarea personalităţilor calificate
. Nominalizările făcute de preşedintele fiecărei Camere legislative a Parlamentului sunt supuse numai avizului comisiei permanente competente din cadrul Camerei respective.

Completul Consiliului Superior al Magistraturii competent pentru judecători face propuneri pentru nominalizarea judecătorilor de la Curtea de Casaţie, pentru cele de prim-preşedinte al curţii de apel şi pentru cele de preşedinte al tribunalului de mare instanţă. Ceilalţi judecători sunt numiţi pe baza avizului său conform.

Completul Consiliului Superior al Magistraturii competent pentru procurori îşi exprimă avizul asupra nominalizărilor de procurori.

Completul Consiliului Superior al Magistraturii competent pentru judecători statuează ca şi consiliu de disciplină al judecătorilor. În acest caz, în afara membrilor prevăzuţi la alineatul 2, din complet face parte şi  judecătorul din completul competent pentru procurori.

Completul Consiliului Superior al Magistraturii competent pentru procurori îşi exprimă avizul asupra sancţiunilor disciplinare aplicate acestora. În acest caz, în afara membrilor prevăzuţi la alineatul 3, acesta cuprinde şi procurorul care face parte din completul competent pentru judecători.

Consiliul Superior al Magistraturii se reuneşte în complet plenar pentru a răspunde solicitărilor de aviz formulate de Preşedintele Republicii în baza articolului 64. Acesta se pronunţă, în aceeaşi formaţie, asupra problemelor referitoare la deontologia magistraţilor, precum şi asupra oricărei probleme referitoare la funcţionarea justiţiei care a fost sesizată de ministrul justiţiei. Completul plenar este format din 3 din cei 5 judecători menţionaţi la alineatul 2, din 3 din cei 5 procurori menţionaţi la alineatul 3, precum şi din consilierul de stat, avocatul şi cele 6 personalităţi calificate menţionate la alineatul 2. Completul este prezidat de prim-preşedintele Curţii de Casaţie, care poate fi supleantul procurorului general de pe lângă această Curte.

Cu excepţia problemelor din materie disciplinară, ministrul justiţiei poate participa la şedinţele completelor Consiliului Superior al Magistraturii.

Consiliul Superior al Magistraturii poate fi sesizat de un justiţiabil în condiţiile prevăzute prin lege organică.

Prin lege organică se stabilesc condiţiile de aplicare ale prezentului articol.”
Ordonanţa nr.58-1270 din 22 decembrie 1958 privind legea organică referitoare la statutul magistraturii


“Capitolul I – Dispoziţii generale
Art.1

I. Corpul judiciar cuprinde:

1° Magistraţii “de scaun” (du siège)
 şi ai parchetului Curţii de Casaţie, ai curţilor de apel şi ai tribunalelor de primă instanţă, precum şi magistraţii administraţiei centrale a Ministerului Justiţiei;
2° Magistraţii “de scaun” şi ai parchetului de pe lângă prim-preşedintele şi procurorul general ai unei curţi de apel, care au calitatea de a exercita funcţii corespunzătoare gradului de încadrare la curţile de apel la care sunt desemnaţi şi în ansamblul tribunalelor de primă instanţă aflate în competenţa curţii de apel menţionate;

3° Auditorii judiciari.

II. Pe parcursul carierei, orice magistrat care poate fi numit în funcţiile de judecător şi procuror.

Art.2

Ierarhia corpului judiciar cuprinde două grade. Trecerea de la gradul doi la gradul unu este subordonată înscrierii pe lista de promovare.

Niciun magistrat nu poate fi promovat în primul grad în jurisdicţia în care este desemnat de peste 5 ani, cu excepţia Curţii de Casaţie.

În cadrul fiecărui grad sunt stabilite trepte de vechime.

Funcţiile exercitate de magistraţii fiecărui grad sunt definite prin decret al Consiliului de Stat.

Niciun magistrat nu poate fi numit într-o funcţie care corespunde funcţiilor de preşedinte al tribunalului de mare instanţă sau al tribunalui de primă instanţă şi celor de procuror al Republicii în jurisdicţia în care este desemnat. Totuşi, această prevedere nu se aplică magistratului care exercită una din aceste funcţii în cazul numirii într-o funcţie de un nivel ierarhic superior.

Art.3

În afara ierarhiei, se află:

1° magistraţii Curţii de Casaţie, cu excepţia consilierilor referendari şi a avocaţilor generali referendari;

2° prim-preşedinţii curţilor de apel şi procurorii generali de pe lângă aceste curţi;

3° preşedinţii de cameră ai curţilor de apel şi avocaţii generali de pe lângă aceste curţi.

Prin decret al Consiliului de Stat se fixează efectivele de magistraţi şi de funcţionari ai serviciilor judiciare, în funcţie de importanţa activităţii jurisdicţionale şi de populaţie, lista funcţiilor de preşedinte şi de prim-vicepreşedinte al tribunalului de mare instanţă, precum şi a funcţiilor de procuror al Republicii şi de procuror adjunct al Republicii, care sunt plasaţi în afara ierarhiei.

(…)

Art.4

Magistraţii “de scaun” sunt inamovibili.

În consecinţă, magistratul “de scaun” nu poate primi, fără consimţământul său, o nouă desemnare, chiar de promovare.

Art.5

Magistraţii parchetului se află sub conducerea şi controlul şefilor ierarhici şi sub autoritatea ministrului justiţiei. În cadrul audierii, cuvântul acestora este liber.

(…)

Art.8

Exercitarea funcţiilor de magistrat este incompatibilă cu exercitarea tuturor funcţiilor publice şi a oricărei alte activităţi profesionale sau salariate.

Totuşi, magistraţilor le pot fi acordate derogări individuale, prin decizia şefilor curţii, pentru a da informaţii corespunzătoare competenţei lor sau pentru a exercita funcţii sau activităţi care nu sunt de natură a aduce atingere demnităţii de magistrat şi independenţei acestuia, cu excepţia activităţilor de arbitraj, sub rezerva cazurilor prevăzute de dispoziţiile legislative în vigoare.
Magistraţii pot desfăşura activităţi ştiinţifice, literare sau artistice fără autorizare prealabilă. 

Art.9

Exercitarea funcţiilor de magistrat este incompatibilă cu exercitarea unui mandat în Parlament, în Parlamentul European sau în Consiliul economic, social şi de mediu, precum şi cu cel de membru al congresului sau al unei adunări de provincie din Noua Caledonie, cu cel de reprezentant al Adunării Polineziei franceze, cu cea de membru al adunării teritoriale a insulelor Wallis şi Futuna, de consilier teritorial al Antilelor franceze (Saint-Barthélemy), de consilier general în insula Mayotte sau de consilier teritorial în Saint-Pierre-et-Miquelon sau cu funcţia de membru al guvernului din Noua Caledonie sau al guvernului din Polinezia franceză.
Nimeni nu poate fi numit magistrat şi nici rămâne într-o jurisdicţie aflată, integral sau parţial, în departamentul în care soţul/soţia este deputat sau senator.

De asemenea, exercitarea funcţiilor de magistrat este incompatibilă cu exercitarea mandatului de consilier regional, de consilier general, de consilier municipal sau de consilier de arondisment, de consilier al Parisului sau de membru al Adunării Corsicii în jurisdicţia de care aparţine magistratul.

Nimeni nu poate fi numit şi nici nu poate rămâne într-o jurisdicţie în care, de cel puţin 5 ani, a exercitat o funcţie publică electivă prevăzută în prezentul articol sau, de cel puţin 3 ani, a candidat la unul din aceste mandate, cu excepţia mandatului de reprezentant în Parlamentul European.

Dispoziţiile alineatului 3 nu se aplică magistraţilor Curţii de Casaţie.

(…)

Art.9-2

La propunerea de exercitare a unei activităţi private, magistratul aflat în poziţie de “disponibilizare” sau care a solicitat plasarea în această poziţie are obligaţia de a-l informa în acest sens pe ministrul justiţiei. Aceeaşi obligaţie se aplică pe o perioadă de 5 ani magistratului care şi-a încetat definitiv funcţiile.
Ministrul justiţiei se poate opune exercitării acestei activităţi dacă apreciază că este contrară onoarei sau probităţii sau că, prin natura sau condiţiile de exercitare, activitatea ar compromite funcţionarea normală a justiţiei sau ar discredita funcţia de magistrat.

În cazul nerespectării uneia din interdicţiile prevăzute de prezentul articol, magistratul pus în stare de “disponibilizare” poate fi sancţionat disciplinar în condiţiile prevăzute la Capitolul VII. Magistratul pensionat poate face obiectul, în formele prevăzute la capitolul VII, retragerii titlului onorific şi, după caz, al unor reţineri din pensie.

Modalităţile de aplicare ale prezentului articol se stabilesc prin decret al Consiliului de Stat.

(…)

Art.11-1

Magistraţii corpului judiciar răspund numai pentru greşelile personale.

Răspunderea magistraţilor care au comis o greşeală personală legată de serviciul public al justiţiei nu poate fi angajată decât prin acţiunea în recurs a statului.
Acţiunea în recurs se exercită în faţa unei camere civile a Curţii de Casaţie.

(…)

Capitolul V – Magistraţii din afara ierarhiei

Art.37

Magistraţii “de scaun” din afara ierarhiei sunt numiţi prin decret al Preşedintelui Republicii, în condiţiile prevăzute de articolul 65 din Constituţie.
Funcţia de prim-preşedinte al curţii de apel se exercită de un magistrat din afara ierarhiei “de scaun” a Curţii de Casaţie, desemnat în acest scop în formele prevăzute la alineatul precedent.

Dacă nu ocupă deja această funcţie cu ocazia desemnării sale în calitate de prim-preşedinte conform alineatului precedent, magistratul este numit concomitent într-o funcţie în afara ierarhiei “de scaun” a Curţii de Casaţie.

În acest caz, nu au aplicabilitate dispoziţiile alineatului 3 al art.39. Această nominalizare se pronunţă, dacă este cazul, suplimentar efectivului organic al Curţii de Casaţie. Suplimentarea dispare odată cu prima vacanţă utilă apărută în această jurisdicţie.

Nimeni nu poate exercita mai mult de 7 ani funcţia de prim preşedinte al aceleiaşi curţi de apel.

Cu cel puţin 6 luni înainte de expirarea acestei perioade, prim-preşedintele poate solicita nominalizarea sa în funcţia de inspector general adjunct al serviciilor judiciare. Nominalizarea se face de drept la expirarea termenului de 7 ani de exercitare a funcţiilor.
Dacă la expirarea acestei perioade nu a primit o altă funcţie, prim-preşedintele este eliberat din funcţie prin decret al Preşedintelui Republicii şi exercită în cadrul Curţii de Casaţie funcţiile exercitate când a fost iniţial numit. Situaţia nu este aceeaşi dacă, înainte de acest termen, acesta este eliberat din funcţie, la cerere sau prin aplicarea art.45.

Magistraţii parchetului din afara ierarhiei sunt numiţi prin decret al Preşedintelui Republicii, cu avizul Consiliului Superior al Magistraturii.

(…)

Art.38-1
Funcţia de procuror general pe lângă o curte de apel este exercitată de un magistrat din afara ierarhiei parchetului Curţii de Casaţie, desemnat în acest scop în formele prevăzute la art.38.

Dacă nu ocupă deja această funcţie cu ocazia desemnării sale în calitate de procuror general conform primului alineat al prezentului articol, magistratul este numit concomitent într-o funcţie din afara ierarhiei parchetului Curţii de Casaţie. În acest caz, nu au aplicabilitate dispoziţiile alineatului 3 al articolului 39.
Nimeni nu poate exercita mai mult de 7 ani funcţia de procuror general pe lângă aceeaşi curte de apel.

Cu 6 luni înainte de expirarea termenului, procurorul general poate solicita nominalizarea în calitate de inspector general adjunct al serviciilor judiciare. Nominalizarea se face de drept la expirarea celor 7 ani de exercitare a funcţiilor.

La expirarea acestei perioade, dacă nu a primit o altă însărcinare, procurorul general este eliberat din funcţie prin decret al Preşedintelui Republicii şi exercită, în cadrul Curţii de Casaţie, funcţiile exercitate când a fost iniţial numit. Situaţia nu este aceeaşi dacă, înainte de acest termen, acesta este eliberat din funcţie, la cerere sau prin aplicarea art.45.

Art.38-2

Funcţiile de preşedinte şi de procuror al Republicii pe lângă un tribunal de mare instanţă sau de primă instanţă din afara ierarhiei sunt exercitate de un preşedinte de cameră şi respectiv de un avocat general al curţii de apel în jurisdicţia căreia este situat tribunalul, desemnat în acest scop în formele prevăzute la articolele 37 şi 38.

Prin derogare de la alineatul precedent, funcţiile de preşedinte şi de procuror al Republicii pe lângă tribunalul de mare instanţă din Paris sunt exercitate de un consilier şi de un avocat general de la Curtea de Casaţie.
Dacă nu ocupă deja această funcţie cu ocazia desemnării sale în calitate de preşedinte sau de procuror al Republicii conform alineatelor 1 şi 2 ale prezentului articol, magistratul este numit concomitent în funcţia de preşedinte de cameră sau de avocat general al curţii de apel sau în funcţia de consilier sau de avocat general la Curtea de Casaţie. În acest caz, nu au aplicabilitate dispoziţiile alineatului 3 al articolului 39. Această nominalizare se face, dacă este cazul, suplimentar efectivului organic al jurisdicţiei. Suplimentarea dispare odată cu prima vacantare utilă din această jurisdicţie.

Nimeni nu poate exercita mai mult de 7 ani funcţia de preşedinte sau de procuror al Republicii la acelaşi tribunal de mare instanţă sau de primă instanţă.

La expirarea acestei perioade, dacă nu a primit o altă sarcină, magistratul este eliberat din funcţie prin decret al Preşedintelui Republicii şi exercită în cadrul curţii de apel sau al Curţii de Casaţie funcţia în care a fost iniţial numit. Situaţia nu este aceeaşi dacă, înainte de acest termen, acesta este eliberat din funcţie, la cerere sau prin aplicarea art.45.”

GERMANIA
Bază legală

Legea privind constituirea tribunalelor

Legea privind sistemul judiciar
 

Codul de procedură penală

▪ Legea privind constituirea tribunalelor este actul normativ care conţine dispoziţii referitoare la statutul Ministerului Public Federal. 
Legea fundamentală conţine dispoziţii referitoare la magistraţi – garantându-le îndeosebi independenţa –, dar este mută în ce priveşte Ministerul Public. 

▪ Ministerul Public Federal se află sub autoritatea ministrului federal al justiţiei (Legea privind constituirea tribunalelor, art.147). Deşi, aparent, subordonarea faţă de ministrul justiţiei este absolută, există unele limitări. Astfel, principiul ierarhiei este subordonat principiului legalităţii urmăririi (conform căruia procurorul are obligaţia de a pune în mişcare acţiunea publică ori de câte ori are probe suficiente privind infracţiunea şi autorul acesteia), ministrul justiţiei neavând dreptul de a da orice ordin; sunt excluse ordinele de punere sub urmărire a unei persoane nevinovate sau de neîncepere a urmăririi penale împotriva unei persoane în privinţa căreia există probe referitoare la săvârşirea infracţiunii.

O altă limită rezultă din obligaţia respectării principiului constituţional al statului de drept care, în baza art.20 din Legea fundamentală, se aplică şi în sfera oportunităţii. Pe de altă parte, procurorii răspund personal pentru actele ilegale comise, în faţa unei autorităţi judiciare independente (şi nu în faţa ministrului justiţiei).

▪ Ministerul Public Federal are competenţe în domeniul infracţiunilor foarte grave care aduc atingere securităţii naţionale, interne şi externe, precum actele teroriste, trădarea şi spionajul. 
▪ Ministerul Public Federal este format din Procurorul general federal şi din procurori federali. Aceştia sunt numiţi de Preşedintele Republicii, la propunerea ministrului federal al justiţiei, cu acordul Bundesrat-ului.

Conform art.148 din Legea privind constituirea tribunalelor, Procurorul general federal şi procurorii federali au statut de funcţionari publici, având obligaţia de a respecta instrucţiunile oficiale (generale sau particulare) emise de superiorii ierarhici. 

La nivelul fiecărui land funcţionează un minister public (care nu este subordonat Ministerului Public Federal) care este organizat similar Ministerului Public Federal. Procurorii sunt numiţi de ministrul de justiţie din respectivul land, propunerile făcute de procurorii generali fiind hotărâtoare în aceste numiri.
Conform art.122 din Legea privind sistemul judiciar „numai persoanele calificate pentru o funcţie judiciară (art.5-8) pot fi numite în funcţia de procurori publici”, iar funcţia de procuror public este echivalentă cu orice funcţie judiciară.

▪ Codul de procedură penală încredinţează instrucţia Ministerului Public, considerat ca „un organ autonom de administrare a justiţiei”, precizând că acesta instrumentează punerea sub acuzare sau neînceperea urmăririi penale.

Ministerul Public efectuează majoritatea actelor de instrucţie prin intermediul poliţiei. Cazurile cele mai grave, care nu pot fi instrumentate de poliţia securităţii generale de land, sunt preluate de poliţia penală federală/de land. Acestea sunt servicii de poliţie specializate, ai căror membri fac parte din Ministerul de Interne federal/de land. În procedura penală, poliţia este considerată ca organ auxiliar al Ministerului Public. 

Codul de procedură penală reglementează atribuţia poliţiei de a soluţiona direct plângerile şi de a ancheta infracţiunile comise. Deşi are obligaţia de a comunica  Ministerului Public rezultatul investigaţiilor desfăşurate, poliţia utilizează în mare măsură competenţa autonomă de a ancheta. În practică, ancheta este adesea exclusiv poliţienească, îndeosebi pentru cazurile legate de mica criminalitate, Ministerului Public revenindu-i competenţa de a controla legalitatea şi regularitatea desfăşurării acestora. 

Pe parcursul instrucţiei, rolul judecătorului este limitat: la solicitarea Ministerului Public, acesta autorizează măsurile de informare care aduc atingere în mare măsură drepturilor şi libertăţilor omului (reţineri, ascultări telefonice, măsuri secrete de supraveghere, percheziţii). Judecătorul apreciază legalitatea măsurilor cerute de Ministerul Public „luând în considerare circumstanţele.”

În cazuri urgente, Ministerul Public poate încălca această regulă, având posibilitatea de a ordona o reţinere, o percheziţie sau un examen corporal. Validitatea anumitor măsuri este subordonată aprobării de către judecător (de exemplu, ascultările telefonice trebuie încheiate dacă nu sunt aprobate în 3 zile de către judecător). Aprecierea gradului de urgenţă aparţine Ministerului Public. Pe de altă parte, indiferent de circumstanţe, numai judecătorul are competenţa de a dispune arestarea provizorie sau audierea sub jurământ.
Legea privind constituirea tribunalelor
„Titlul 10

Ministerul Public

Art.141

Pe lângă fiecare tribunal, există un parchet public.

Art.142

(1) Sarcinile oficiale ale Ministerului Public sunt aduse la îndeplinire după cum urmează:
1. la Curtea Federală de Justiţie, de Procurorul general federal şi de unul sau mai mulţi procurori federali;

2. la tribunalele regionale superioare şi la tribunalele regionale, de unul sau mai mulţi procurori publici;

3. la tribunalele locale, de unul sau mai mulţi procurori publici sau oficiali ai parchetului public având dreptul de a pleda în faţa tribunalelor locale.

(2) Competenţa oficialilor parchetului public care au dreptul de a pleda în faţa tribunalelor locale nu constituie un obstacol pentru procedurile tribunalului local vizând pregătirea acuzaţiilor publice pentru cauzele penale aflate sub jurisdicţia altor tribunale decât tribunalele locale.
(3) Procurorii debutanţi pot fi desemnaţi să îndeplinească sarcinile unui oficial al parchetului public având dreptul de a pleda în faţa tribunalelor locale şi, într-un caz individual, pentru îndeplinirea atribuţiilor unui procuror public, sub supravegherea acestuia.

Art.146

Membrii parchetului public trebuie să respecte instrucţiunile oficiale ale superiorilor lor.

Art.147

Dreptul de supraveghere şi de conducere aparţine:

1. ministrului federal de justiţie, pentru Procurorul federal general şi procurorii federali;

2. agenţiei pentru administrarea justiţiei din cadrul landului, pentru toţi membrii parchetului public de land;

3. şefului parchetului public de pe lângă înaltele tribunale regionale şi tribunalele regionale, pentru toţi membrii parchetului public de pe lângă un anumit tribunal districtual.
Art.148

Procurorul federal general şi procurorii federali sunt funcţionari publici.

Art.149

Procurorul federal general şi procurorii federali sunt numiţi de Preşedintele federal, la propunerea ministrului federal de justiţie aprobată de Bundesrat.”

Legea privind sistemul judiciar
„Capitolul 2 - Calificarea pentru o funcţie judiciară

Art.5 – Calificarea pentru o funcţie judiciară 
(1) Orice persoană care a absolvit facultatea de drept în cadrul unei universităţi, reuşind la prima examinare de stat, şi care a absolvit stagiul de pregătire reuşind la cea de-a doua examinare de stat este calificată pentru a deţine o funcţie judiciară; prima examinare de stat include un examen universitar din domeniile de specializare şi examen de stat cu subiecte obligatorii.

(2) Conţinutul studiilor universitare şi al stagiului de pregătire este armonizat.

(…)

Art.5.b – Stagiul de pregătire

(1) Stagiul de pregătire se desfăşoară pe o perioadă de doi ani.

(2) Pregătirea se desfăşoară, în mod obligatoriu, la următoarele agenţii:

1. un tribunal cu jurisdicţie ordinară în materie civilă;

2. un parchet sau tribunal cu jurisdicţie în materie penală;

3. o autoritate administrativă;

4. agenţie care acordă consultanţă;

şi, opţional, la una sau mai multe agenţii în cadrul căreia/cărora este garantată o pregătire corespunzătoare.

(…)

Art.9 – Precondiţii pentru numiri  

Mandatul judiciar poate fi încredinţat unei persoane care:

1. are naţionalitate germană aşa cum este definită de art.116 din Legea fundamentală;

2. declară că va susţine permanent ordinea independentă democratică fundamentală în înţelesul Legii fundamentale;

3. este calificată pentru a deţine o funcţie judiciară (art. 5-7), şi
4. are aptitudinile sociale necesare.
Art.10 – Numirea pe viaţă
(1) Persoana care a avut funcţia de judecător pe o perioadă de minimum 3 ani după dobândirea calificării pentru deţinerea unei funcţii judiciare poate fi numită în funcţia de judecător pe viaţă.

(…)

Art.11 – Numirea pe perioadă determinată

Numirea în funcţia de judecător pe perioadă determinată este permisă numai în condiţiile şi pentru atribuţiile prevăzute de legislaţia federală.

Art.12 – Numirea cu perioadă de probă

(1) Orice persoană care, ulterior, urmează a fi angajată în funcţia de judecător pe viaţă sau de procuror public poate fi numită ca judecător cu perioadă de probă.

(2) În cel târziu 5 ani de la numire, un judecător cu perioadă de probă este numit judecător pe viaţă sau, la acordarea statutului de funcţionar public pe viaţă, procuror public. Acest termen este extins pentru a acoperi orice perioadă de concediu fără plată care a fost efectuat.

Art.13 – Angajarea unui judecător cu perioadă de probă

Un judecător cu perioadă de probă poate fi angajat fără consimţământul acestuia numai la un tribunal, la o autoritate judiciară administrativă sau la parchetul public.

(…)

Art.18 – Nulitatea unei numiri

(1) Este nulă orice numire făcută de o autoritate care nu are competenţa de a face o astfel de numire. Numirea nu poate fi confirmată retroactiv.

(2) De asemenea, orice numire este nulă dacă, la data numirii, persoana desemnată 

1. nu a avut naţionalitate germană aşa cum este definită de art.116 din Legea fundamentală, sau

2. abrogat

3. nu a avut capacitatea de a deţine o funcţie publică.

(3) Nulitatea unei numiri ca judecător pe viaţă sau pe perioadă determinată poate fi declarată numai după pronunţarea unei hotărâri judecătoreşti definitive şi cu efect obligatoriu.

(…)

Art.21 – Revocarea din funcţie

(1) Un judecător este revocat:

1. dacă pierde naţionalitatea germană aşa cum este definită de art.116 din Legea fundamentală

2. în cazul în care, dacă legea nu prevede altfel, preia un post sau o funcţie oferită de un angajator public, sau

3. dacă este numit ca militar profesionist sau este militar recrutat pentru o perioadă determinată.

În cazurile prevăzute la subparagraful 2, cea mai înaltă autoritate profesională în cauză poate stabili, cu acordul noului angajator şi cu consimţământul judecătorului, ca mandatul judiciar să fie exercitat în continuare, suplimentar cu noua funcţie.
(2) Un judecător este revocat:

1. dacă refuză să depună jurământul (art.38);

2. dacă, la data numirii, era membru al Bundestag-ului sau al unui parlament de land şi nu a demisionat în termenul rezonabil stabilit de cea mai înaltă autoritate corespunzătoare;

3. dacă a fost numit după împlinirea vârstei de pensionare;

4. în cazul depunerii demisiei scrise;

5. dacă a împlinit vârsta de pensionare sau nu-şi mai poate exercita funcţia, iar raportul de serviciu nu s-a încheiat prin pensionare;

6. dacă îşi stabileşte domiciliul sau reşedinţa permanentă în străinătate, fără aprobarea celei mai înalte autorităţi profesionale.

(3) În absenţa consimţământului personal, un judecător numit pe viaţă sau pe perioadă determinată poate fi revocat numai pe baza unei hotărâri judecătoreşti definitive şi obligatorii. Revocarea în baza punctului (1) a unui judecător numit pe viaţă sau pe perioadă determinată poate fi declarată pe baza unei hotărâri judecătoreşti definitive şi cu efect obligatoriu.

Art.22 – Revocarea unui judecător numit cu perioadă de probă

(1) Un judecător numit cu perioadă de probă poate fi revocat la expirarea unui termen de 6, 12, 18 sau 24 luni de la numire.

(2) Un judecător numit cu perioadă de probă poate fi revocat la expirarea unui termen de 3 sau 4 ani

1. dacă nu este corespunzător pentru funcţia judiciară, sau

2. în cazul în care o comisie judiciară de selecţie refuză să-i acorde mandatul judiciar pe viaţă sau pe o perioadă determinată.

(3) De asemenea, un judecător numit cu perioadă de probă poate fi revocat în cazul în care a avut un comportament care, în cazul unui judecător numit pe viaţă, ar conduce la aplicarea unei măsuri disciplinare impusă conform procedurilor formale disciplinare.

(4) Termenele prevăzute la punctele (1) şi (2) se măresc pentru a acoperi orice perioadă efectuată de concediu fără plată.

(5) În cazurile prevăzute la punctele (1) şi (2), judecătorul trebuie să primească notificarea privind ordinul de revocare cu cel puţin 6 săptămâni înainte de data revocării.

(…)

Capitolul 3 – Dispoziţii finale

Art.122 - Procurorii publici

1. Numai persoanele care sunt calificate pentru o funcţie judiciară (art.5-8) pot fi numite în funcţia de procurori publici.

2. Funcţia de procuror public este echivalentă cu orice funcţie judiciară aşa cum este definită de art.10, paragraf 1.

3. Articolul 41 se aplică, mutatis mutandis, şi procurorilor publici.

4. Serviciul instanţelor de judecată pronunţă decizii în procedurile disciplinare formale împotriva procurorilor publici. Judecătorii asociaţi nepermanent trebuie să fie procurori publici numiţi pe viaţă. Ministrul federal de justiţie numeşte judecătorii asociaţi nepermanenţi ai Tribunalului Serviciului Federal. Numirea judecătorilor asociaţi nepermanenţi ai tribunalelor de serviciu de la nivelul landurilor se face conform dispoziţiilor adoptate în baza legii de land.
(…)”

GRECIA
Bază legală

Constituţie

Legea nr.1756/1989 privind organizarea judiciară

Codul de procedură penală

▪ Articolele 87-91 din Constituţie conţin dispoziţii exprese referitoare la parchete şi procurori publici. Organizarea şi funcţionarea parchetelor sunt reglementate de Legea nr.1756/1989 privind organizarea judiciară (îndeosebi art.19, 24 şi 25) şi de Codul de procedură penală. 

Conform art.19 din Legea nr.1756/1989 privind organizarea judiciară, funcţionarea şi conducerea justiţiei – inclusiv a parchetului – se află sub supravegherea Ministerului Justiţiei:
“1. Ministrul justiţiei conduce şi supraveghează administrarea justiţiei. (…)
2. Supravegherea constă în conducerea şi emiterea de instrucţiuni generale privind desfăşurarea corespunzătoare a activităţii tribunalelor şi a parchetelor publice. (…)
3. Este interzisă şi constituie delict disciplinar orice instrucţiune, recomandare sau indicaţie dată unui oficial judiciar privind anumite aspecte materiale sau procedurale aferente unui caz sau unei categorii  de cazuri. (...)”

Potrivit art.24.1 din aceeaşi lege, parchetul este o autoritate judiciară, independentă atât faţă de tribunale, cât şi faţă de puterea executivă. Activitatea parchetului este guvernată de cele două principii, caracteristice, de altfel, parchetelor din majoritatea statelor europene: principiul indivizibilităţii, conform căruia orice act procedural al unui procuror public este considerat ca act al parchetului şi principiul subordonării ierarhice, conform căruia procurorii publici au obligaţia de a respecta instrucţiunile date de superiorii ierarhici (Legea privind organizarea judiciară, art.24.2; art.24.4). Subordonarea ierarhică este însă restricţionată de principiul legalităţii şi de libertatea de opinie a procurorului public. 

▪ Parchetele sunt organizate ierarhic şi la nivel naţional. La fiecare dintre cele trei niveluri ale sistemului judiciar, există câte un parchet public: parchetul public de pe lângă fiecare tribunal de primă instanţă; parchetul public de pe lângă fiecare curte de apel şi parchetul public de pe lângă Curtea Supremă Civilă şi Penală. 

Singurul procuror public care are atribuţia exercitării urmăririi penale este procurorul de pe lângă tribunalul de primă instanţă (art.30 din Codul de procedură penală). Procurorul public de pe lângă Curtea Supremă şi procurorii de pe lângă curţile de apel au numai competenţa de a încredinţa procurorului public de pe lângă tribunalul de primă instanţă mandatul pentru exercitarea urmăririi penale într-o cauză.

Categorii de procurori: asesori, procurori publici substituţi pe lângă tribunalele de primă instanţă; procurori publici pe lângă tribunalele de primă instanţă; procurori publici substituţi pe lângă curţile de apel; procurori publici pe lângă curţile de apel; procurori publici substituţi pe lângă Curtea Supremă; procurorul public pe lângă Curtea Supremă. 

Procurori speciali naţionali: în primele 4 oraşe ca mărime (Atena, Pireu, Salonic şi Patras), procurorul public special pentru minori de pe lângă tribunalele de primă instanţă (art.27.1 din Codul de procedură penală); procurorii publici militari de pe lângă tribunalele militare (Codul penal militar şi Codul de procedură penală); ofiţeri de poliţie pentru delicte minore (art.417 din Codul penal).
▪ Potrivit art.25.4 din Legea privind organizarea judiciară, cea mai înaltă autoritate a parchetului este procurorul public de pe lângă Curtea Supremă Civilă şi Penală (Procurorul general). Acesta are sarcina de a supraveghea şi coordona activitatea tuturor procurorilor publici, are dreptul de a da ordine, instrucţiuni generale şi recomandări legate de exercitarea funcţiei de procuror. Procurorul general poate ordona procurorului public de pe lângă tribunalul de primă instanţă punerea sub urmărire a unui caz şi poate ordona unui procuror public de pe lângă curtea de apel să introducă, împotriva deciziei acestei curţi, un recurs în casaţie la Curtea Supremă.

▪ Conform Constituţiei, toţi procurorii, inclusiv Procurorul general de pe lângă Curtea Supremă Civilă şi Penală, sunt numiţi prin decret prezidenţial. 

Procurorul general este numit prin decret al Preşedintelui Republicii, pe baza propunerii Guvernului, făcută în urma selecţiei dintre membrii Curţii Supreme sau membrii Parchetului Public de pe lângă această Curte (art.90.5 din Constituţie).

Procurorii sunt inamovibili, numiţi pe viaţă (până la împlinirea vârstei de pensionare - 67 de ani).
▪ Constituţia consfinţeşte independenţa judecătorilor şi procurorilor. Procurorii nu pot primi instrucţiuni de la autorităţile politice, de la procurorul şef al curţii de apel sau de la Procurorul general de pe lângă Curtea Supremă Civilă şi Penală. Acesta din urmă poate solicita cercetarea unei cauze, dar nu poate da ordine în acest sens.

Constituţie

“Art.87

1. Justiţia se administrează de către tribunalele constituite din judecători, care se bucură de independenţă funcţională şi personală.

2. În exercitarea funcţiilor, magistraţii se supun numai Constituţiei şi legilor; în niciun un caz, nu au obligaţia de a respecta dispoziţiile emise prin încălcarea Constituţiei.

3. Controlul judecătorilor se realizează de către judecătorii ierarhic superiori şi de către Procurorul general şi Procurorul general adjunct de pe lângă Curtea Supremă Civilă şi Penală, în timp ce controlul procurorilor se realizează de judecătorii Curţii Supreme Civile şi de procurorii ierarhic superiori, conform prevederilor legale.
Art.88

1. Magistraţii sunt numiţi pe viaţă prin decret prezidenţial, în baza unei legi care reglementează calităţile şi procedura de recrutare.

2. Remunerarea magistraţilor este proporţională cu funcţiile deţinute. Modalităţile de avansare în grad şi de salarizare, precum şi statutul general al acestora sunt reglementate prin legi speciale.

3. Legea poate să prevadă o perioadă de cel mult 3 ani pentru formarea şi testarea magistraţilor înaintea numirii ca judecători. În această perioadă, în condiţiile prevăzute de lege, aceştia pot exercita chiar şi funcţia de judecător.

4. Magistraţii pot fi revocaţi numai pe baza unei hotărâri judecătoreşti pronunţată în urma unei condamnări penale, a unei abateri disciplinare grave sau ca urmare a unei maladii sau infirmităţi sau a incompetenţei profesionale, constatate în conformitate cu legea şi cu respectarea dispoziţiilor art.93, punctele (2) şi (3).
5. Pensionarea magistraţilor este obligatorie la împlinirea de către aceştia a vârstei de 65 de ani, fiind incluşi şi judecătorii de la curţile de apel, procurorii adjuncţi de pe lângă curţile de apel sau cei având rang echivalent. Pentru magistraţii având un rang superior sau echivalent faţă de cei menţionaţi, pensionarea este obligatorie la împlinirea vârstei de 67 de ani. 

Pentru aplicarea acestei dispoziţii, data de 30 iunie din anul de pensionare al magistratului este considerată, în toate cazurile, ca data împlinirii vârstei limită menţionate. 
6. Este interzis transferul magistraţilor într-un alt domeniu. În mod excepţional, este permis transferul magistraţilor asociaţi pe lângă tribunalele de primă instanţă şi a procurorilor asociaţi pe lângă parchete, la cererea persoanelor în cauză, în condiţiile prevăzute de lege. Judecătorii tribunalelor administrative ordinare sunt promovaţi în funcţia de consilier al Curţii Supreme Administrative în limita unui număr reprezentând un procent de 1/5 din posturi, în condiţiile prevăzute de lege. 
7. Curţile sau consiliile special prevăzute de Constituţie, formate din membri ai Curţii Supreme Administrative şi ai Curţii Supreme Civile şi Penale, sunt prezidate de membrul având cea mai înaltă funcţie.

Art.89

1. Se interzice magistraţilor prestarea oricărui alt serviciu remunerat, precum şi exercitarea oricărei alte profesii.

2. În mod excepţional, este permisă alegerea magistraţilor ca membri ai Academiei din Atena sau ca profesori în instituţiile de învăţământ superior, precum şi participarea acestora în consilii sau comisii care exercită competenţe cu caracter disciplinar, de control sau jurisdicţional, şi în comisiile pentru elaborarea legilor, cu condiţia ca participarea acestora să fie expres prevăzută de lege. Legea prevede înlocuirea magistraţilor cu alte persoane în consiliile sau comisiile care sunt constituite sau pentru sarcinile care le sunt încredinţate prin declaraţia de voinţă a unei persoane vii sau pentru cauză de moarte, cu excepţia cazurilor menţionate la alineatul precedent.

3. Încredinţarea de funcţii administrative către magistraţi este interzisă. Funcţiile referitoare la formarea magistraţilor sunt considerate ca funcţii judiciare. Este permisă încredinţarea către magistraţi a unor funcţii de reprezentare a ţării în cadrul unor organizaţii internaţionale.

Magistraţilor le este permisă efectuarea de arbitraje numai în cadrul atribuţiilor de serviciu, în condiţiile prevăzute de lege.
4. Participarea magistraţilor în Guvern este interzisă.

5. Constituirea unei asociaţii a magistraţilor este permisă, în condiţiile prevăzute de lege.

Art.90
1. Promovările, desemnarea în posturi, transferurile, detaşările şi transferurile într-un alt domeniu ale magistraţilor se efectuează prin decret prezidenţial, emis după decizia prealabilă a Consiliului Judiciar Superior. Consiliul este format din Preşedintele Curţii Supreme al ordinului jurisdicţional respectiv şi din membri ai acestei Curţi, desemnaţi, prin tragere la sorţi, dintre cei care au funcţionat în cadrul acestei Curţi de cel puţin 2 ani, în condiţiile prevăzute de lege. La Consiliul Judiciar Superior participă şi Procurorul general de pe lângă Curtea Supremă Civilă şi Penală, precum şi 2 procurori generali adjuncţi de pe lângă aceeaşi Curte desemnaţi, prin tragere la sorţi, dintre cei care au funcţionat cel puţin 2 ani la Parchetul General de pe lângă Curtea Supremă Civilă şi Penală, în condiţiile legii. La Consiliul Judiciar Superior pentru cauze legate de Curtea Supremă Administrativă şi de justiţia administrativă participă şi Comisarul general de stat pentru aspecte legate de magistraţii tribunalelor administrative ordinare şi ai Comisariatului General. La Consiliul Judiciar Superior pentru Curtea de Conturi participă şi Comisarul general de stat de pe lângă această Curte.
La Consiliul Judiciar Superior participă, de asemenea, fără drept de vot, 2 magistraţi din domeniul privind modificările statutului profesional, având cel puţin gradul de judecător de apel sau echivalentul acestuia, aleşi prin tragere la sorţi, în condiţiile prevăzute de lege.

2. Componenţa Consiliului prevăzut la paragraful 1 este suplimentată, în condiţiile legii, în cazul examinării promovării în funcţiile de consilier de stat, judecător la Curtea Supremă Civilă şi Penală, procuror adjunct la Curtea Supremă Civilă şi Penală, consilier la Curtea de Conturi, judecător preşedinte al curţii de apel, procuror pe lângă curtea de apel, precum şi pentru alegerea membrilor Comisariatelor generale ale tribunalelor administrative şi al Curţii de Conturi. Pentru ceilalţi sunt valabile, şi în acest caz, dispoziţiile paragrafului 1.

(…)

5. Promovarea în funcţiile de preşedinte şi vicepreşedinte ai Curţii Supreme Administrative, ai Curţii Supreme Civile şi Penale şi ai Curţii de Conturi se face prin decret prezidenţial, emis la propunerea Cabinetului făcută prin selectarea dintre membrii Curţii Supreme corespunzătoare, în condiţiile legii.
Promovarea în funcţia de Procuror pe lângă Curtea Supremă Civilă şi Penală se face prin decret similar, prin selectarea dintre membrii Curţii Supreme Civile şi Penale şi procurorii publici adjuncţi de pe lângă această Curte, în condiţiile prevăzute de lege.

(…)

Durata mandatului de Preşedinte al Curţii Supreme Administrative, al Curţii Supreme Civile şi Penale şi al Curţii de Conturi, precum şi a mandatului de Procuror general de pe lângă Curtea Supremă Civilă şi Penală şi a comisarilor generali ai tribunalelor administrative şi ai Curţii de Conturi nu poate depăşi 4 ani, chiar dacă magistratul în funcţia respectivă nu a atins limita de vârstă pentru pensionare. Perioada eventual rămasă până la atingerea limitei de vârstă este considerată ca serviciu real oferind dreptul la pensie, în condiţiile prevăzute de lege.
6. Deciziile sau actele adoptate conform dispoziţiilor prezentului articol nu pot fi supuse recursului în faţa Curţii Supreme Administrative.
Art.91

1. Autoritatea disciplinară asupra magistraţilor începând cu rangul de membru al Curţii Supreme Civile şi Penale sau procuror adjunct pe lângă Curtea Supremă Civilă şi Penală sau având un rang echivalent, se exercită de Consiliul Disciplinar Superior, în condiţiile prevăzute de lege. Acţiunea disciplinară se iniţiază de ministrul justiţiei.

2. Consiliul Disciplinar Superior este format din preşedintele Curţii Supreme Administrative în calitate de preşedinte, din doi vicepreşedinţi sau consilieri ai Curţii Supreme Administrative, doi vicepreşedinţi sau membri ai Curţii Supreme Civile şi Penale, din doi vicepreşedinţi sau consilieri ai Curţii de Conturi, precum şi din doi profesori de drept de la universităţile ţării, în calitate de membri. Membrii Consiliului sunt desemnaţi, prin tragere la sorţi, dintre cei având o vechime în muncă de cel puţin 3 ani la Curtea Supremă respectivă sau la  facultatea de drept. Membrii care aparţin Curţii Supreme din care face parte judecătorul, procurorul sau comisarul asupra căruia Consiliul trebuie să ia o decizie, sunt excluşi. În cazurile care implică acţiune disciplinară împotriva membrilor Curţii Supreme Administrative, Consiliul Disciplinar Superior este prezidat de Preşedintele Curţii Supreme Civile şi Penale. 
3. Autoritatea disciplinară asupra celorlalţi magistraţi se exercită, în prima şi a doua instanţă, de consilii formate din judecători obişnuiţi, desemnaţi prin tragere la sorţi, în condiţiile prevăzute de lege. De asemenea, acţiunea disciplinară poate fi iniţiată de ministrul justiţiei. 

4. Deciziile disciplinare adoptate potrivit dispoziţiilor prezentului articol nu pot fi atacate cu resurs la Curtea Supremă Administrativă.”
IRLANDA
Bază legală

Constituţie

Legea din 1974 privind urmărirea penală a infracţiunilor

▪ Parchetul General (Ministerul Public), înfiinţat prin Legea din 1974 privind urmărirea penală a infracţiunilor, este o instituţie independentă care nu este subordonată Ministerului Justiției, Egalității și Reformei Judiciare. Procurorul general (directorul Parchetului) ia decizii independent de alte organisme şi instituţii (inclusiv Guvernul şi Poliţia). Conform Constituţiei, infracţiunile şi contravenţiile sunt anchetate în numele poporului.
Parchetul General decide asupra punerii sub acuzare a persoanelor care au comis infracţiuni. Anchetarea infracţiunilor, altele decât infracţiunile financiare şi anumite infracţiuni prevăzute de lege, intră în sarcina Poliţiei; după finalizarea anchetei, dosarul se trimite Parchetului, în vederea luării unei decizii.
Legea din 1974 interzice orice comunicare cu procurorul în scopul influenţării acestuia în adoptarea deciziei de întrerupere/neîncepere a urmăririi penale sau de punere sub acuzare. Interdicţia nu se aplică părţilor dintr-un proces penal şi nici persoanelor care, în cadrul procedurilor de urmărire penală, pot deveni pârâţi; de asemenea, nu se aplică celor implicaţi personal sau în calitate de consilier juridic/medical al uneia din părţile procesului, de lucrător social sau de membru de familie al uneia din părţi. 
▪ Parchetul  General este format din 3 departamente: Departamentul de urmărire penală (format din avocaţi care analizează dosarele de anchetă penală), care ia decizia privind începerea/neînceperea urmăririi penale; Departamentul procurorilor (format din avocaţi pledanţi care se prezintă în instanţă în numele Procurorului general); Departamentul administrativ.

La nivel local, Parchetul General este reprezentat de o reţea de procurori ai statului, care acţionează în numele acestuia. 

▪ Parchetul General este condus de Procurorul general (directorul Parchetului Public).  Acesta este numit de Guvern (pe baza listei de candidaţi selectaţi, în condiţiile legii, de o Comisie statutară) şi, potrivit art.2(4) din Legea din 1974 privind urmărirea penală a infracţiunilor, are statut de funcţionar public.
▪ Periodic şi ori de câte ori consideră necesar pentru apărarea intereselor privind securitatea naţională, Guvernul poate dispune ca, pentru anumite aspecte penale, funcţiile conferite de lege Procurorului general să fie îndeplinite de Avocatul general.
(Avocatul general („Attorney General”) este desemnat de Preşedintele ţării, la propunerea primului-ministru. Deşi participă la şedinţele Guvernului, Avocatul general nu este membru al Guvernului. Are competenţe în domeniul combaterii corupţiei, formulează avize, supervizează şi redactează texte în acest domeniu specific; este consilierul juridic al Guvernului. Instituţia Avocatului general este reglementată constituţional.)
Legea din 1974 privind urmărirea penală a infracţiunilor
„Art.2 – Directorul Parchetului Public

(1) Prin prezenta lege se instituie funcţia de Director al Parchetului Public, iar deţinătorul acestei funcţii este cunoscut ca Directorul Parchetului Public (…).

(2) Directorul este numit de către Guvern.

(3) (a) În funcţia de director poate fi desemnată persoana care, la data desemnării, este avocat pledant, iar vechimea în profesia de avocat este de cel puţin 10 ani. 
(b) În sensul prezentului paragraf, se consideră vechime în profesia de avocat, vechimea într-o funcţie publică pentru care vechimea în profesia de avocat a fost, după caz, o condiţie necesară de calificare pentru acea perioadă şi persoană, iar deţinerea unei astfel de funcţii se consideră, după caz, ca şi vechime în profesia de avocat pledant.
(4) Directorul este funcţionar public în Serviciul public al statului.

(5) În exercitarea funcţiilor, Directorul este independent.

(6) Periodic, Avocatul general şi Directorul se consultă asupra aspectelor legate de funcţiile exercitate de Director.

(7) (a) (i) Se înfiinţează o comisie formată din:

(I) Ministrul justiţiei

(II) Preşedintele Consiliului General al Baroului din Irlanda

(III) Preşedintele Societăţii de Avocaţi
(IV) Secretarul Guvernului

(V) Consilierul juridic al Avocatului general
(ii) În cazul în care una din persoanele menţionate nu doreşte sau nu poate activa, pe o anumită perioadă, ca membru al comitetului menţionat, după consultarea Avocatului general, Primul-ministru poate desemna în locul acesteia, o altă persoană care să o înlocuiască în comisie, pe perioada respectivă.

(b) La solicitarea Primului-ministru, Comisia instituită în baza acestui paragraf selectează candidaţii pentru funcţia de Director şi îi comunică acestuia candidaţii selectaţi şi faptul că aceştia sunt potriviţi pentru această funcţie.

(c) În funcţia de Director, Guvernul nu numeşte o persoană care nu a fost selectată sau nu face parte din persoanele selectate de comisia menţionată ca urmare a solicitării prevăzute la litera b) a prezentului paragraf referitoare la numirea respectivă, dar –
(i) dacă această comisie nu poate selecta un candidat potrivit în urma solicitării speciale prevăzute la litera b), sau

(ii) dacă Guvernul hotărăşte să nu numească în funcţia de Director pe niciunul din candidaţii selectaţi de comisie în urma solicitării speciale prevăzute la litera b)

atunci

(I) fie Guvernul numeşte în funcţia de Director o persoană selectată sau care face parte din persoanele selectate de comisie în urma unei solicitări anterioare (dacă există) prevăzute la paragraful b) referitoare la această numire

(II) fie Primul-ministru face o nouă solicitare către comisie, conform celor prevăzute la litera b) şi Guvernul numeşte în funcţia de Director persoana selectată sau care face parte din persoanele selectate de comisie în urma acestei solicitări sau a altei solicitări făcute în baza celor prevăzute la litera b) în ce priveşte această numire.

d) După consultarea Avocatului general, Primul-ministru poate elabora reglementări pentru scopurile prevăzute la acest paragraf.”
(…)

(9) (a) Directorul poate fi eliberat din funcţie de către Guvern, după examinarea raportului comisiei prevăzute la litera b) a prezentului paragraf.

(b) La cererea Guvernului, o comisie desemnată de acesta, formată din ministrul justiţiei, un judecător de la Înalta Curte desemnat de ministrul justiţiei şi Avocatul general:

(i) investighează starea de sănătate, fizică sau mentală, a Directorului, sau

(ii) anchetează activitatea generală sau particulară a Directorului, şi, în ambele cazuri, cu referire specială la aspectele care pot figura în solicitare; comisia conduce ancheta sau cercetarea în modul pe care îl consideră corespunzător, prin examinarea de martori sau în altă modalitate, şi, în particular, poate desfăşura în cameră orice procedură, bucurându-se, în acest scop, de toate puterile, drepturile şi privilegiile conferite unui judecător al Înaltei Curţi cu ocazia unei acţiuni; după încheierea investigaţiei sau cercetării, comisia comunică Guvernului rezultatul acesteia.
(10) La Parchet (instituţia Directorului) sunt angajaţi ofiţeri şi funcţionari al căror număr este stabilit  periodic de Primul-ministru, cu avizul ministrului pentru funcţia publică; toţi aceşti ofiţeri şi funcţionari deţin funcţia în termenii şi condiţiile prevăzute de ministrul pentru funcţia publică.

(11) Competenţa desemnării unei persoane ca ofiţer sau funcţionar al Parchetului aparţine Primului-ministru.”
ITALIA
Bază legală

Constituţie

▪ Puterea judecătorească se caracterizează prin independenţă faţă de celelalte puteri şi prin autonomie internă.

Conform art.104 din Constituţie „Magistratura constituie un corp autonom şi independent faţă de orice altă putere”. Textul constituţional face doar o distincţie funcţională între judecători şi procurori, membrii ambelor categorii bucurându-se de aceleaşi garanţii de inamovibilitate, autonomie şi independenţă (art.107). 

Consiliul Superior al Magistraturii garantează independenţa judecătorilor şi a procurorilor. Art.105 din Constituţie îi atribuie competenţa adoptării tuturor deciziilor referitoare la cariera magistraţilor: ”Nominalizările, desemnările şi mutările, promovările şi măsurile disciplinare privind magistraţii intră în competenţa Consiliului Superior al Magistraturii, conform normelor privind sistemul judiciar.” În acelaşi timp, art.110 din Constituţie limitează atribuţiile ministrului justiţiei la aspecte legate de organizarea şi funcţionarea serviciilor justiţiei: ”Sub rezerva competenţelor acordate Consiliului Superior al Magistraturii, ministrul justiţiei are obligaţia de a veghea la organizarea şi funcţionarea serviciilor din cadrul justiţiei.”

▪ Ministerul Public este organizat în parchete, care funcţionează pe lângă Curtea de Casaţie, curţile de apel, tribunale şi tribunalele pentru minori.

Parchetele de pe lângă tribunale şi curţile de apel sunt formate din procurorul general al Republicii (procurorul şef), procurorul adjunct şi procurori asistenţi. La Curtea Supremă de Casaţie, Ministerul Public este reprezentat de Procurorul general de pe lângă Curtea Supremă de Casaţie. 

▪ Autonomia Ministerului Public este dublată de o puternică independenţă a fiecăruia dintre membrii săi. În cazul unui dezacord asupra desfăşurării unei anchete, un procuror nu poate obliga un procuror asistent să îndeplinească anumite acte. Principiul legalităţii, consacrat de art.112 din Constituţie, îi protejează pe membrii parchetului de orice intervenţie ierarhică vizând împiedicarea începerii urmăririlor penale.

▪ Ministerul Public este însărcinat cu ancheta preliminară pe care o realizează cu ajutorul poliţiei judiciare şi sub controlul judecătorului pentru investigaţii preliminare. În cadrul anchetei preliminare, Ministerul Public dispune de prerogative extinse şi poate cere poliţiei să efectueze toate actele pe care le consideră utile (acte generale de anchetă sau acte specifice – percheziţii, reţineri etc.).
Art.109 din Constituţie plasează poliţia judiciară în subordinea Ministerului Public În consecinţă, ofiţerii poliţiei judiciare lucrează sub conducerea Ministerului Public, indiferent de corpul de origine (poliţia naţională din cadrul Ministerului de Interne sau jandarmeria din cadrul Ministerului Apărării). 
Judecătorul pentru investigaţii preliminare este garantul respectării legalităţii: acesta validează măsurile care aduc atingere libertăţilor luate de Ministerul Public în caz de urgenţă şi le autorizează în celelalte cazuri.  

De asemenea, la cererea Ministerului Public sau a persoanei în cauză, judecătorul poate pune în practică procedura „incidentului probatoriu”, care permite, cu titlu excepţional, administrarea de elemente probatorii în timpul anchetei preliminare, derogându-se astfel de la principiul general conform căruia elementele probatorii sunt administrate exclusiv în timpul procesului.
 
Constituţie
„Art.104
Magistratura constituie un corp autonom şi independent faţă de orice altă putere.
Consiliul Superior al Magistraturii este prezidat de Preşedintele Republicii.

Primul-preşedinte şi Procurorul general al Curţii Supreme de Casaţie sunt membri de drept.

Două treimi din membri sunt aleşi de toţi judecătorii ordinari aparţinând diferitelor categorii şi o treime este aleasă de Parlament, în şedinţă comună, dintre profesori universitari de drept şi avocaţi având 15 ani vechime în profesie.

Consiliul alege un vicepreşedinte dintre membrii desemnaţi de Parlament.

Membrii aleşi ai Consiliului rămân în funcţie pentru o perioadă de 4 ani şi nu pot fi imediat realeşi.

În timpul exercitării mandatului, aceştia nu pot fi înregistraţi în state profesionale şi nici nu-şi pot desfăşura activitatea în cadrul Parlamentului sau al unui Consiliu regional.

Art.105

Nominalizările, desemnările şi mutările, promovările şi măsurile disciplinare privind magistraţii intră în competenţa Consiliului Superior al Magistraturii, conform normelor privind sistemul judiciar.
Art.106

Magistraţii sunt numiţi pe bază de concurs.

Legea privind sistemul judiciar permite şi numirea, prin alegere, de magistraţi onorifici pentru toate funcţiile îndeplinite de judecători.

Pe baza propunerii Consiliului Superior al Magistraturii, pentru merite deosebite, profesorii universitari de drept şi avocaţii cu 15 ani vechime în profesie şi înregistraţi în statele profesionale speciale pentru tribunale superioare pot fi numiţi consilieri în casaţie.

Art.107

Magistraţii sunt inamovibili; aceştia nu pot fi revocaţi sau suspendaţi din funcţie sau desemnaţi la alte tribunale sau în alte funcţii decât prin hotărâre a Consiliului Superior al Magistraturii, luată  pentru motivele şi cu garanţiile de apărare stabilite de prevederile privind sistemul judiciar sau cu consimţământul judecătorilor.
Ministrul justiţiei are competenţa de a iniţia acţiunea disciplinară.

Magistraţii se deosebesc numai prin funcţiile lor diferite.

Ministerul Public se bucură de garanţiile stabilite în acest sens de prevederile legii privind sistemul judiciar.

Art.108

Normele privind organizarea sistemului judiciar şi magistraţii se stabilesc prin lege.
Legea asigură independenţa judecătorilor curţilor speciale, a procurorilor statului de pe lângă aceste curţi şi a celorlalte persoane care participă la administrarea justiţiei.

Art.109

Autorităţile legale pot folosi direct poliţia judiciară.

Art.110

Sub rezerva competenţelor acordate Consiliului Superior al Magistraturii, ministrul justiţiei are obligaţia de a veghea la organizarea şi funcţionarea serviciilor din cadrul justiţiei.
(…)

Art.112

Ministerul Public are obligaţia de a exercita acţiunea penală.”

LETONIA
Bază legală

Constituţie

Legea privind parchetele

Codul de Procedură Penală

▪ Ca parte a sistemului judiciar, Ministerul Public este separat şi independent de puterile legislativă şi executivă. 

Nivelurile instituţionale ale acestui sistem ierarhic centralizat sunt: Procurorul general; procurorii regiunilor judiciare; procurorii districtelor (municipiilor) şi procurorii din cadrul parchetelor specializate
.

Potrivit prevederilor Legii privind parchetele, sub supravegherea Ministerului Public şi în cadrul unei sfere limitate de intervenţie, se pot înfiinţa  organisme publice care să îndeplinească anumite sarcini în cursul procedurilor penale, fără a fi însă implicate în procedura propriu-zisă de urmărire penală (de exemplu, Oficiul pentru combaterea spălării banilor obţinuţi din infracţiuni). 
▪ Procurorul general este numit/eliberat din funcţie de către Parlament, la propunerea Preşedintelui Curţii Supreme. Durata mandatului este de 5 ani.

(Legea privind parchetele, art.36 şi 38)

Procurorii sunt numiţi de către Procurorul general, pe perioadă nedeterminată. Procurorii-şefi sunt numiţi pe o perioadă de cinci ani, cu avizul comisiei de evaluare. 

▪ Relaţiile parchetelor cu autorităţile legislative şi executive ale statului se stabilesc prin lege. Parlamentul şi Guvernul au dreptul de a solicita investigarea unei anumite cauze, dar nu pot interveni în desfăşurarea procedurilor de urmărire penală.

Procurorul general are obligaţia de a raporta Preşedintelui ţării şi Guvernului infracţiunile cu relevanţă la nivel naţional.

Procurorul general are dreptul de a participa la şedinţele Parlamentului/Guvernului şi de a-şi exprima punctul de vedere asupra unor probleme care prezintă interes pentru activitatea parchetelor, fără a avea, însă, drept de vot. 
La şedinţele de bilanţ anuale ale Parchetului General, participă reprezentanţi ai Parlamentului, ai Ministerului Justiţiei, ai Ministerului de Interne şi ai Curţii Supreme.

Legea privind parchetele

“Art.4. Principiile de organizare a Parchetului

(1) Parchetul constituie un sistem unic instituţional centralizat pe trei niveluri, aflat sub conducerea Procurorului general.
(2) Procurorii de acelaşi grad se pot substitui reciproc. Pe durata absenţei temporare a Procurorului general, potrivit ordinului acestuia, unul dintre procurorii şefi de departamente îl înlocuieşte pe Procurorul general. Pe durata absenţei temporare a unui procuror-şef, Procurorul general poate desemna unul din procurorii parchetului în cauză să îl înlocuiască pe procurorul-şef.
(3) Instituţiile statului care nu îndeplinesc funcţiile Parchetului, dar care, în cadrul competenţelor, le utilizează pentru facilitarea implementării sarcinilor procedurii penale, se pot afla sub supravegherea Parchetului, în conformitate cu legile speciale. Procedurile de supraveghere a acestor instituţii de stat se stabilesc prin prezenta lege şi prin legi speciale.

(…)

Art.6. Independenţa procurorului
(1) Procurorul îşi desfăşoară activitatea independent de influenţa altor instituţii sau oficiali care exercită autoritatea statului şi administraţia şi respectă numai legea.

(2) Se interzice Parlamentului, Cabinetului, instituţiilor guvernamentale centrale şi locale, funcţionarilor publici ai administraţiei centrale şi locale, tuturor asociaţiilor şi organizaţiilor, precum şi tuturor persoanelor să intervină în activitatea parchetului în timpul anchetei unei cauze sau în timpul exercitării altor funcţii ale parchetului.

(…)
Art.36. Candidatul pentru funcţia de Procuror general

Poate fi numită în funcţia de Procuror general orice persoană care:
1. a fost judecător al Curţii Constituţionale, pe o perioadă de minimum 3 ani;

2. după 1 ianuarie 1993, a fost judecător al Curţii Supreme, pe o perioadă de minimum 3 ani şi are cel puţin categoria 3 de calificare;

3. a fost judecător în cadrul unui tribunal regional, pe o perioadă de minimum 3 ani şi are  cel puţin categoria 3 de calificare;

4. după 26 septembrie 1990, a deţinut funcţia de procuror în instituţii aparţinând parchetelor, pe o perioadă de minimum 5 ani.

(…)

Art.38. Proceduri privind numirea procurorilor

(1) Procurorul general, pe baza recomandării judecătorului-şef al Curţii Supreme, este aprobat de Parlament, pentru un mandat de 5 ani.
(2) Procurorii-şefi sunt numiţi în funcţie de Procurorul general, pe o perioadă de 5 ani, cu avizul comisiei de certificare.

(3) Ceilalţi procurori sunt numiţi în funcţie de Procurorul general pe o perioadă nelimitată. Înaintea numirii sau promovării unui procuror, comisia de certificare emite un aviz privind eligibilitatea pentru această funcţie.

(4) Confirmarea Procurorului general şi numirea procurorilor-şefi se publică în Gazeta Oficială.
Art.39. Eliberarea din funcţie a unui procuror

Procurorii sunt eliberaţi din funcţie:

(1) ca urmare a propriei dorinţe;
(2) datorită alegerii sau numirii într-o altă funcţie;

(3) din cauza stării de sănătate care nu le mai permite continuarea activităţii de procuror, sau

(4) la expirarea mandatului funcţiei.

Art.40. Baza demiterii procurorilor
(1) Procurorul este demis din funcţie:

1. dacă Procurorul general a constatat că nu au fost respectate condiţiile prevăzute la art.37 din prezenta lege;

2. dacă Procurorul general a constatat că nu au fost respectate restricţiile prevăzute de Legea privind prevenirea corupţiei;

3. dacă procurorul a fost condamnat şi hotărârea judecătorească a devenit definitivă.

(2) Procurorul poate fi demis din funcţie:

1. pentru încălcarea intenţionată a legii sau pentru neglijenţă în serviciu cu consecinţe majore;

2. pentru săvârşirea unui act dezonorant, incompatibil cu funcţia de procuror;
3. la împlinirea vârstei legale de pensionare;

4. în cazul în care comisia de evaluare stabileşte că aptitudinile profesionale ale acestuia nu sunt corespunzătoare;

5. pentru neîndeplinirea intenţionată a sarcinilor de serviciu;

6. pentru nerespectarea prevederilor Codului etic al procurorilor.

(…) 

Art.412. Încheierea funcţiei de Procuror general
(1) Atribuţiile Procurorului general se încheie fără o decizie specială:
1. dacă Parlamentul l-a ales, numit sau confirmat într-o altă funcţie, eliberându-l simultan din funcţia anterioară;

2. la expirarea duratei mandatului prevăzută de lege;

3. la intrarea în vigoare a unei hotărâri judecătoreşti de condamnare;

4. prin deces; sau

5. în 3 luni de la data depunerii cererii de demisie la Curtea Supremă şi la Preşedintele Parlamentului.

(2) Atribuţiile Procurorului general se încheie dacă Parlamentul îl eliberează din funcţie din cauza stării de sănătate care nu îi mai permite să îşi îndeplinească sarcinile, iar acest lucru a fost confirmat (stabilit) de o comisie medicală competentă stabilită de judecătorul-şef al Curţii Supreme.

(3) Atribuţiile Procurorului general se încheie dacă Parlamentul, în conformitate cu procedura prevăzută de prezenta lege, îl eliberează din funcţie.

(4) În toate cazurile de încheiere a atribuţiilor Procurorului general prevăzute de prezentul articol, judecătorul-şef al Curţii Supreme stabileşte procurorul-şef de departament din cadrul Parchetului General care, până la numirea unui nou Procuror general,  va îndeplini atribuţiile Procurorului general.

 Art.413. Procedurile de demitere a Procurorului general
 (1) Parlamentul îl poate demite din funcţie pe Procurorul general dacă un judecător al Curţii Supreme, special autorizat de judecătorul-şef al Curţii Supreme pentru desfăşurarea unei anchete, a stabilit existenţa unuia din motivele de eliberare din funcţie prevăzute la art.411 din prezenta lege, iar plenul Curţii Supreme a emis un aviz în acest sens.
(2) Ancheta se propune de judecătorul-şef al Curţii Supreme din proprie iniţiativă sau la cererea a 1/3 din numărul membrilor Parlamentului.
(3) Propunerea trebuie să indice:

1. existenţa unei încălcări particulare prevăzute la art. 411 din prezenta lege; şi

2. numele şi prenumele membrilor care au prezentat propunerea şi data semnării propunerii.

(4) Dacă în momentul elaborării propunerii de anchetare, judecătorul-şef al Curţii Supreme consideră că deţinerea funcţiei de către Procurorul general poate interfera cu examinarea obiectivă a cauzei, acesta îl suspendă din funcţie pe Procurorul general, până la adoptarea deciziei finale şi va stabili care dintre procurorii-şefi de departament din cadrul Parchetului General va îndeplini, în această perioadă, funcţiile Procurorului general. 

(5) Dacă s-a constatat existenţa unuia din motivele prevăzute la art. 411 din prezenta lege, judecătorul-şef al Curţii Supreme transmite materialele anchetei, împreună cu avizul său şi al plenului, către Parlament, pentru continuarea examinării.

(6) Dacă nu s-a constatat existenţa nici unui motiv de revocare, judecătorul-şef al Curţii Supreme notifică acest lucru Procurorului general şi parlamentarilor care au semnat propunerea de revocare.”
LITUANIA
Bază legală
Constituţie

Legea privind parchetele
 
▪ Parchetul este organ independent al puterii judiciare, fiind structurat ierarhic. 
▪ Potrivit articolului 118 din Constituţie, Procurorul general este numit/demis în/din funcţie de Preşedintele Republicii, cu aprobarea  Parlamentului. Mandatul este de 7 ani. Adjuncţii Procurorului general sunt numiţi de către Preşedintele Republicii, la propunerea Procurorului general.
Procurorii sunt numiţi şi eliberaţi din funcţie de Procurorul general. Directivele şi instrucţiunile Procurorului general sunt obligatorii pentru toţi procurorii. 

Legea privind parchetele prevede dreptul Procurorului general de a participa la şedinţele Parlamentului/Guvernului. Procurorul general răspunde în faţa Parlamentului.

Constituţie

„Art.118
Procurorii organizează şi conduc ancheta preliminară şi efectuează urmărirea cazurilor penale în numele statului.

În cazurile prevăzute de lege, procurorul apără drepturile şi interesele legale ale persoanelor, societăţii şi statului.

În exercitarea funcţiilor, procurorul este independent şi se supune numai legii.

Parchetul Republicii Lituania este format din Parchetul General şi parchetele teritoriale.
Procurorul general este numit şi eliberat din funcţie de Preşedintele Republicii, cu aprobarea Parlamentului.

Procedura de numire şi de revocare a procurorilor, precum şi statutul acestora se stabilesc prin lege.”

Legea privind parchetele
 „Capitolul 4
Şefii parchetelor

Art.22. Procedura de numire şi demitere din funcţie a Procurorului general şi a adjuncţilor acestuia

(1) Posturile de Procuror general şi de Procuror general adjunct pot fi ocupate de o persoană care a împlinit vârsta de 35 de ani, are o înaltă moralitate, cunoaşte bine limba lituaniană, este cetăţean al Republicii Lituania, este licenţiat în drept, a exercitat cel puţin 10 ani profesia de procuror, judecător sau profesor universitar doctor în drept sau în ştiinţe sociale.
(2) Procurorul general este numit pe o perioadă de 7 ani şi eliberat din funcţie de Preşedintele Republicii, cu aprobarea Parlamentului.
(3) Adjuncţii Procurorului general sunt numiţi pe o perioadă de 7 ani şi sunt eliberaţi din funcţie de Preşedintele Republicii, la propunerea Parlamentului.
(4) Înainte de preluarea funcţiilor, Procurorul general şi adjuncţii acestuia rostesc jurământul de credinţă faţă de statul Lituania, citind textul jurământului prevăzut la art.30(1) din prezenta lege. Jurământul Procurorului general şi al adjuncţilor acestuia se face în faţa Preşedintelui Republicii.
(5) Procurorul general şi adjuncţii acestuia sunt eliberaţi din funcţie:

1. prin depunerea demisiei;

2. la expirarea duratei mandatului sau la împlinirea vârstei de pensionare;

3. în cazul în care, din motive de sănătate, nu-şi mai pot îndeplini atribuţiile;

4. în cazul alegerii într-o altă funcţie sau al transferului consimţit într-un alt post;

5. în cazul pierderii cetăţeniei Republicii Lituania;

6. în cazul în care, prin acţiunile desfăşurate, încalcă jurământul depus;

7. la rămânerea definitivă a unei hotărâri judecătoreşti de condamnare.“
LUXEMBURG
Bază legală

Legea din 26 februarie 1980 privind organizarea judiciară

Codul de procedură penală
▪ Magistraţii Ministerului Public îşi exercită funcţiile sub autoritatea Ministerului Justiţiei, reprezentând societatea în cadrul jurisdicţiilor teritoriale atribuite prin lege. Principalele misiuni constau în cercetarea infracţiunilor, delictelor şi contravenţiilor, în solicitarea aplicării legii şi în urmărirea executării hotărârilor judecătoreşti. În materie civilă, Ministerul Public intervine din oficiu pentru a asigura respectarea legilor privind ordinea publică. 

Magistraţii Ministerului Public nu fac subiectul dispoziţiilor constituţionale care consacră întărirea independenţei judecătorilor (de exemplu, inamovibilitatea). În virtutea principiului separaţiei puterilor în stat, în calitate de organe ale Guvernului, aceştia sunt total independenţi faţă de jurisdicţiile pe lângă care îşi îndeplinesc atribuţiile. În calitate de agenţi de urmărire, magistraţii Ministerului Public sunt sprijiniţi de agenţii corpului poliţiei judiciare. Poliţia judiciară constată infracţiunile de natură penală, colectează dovezi şi urmăresc pe autorii acestora în măsura în care nu s-a deschis o acţiunea judiciară contra lor. După deschiderea acţiunii judiciare, membrii poliţiei judiciare sunt la dispoziţia judecătorului de instrucţie şi execută cererile acestuia.

▪ Marele Ducat al Luxemburgului este împărţit în două regiuni judiciare – Luxemburg şi Diekirch – fiecare având propriul tribunal regional. Pe lângă acestea, Ministerul Public este reprezentat de parchetul de pe lângă tribunalul regional.  

Parchetul de pe lângă tribunalul regional Luxemburg  este format din procurorul statului, 2 procurori ai statului adjuncţi, 4 substituţi principali, 8 prim-substituţi,  11 substituţi, 1 analist financiar, iar Parchetul de pe lângă tribunalul regional Diekirch este format din procurorul statului, 1 substitut principal, 1 prim substitut, 2 substituţi. 

Sub conducerea procurorului de stat, parchetul este competent, într-o manieră generală, atât pentru urmărirea tuturor infracţiunilor cu caracter penal, cât şi pentru toate celelalte misiuni încredinţate de legislativ. 

În fiecare an, parchetul întocmeşte un raport privind activităţile desfăşurate în anul judiciar precedent, raport integrat în raportul anual al Ministerului Justiţiei.

Parchetul de pe lângă tribunalul regional Luxemburg deţine, suplimentar, funcţiile de Minister Public pe lângă judecătorii de pace din Luxemburg şi d’Esch-sur-Alzette, iar cel de pe lângă tribunalul regional Diekirch, în mod similar, pe lângă judecătorii de pace din Diekirch.

▪ Parchetul General, condus de Procurorul general al statului, reprezintă Ministerul Public pe lângă Curtea Superioară de Justiţie şi, îndeosebi, pe lângă Curtea de Apel şi Curtea de Casaţie. Procurorul general îşi exercită atribuţiile sub autoritatea ministrului justiţiei.
În exercitarea atribuţiilor, Procurorul general al statului este asistat de un procuror general adjunct, de prim-avocaţi generali şi de avocaţi generali.

Suplimentar atribuţiilor exercitate pe lângă jurisdicţiile superioare, Parchetul general are atribuţii privind: executarea pedepselor; asistenţa socială (la nivel central); furnizarea informaţiilor juridice către persoane fizice şi avocaţi; aspecte legate de documentare; repertoriul civil; sarcini cu caracter pur administrativ.

Procurorul general al statului este autoritatea centrală în materie de cooperare penală internaţională şi de cooperare judiciară în materie civilă şi comercială în cadrul Uniunii Europene.

 

Legea din 26 februarie 1980 privind organizarea judiciară
“Titlul I – Puterea judecătorească

Capitolul III – Curtea Superioară de Justiţie

Art.41.
Pentru numirea în funcţia de Preşedinte al Curţii Superioare de Justiţie, consilier la Curtea de Casaţie, preşedinte de cameră la Curtea de Apel, Procuror general al statului, procuror general adjunct al statului sau Prim-avocat general, trebuie îndeplinite condiţiile privind împlinirea vârstei de 35 de ani, apartenenţa la barou ca avocat înscris sau deţinerea de funcţii judiciare pe o perioadă de minimun 7 ani. 

Funcţiile de membru al Guvernului şi de şef al administraţiei sunt asimilate funcţiilor judiciare.

Titlul II – Dispoziţii generale

Capitolul I – Exercitarea funcţiilor judiciare

§ 2. Ministerul Public

Art.69. Ministerul Public îşi îndeplineşte sarcinile pe lângă curţile şi tribunalele din raza teritorială care i-a fost atribuită prin lege, cu excepţia cazului în care legea dispune altfel. 

Art.70. Funcţiile Ministerului Public se exercită, sub autoritatea ministrului justiţiei, de Procurorul general al statului; şi, sub supravegherea şi conducerea acestuia, de avocaţi generali, de procurorii de stat şi de substituţii acestora.

În plus, substituţii îşi exercită funcţiile sub supravegherea şi conducerea procurorilor de stat.

Art.71. Funcţiile Ministerului Public pe lângă tribunalele de poliţie sunt îndeplinite de magistraţii parchetului de pe lângă tribunalul regional în a cărui jurisdicţie se află sediul tribunalului de poliţie.

Art.72. Ministrul justiţiei supraveghează toţi ofiţerii Ministerului Public.

Procurorul general al statului veghează, sub autoritatea ministrului justiţiei, la menţinerea ordinii în toate tribunalele şi supraveghează toţi ofiţerii poliţiei judiciare şi toţi ofiţerii ministeriali.

Art.73. Procurorul general al statului şi procurorii statului trebuie să vegheze, sub aceeaşi autoritate, la menţinerea disciplinei, a legalităţii şi la executarea legilor şi regulamentelor.

În acest sens, pot transmite observaţiile proprii Preşedintelui Curţii Superioare de Justiţie şi preşedintelui tribunalului regional; aceştia au obligaţia, la cerere, de a convoca o adunare generală.

Art.74. În materie civilă, Ministerul Public acţionează, din oficiu, în cazurile prevăzute de lege.

Din oficiu, Ministerul Public supraveghează executarea legilor, a regulamentelor şi a hotărârilor judecătoreşti pentru dispoziţiile care interesează ordinea publică.

Art.75. Prin regulament al Marelui Duce se stabilesc modelul formularului de cazier judiciar, precum şi condiţiile eliberării extraselor din cazierul judiciar.

(…)

Capitolul IV – Rangul şi precăderea

Art.120. 
(1) Marele Duce are competenţa de a face numiri, pe baza avizului Curţii Superioare de Justiţie, în funcţiile de consilier onorific la Curtea de Apel, Procuror general adjunct al statului, prim-avocat general, avocat general, preşedinte şi procuror de stat pe lângă tribunalele regionale, procuror adjunct de stat, prim- vicepreşedinte al tribunalului regional, substitut principal, vicepreşedinte al tribunalului regional, judecător de instrucţie director, judecător director al tribunalului tinerilor şi tutelei, judecător pentru minori şi judecător pentru tutelă, judecător de pace director, judecător de pace director adjunct, judecător de pace.” 

Codul de procedură penală

Capitolul II – Ministerul Public

Secţiunea I – Dispoziţii generale
Art.16. Ministerul Public exercită acţiunea publică şi cere aplicarea legii.

Art.16-1 

(1) Ministerul Public este reprezentat pe lângă fiecare jurisdicţie represivă.

(2) Acesta asistă la dezbaterile instanţelor de judecată.

Art.16-2. Ministerul Public are obligaţia de a primi cererile scrise conform instrucţiunilor date în condiţiile prevăzute la articolele 19 şi 20. În mod liber, poate face observaţiile orale pe care le consideră potrivite pentru binele justiţiei.

Secţiunea II – Atribuţiile Procurorului general de stat

Art.17. Procurorul general al statului reprezintă Ministerul Public pe lângă Curtea de Casaţie şi Curtea de Apel, în persoană sau prin substituţii săi.
Art.18
(1) Procurorul general al statului are sarcina de a veghea la aplicarea legii penale pe întregul teritoriu naţional.
(2) În acest scop, lunar, fiecare procuror al statului îi transmite raportul de activitate.

(3) În exercitarea funcţiilor, Procurorul general al statului are dreptul de a solicita direct intervenţia forţei publice. 

Art.19. Ministrul justiţiei poate denunţa Procurorului general al statului infracţiunile penale de care a luat cunoştinţă, îi poate ordona începerea urmăririi penale sau poate sesiza jurisdicţia competentă cu cererile scrise pe care le consideră oportune.
Deşi ministrul justiţiei poate ordona Ministerului Public începerea unei urmăriri penale, în niciun caz, acesta nu-i poate da ordine constrângătoare sau definitive de a se abţine de la o urmărire stabilită.

Art.20
(1) Procurorul general al statului are autoritate asupra tuturor agenţilor Ministerului Public.

(2) În privinţa acestor magistraţi, deţine aceleaşi prerogative care sunt recunoscute ministrului justiţiei la articolul precedent.
Art.21. Ofiţerii şi agenţii poliţiei judiciare se află sub supravegherea Procurorului general al statului. Acesta îi poate însărcina cu colectarea tuturor informaţiilor pe care le consideră utile bunei administrări a justiţiei.”

MAREA BRITANIE
Bază legală

Legea din 2003 privind justiţia penală

Legea din 1985 privind urmărirea penală a infracţiunilor

▪ Instituţia naţională cu competenţe în urmărirea penală a infracţiunilor identificate de organele de poliţie este Serviciul Regal de Procuratură - SRP („Crown Prosecution Service”), instituit prin Legea din 1985 privind urmărirea penală a infracţiunilor. SRP este autoritatea independentă care răspunde de instrumentarea cauzelor penale anchetate, în prealabil, de către poliţie. 

▪ Serviciul Regal de Procuratură se află sub autoritatea Avocatului general („Attorney General”). Acesta este numit de Primul-ministru, este membru al Guvernului (dar nu şi al Cabinetului), are o poziţie independentă faţă de Executiv şi răspunde în faţa Parlamentului. 

Sub supravegherea
 Avocatului general se află Departamentul Avocatului Trezoreriei (cu competenţe în majoritatea cauzelor civile ale Guvernului), Serviciul Regal de Procuratură, Oficiul pentru fraude majore, Oficiul de urmărire penală în domeniul fiscal şi vamal. 
Funcţiile Avocatului general (similare funcţiilor unui procuror general) au ca scop principal apărarea interesului public în faţa instanţelor judecătoreşti. Acesta poate introduce anumite acţiuni civile sau poate autoriza introducerea, în numele său, a unei acţiuni împotriva faptelor care aduc atingere ordinii publice. În materie penală, anumite acţiuni pot fi introduse numai pe baza autorizării date de Avocatul general. De asemenea, Avocatul general îndeplineşte şi funcţia specială de reprezentant al Reginei, calitate în care are dreptul de a iniţia anumite acţiuni civile.

În activitatea sa, Avocatul general este asistat de Avocatul general al reprezentării („Solicitor General”). Ca şi Avocatul general, acesta este membru al baroului, al Camerei Comunelor şi al Guvernului, fiind numit de Primul-ministru. Avocatul general şi Avocatul general al reprezentării sunt (un fel de) consilieri juridici regali („Law Officers of the Crown”). 

▪ Organizat într-o manieră ierarhică şi centralizată, Serviciul Regal de Procuratură este format din 15 structuri regionale şi 42 de structuri locale, conduse de procurori-şefi. Zonele de competenţă ale structurilor locale ale SRP corespund celor ale forţelor de poliţie, cu o excepţie: zona SRP a Londrei acoperă ariile de competenţă ale celor două forţe de poliţie – poliţia metropolitană a Marii Londre şi poliţia Oraşului Londra. 
Serviciul Regal de Procuratură îşi recrutează personalul, cu care stabileşte relaţii de natură contractuală. Membrii Serviciului care deţin funcţia de procuror trebuie să îndeplinească condiţiile legale necesare exercitării funcţiei de avocat. Personalul SRP aparţine categoriei funcţionarilor publici, fiind supus codului, regulilor generale de deontologie şi regimului disciplinar prevăzute pentru funcţia publică. Pentru compensarea acestei dependenţe statutare, jurisprudenţa garantează independenţa funcţională a membrilor Serviciului Regal de Procuratură.

Ca principală autoritate în domeniul urmăririi penale, Serviciul Regal de Procuratură are următoarele atribuţii: verifică legalitatea dosarelor penale întocmite de poliţie (examinează probele colectate în vederea stabilirii admisibilităţii acestora; indică probele care ar mai fi necesare pentru efectuarea unei urmăriri penale eficace şi eficiente; în anumite cazuri, anchetează martori-cheie ai acuzării înainte de proces); stabileşte conformitatea anchetei cu principiile prevăzute în Codul procurorilor regali (existenţa de probe suficiente care să ofere o perspectivă realistă de condamnare; necesitatea începerii urmăririi penale în vederea apărării interesului public); pregăteşte şi prezintă cauzele penale în faţa instanţei de judecată.

Ancheta se efectuează de către poliţie, care se bucură de o mare independenţă. Până în 2003, poliţia redacta şi actul de acuzare înainte de transmiterea dosarului la Serviciul Regal de Procuratură, care lua decizia privind începerea urmăririi penale. De la intrarea în vigoare a Legii din 2003 privind justiţia penală, care a încredinţat SRP sarcina redactării actului de acuzare, poliţia colaborează cu SRP de la începutul anchetei, dar nu se află sub autoritatea acestuia. SRP nu poate da ordine poliţiei, ci, la solicitarea acesteia, o poate consilia.

▪ Directorul Serviciului Regal de Procuratură („Director of Public Prosecutions Service”) poate fi funcţionar public, avocat pledant sau avocat al reprezentării cu o vechime de cel puţin 10 ani în profesie. Deşi este numit şi „supravegheat” de Avocatul general, Directorul Serviciului dispune de o autonomie funcţională majoră. În acest sens, îl informează pe Avocatul general asupra politicii în materia urmăririi penale şi îl consultă în dosarele sensibile. În cazul unui dezacord, Directorul Serviciului are obligaţia de a acţiona în conformitate cu recomandările Avocatului general.

În instrumentarea cauzelor, în absenţa unui Cod de procedură penală, membrii Serviciului Regal de Procuratură  aplică instrucţiunile date de Director (majoritatea instrucţiunilor sunt incluse în Ghidul privind punerea sub acuzare). 

OLANDA
Bază legală

Legea privind organizarea judiciară

▪ Instituţiile sistemului judiciar sunt: tribunalele de district (10), curţile de apel (4), tribunalele speciale (Tribunalul central de apel, Tribunalul de apel pentru comerţ şi industrie, Consiliul de Stat-Departamentul jurisdicţiei administrative) şi Curtea Supremă. În sistemul judiciar este integrat şi Parchetul Public (Ministerul Public), format din parchetele de pe lângă aceste instanţe. Parchetul Public se află sub autoritatea Ministerului Justiţiei.

▪ Conform Codului de procedură penală, Parchetul Public este autoritatea centrală a procedurii penale; acesta dispune de monopolul urmăririlor penale, pe care pe care le desfăşoară cu respectarea principiului oportunităţii. 

Parchetul Public are rolul principal în etapa anchetei preliminare, în sesizarea instanţei şi în etapa pregătitoare a procesului.
 

▪ Conform art.134 din Legea privind organizarea judiciară, Parchetul Public - departament din cadrul Ministerului Justiţiei - are următoarele structuri: parchetul naţional; parchetul de pe lângă tribunalele districtuale; parchetul public naţional; parchetul public naţional pentru infracţiuni financiare, economice şi de mediu; parchetele publice de pe lângă curţile de apel.

Sarcinile şi competenţele parchetului public sunt îndeplinite de către Consiliul procurorilor generali şi procurorii publici, procurorii publici adjuncţi, procurorii publici pentru cauzele judecate de un singur judecător şi procurorii publici adjuncţi pentru cauzele judecate de un singur judecător (Legea privind organizarea judiciară, art.125).
Parchetul este condus de Consiliul procurorilor generali, format din membrii parchetului cu cele mai înalte funcţii ierarhice.

Conform art.130.3 din Legea privind organizarea judiciară, Consiliul procurorilor generali are între 3 şi 5 membri. Preşedintele Consiliului este numit de Regină pe o durată de 3 ani şi poate fi re-desemnat o singură dată. Membrii Consiliului (precum şi procurorii de pe lângă curţile de apel, procurorii districtuali şi procurorii parchetului naţional) sunt, de asemenea, numiţi prin decret regal.

Consiliul adoptă decizii cu majoritate de voturi, în caz de paritate, votul preşedintelui fiind hotărâtor. Fiecare membru al Consiliului răspunde de un anumit domeniu de drept.

Consiliul procurorilor generali poate da instrucţiuni generale sau speciale tuturor membrilor parchetelor.

Instrucţiunile Consiliului procurorilor generali stabilesc condiţiile de aplicare a politicii penale, ale cărei linii directoare sunt elaborate de ministrul justiţiei. Întrucât răspunde de activitatea parchetului, ministrul justiţiei se întâlneşte în mod regulat (o dată pe lună) cu Colegiul procurorilor generali. Conform legii privind organizarea judiciară, ministrul justiţiei poate da membrilor Ministerului Public instrucţiuni motivate (generale sau individuale) după consultarea Consiliului procurorilor generali. Instrucţiunea ministrului şi răspunsul scris al Consiliului procurorilor generali se depun la dosarul cauzei. 
▪ Parchetul de pe lângă Curtea Supremă „este format din Procurorul general, un adjunct al Procurorului general, un număr maxim de 22 avocaţi generali şi un număr maxim de 11 avocaţi generali extraordinari” (Legea privind organizarea judiciară, art.113.1). Procurorul general de pe lângă Curtea Supremă nu se află sub auspiciile Consiliului procurorilor generali şi are independenţă faţă de ministrul justiţiei. 
Procurorul general de la Curtea Supremă de Justiţie este “numit pe viaţă” (până la împlinirea vârstei de 70 de ani; vârsta de pensionare pentru procurori este de 65 de ani.)

Legea privind organizarea sistemului judiciar
“Capitolul 3. Procurorul general de pe lângă  Curtea Supremă

Art.111
1. Există un parchet pe lângă Curtea Supremă care este condus de Procurorul general de pe lângă Curtea Supremă.

2. Procurorul general de pe lângă Curtea Supremă răspunde de:

a. urmărirea penală a infracţiunilor privind funcţia publică, grave şi minore, comise de membrii Parlamentului, miniştri şi secretari de stat;

b. emiterea avizelor ce trebuie prezentate Curţii Supreme, în cazurile stabilite de lege;
c. introducerea recursurilor în anulare în interesul aplicării uniforme a legii;

d. solicitarea adoptării de hotărâri de către Curtea Supremă, conform celor prevăzute în Capitolul 6A din Legea privind statutul legal al oficialilor judiciari.

3. În cazurile în care Curtea Supremă pronunţă hotărâri pe fondul cauzei, Procurorul general de pe lângă Curtea Supremă trebuie să-şi asume îndatoririle şi puterile parchetului public, potrivit celor prevăzute la art.125.

(…)

Art.113

1. Parchetul general de pe lângă Curtea Supremă este format din Procurorul general, un adjunct al Procurorului general, un număr maxim de 22 avocaţi generali şi un număr maxim de 11 avocaţi generali extraordinari.

(…)

Capitolul 4. Parchetul public

Art.124
Parchetul public răspunde de aplicarea ordinii legale prin intermediul legii penale şi de sarcinile legale prevăzute.

Art.125

Sarcinile şi competenţele parchetului public trebuie îndeplinite şi exercitate în maniera prevăzută de/sau conform statutului de către:

a. Consiliul procurorilor generali

b. procurorii publici, procurorii publici adjuncţi, procurorii publici pentru cazurile judecate de un singur judecător şi procurorii publici adjuncţi pentru cazurile judecate de un singur judecător.

(…)

Art.127

Ministerul Justiţiei poate emite directive generale şi specifice privind îndeplinirea sarcinilor şi exercitarea competenţelor de către parchetul public.

(…)

Art.130

1. Există un Consiliu al procurorilor generali.

2. Consiliul conduce parchetul public.

3. Consiliul este format dintr-un număr de procurori generali cuprins între 3 şi 5, conform celor stabilite prin ordin al Consiliului. Unul dintre procurorii generali este numit prin decret regal ca preşedinte al Consiliului pentru un mandat ce nu poate depăşi 3 ani. Preşedintele poate fi redesemnat o singură dată. Pentru activitatea desfăşurată în această calitate, suplimentar salariului de procuror general, acesta beneficiază de o indemnizaţie, în conformitate cu regulile prevăzute în ordin.

4. Consiliul poate emite directive generale şi specifice privind îndeplinirea sarcinilor şi exercitarea competenţelor de către parchetul public.

(…)

Art.134

1. Parchetul public este format din:

a. parchetul naţional

b. parchetul de pe lângă tribunalele districtuale

c. parchetul public naţional

d. parchetul public naţional pentru infracţiuni financiare, economice şi de mediu;

e. parchetele publice de pe lângă curţile de apel.

(…)

Art.135

1. La parchetul public naţional îşi desfăşoară activitatea următoarele persoane:

a. procurorii generali care formează Consiliul;

b. alţi oficiali

(…)

3. Parchetul public naţional este condus de către Consiliu.
4. Procurorii generali sunt, potrivit legii, avocaţi generali adjuncţi la parchetul public de pe lângă curţile de apel, procurori publici adjuncţi la parchetele publice de pe lângă tribunalele districtuale, procurori publici adjuncţi la parchetul public naţional şi procurori publici adjuncţi la parchetul public naţional pentru infracţiuni financiare, economice şi de mediu.”
POLONIA
Bază legală

Legea din 1985 privind parchetele (cu modificările din 2009)
▪ Potrivit Legii din 1985 privind parchetele, Ministerul Public este reprezentat de Procurorul general, procurorii din parchetele civile/militare şi procurorii din cadrul Institutului Memoriei Naţionale - Comisia de urmărire a crimelor comise împotriva naţiunii poloneze.

▪ Conform aceleiaşi legi, ministrul justiţiei are competenţe limitate în ce priveşte Ministerul Public. Astfel: ministrul justiţiei îşi exprimă punctul de vedere în rapoartele anuale privind activităţile parchetelor, pe care Procurorul general le prezintă Primului-ministru; având drept de iniţiativă legislativă, ministrul justiţiei, după consultarea Procurorului general, elaborează regulamente privind funcţionarea Ministerului Public (inclusiv Regulamentul intern al Ministerului Public).

▪ Ministerul Public este condus de Procurorul general. Acesta este numit de Preşedintele Poloniei dintre cei doi candidaţi propuşi de Consiliul Naţional Judiciar şi Consiliul Naţional al Procurorilor, pentru un mandat de 6 ani. Candidaţii propuşi trebuie să aibă o vechime în specialitate de minimum 10 ani.
Procurorii sunt numiţi de Procurorul general, din lista de candidaţi prezentată de Consiliul Naţional al Procurorilor. 
▪ Consiliul Naţional al Procurorilor este un organism autonom, cu largi prerogative în domeniul asigurării şi protecţiei independenţei procurorilor. Consiliul este format din Procurorul general, ministrul justiţiei, reprezentantul Preşedintelui Republicii, 4 parlamentari, 2 senatori, un procuror ales reprezentând parchetul militar, un procuror ales reprezentând Institutul Memoriei Naţionale, 3 procurori desemnaţi de procurorii Parchetului General şi 11 procurori aleşi de procuraturile locale.
    
▪ Parchetele civile sunt structurate pe patru niveluri: Parchetul General;  parchetele de apel;  parchetele provinciale; parchetele districtuale. 

Parchetele militare sunt structurate pe trei niveluri: Parchetul militar general; parchetul militar districtual; parchetul de la nivel de garnizoană.

▪ Procurorii publici din cadrul Institutului Memoriei Naționale - Comisia pentru urmărirea în justiţie a crimelor împotriva națiunii polone sunt: procurorii publici din Comisia principală pentru urmărirea în justiţie a crimelor împotriva naţiunii poloneze; procurorii publici din departamentele Comisiei principale pentru urmărirea în justiţie a crimelor împotriva naţiunii poloneze; procurorii publici din cadrul Biroului de Control; procurorii publici din departamentele Biroului de Control.

PORTUGALIA
Bază legală

Constituţie
 
Legea nr.60/1998 privind statutul Ministerului Public

▪ Din 1992, Constituţia garantează Ministerului Public un statut de autonomie, definit prin legea de reglementare a acestuia. 

Astfel, Ministerul Public este  „independent faţă de celelalte organe ale puterii centrale, regionale şi locale”, respectând principiile legalităţii şi obiectivităţii (Legea nr.60/1998 privind statutul Ministerului Public, art.2).

▪ Structurile Ministerului Public sunt Parchetul General, parchetele generale districtuale şi parchetele de stat, iar agenţii acestuia sunt Procurorul general, Procurorul general adjunct, procurorii generali asistenţi, procurorii de stat şi procurorii asistenţi de stat. 

▪ Parchetul General este format din Procurorul general, Consiliul Superior al Ministerului Public, Consiliul Consultativ al Parchetului General, auditorii juridici şi serviciile de asistenţă tehnică şi administrativă (Legea nr.60/1998 privind statutul Ministerului Public, art.9).

- Procurorul general este numit şi îşi încheie funcţia în condiţiile prevăzute de Constituţie; potrivit art.133, Procurorul general este numit şi revocat din funcţie de Preşedintele Republicii, la propunerea Guvernului. Durata mandatului este de 6 ani. La încheierea mandatului, în cazul în care a fost magistrat înainte de numirea în funcţie, Procurorul general poate reveni în corpul magistraţilor, fără a-i fi afectate vechimea în profesie şi nici dreptul de promovare în magistratură.

- Consiliul Superior al Ministerului Public este format din: Procurorul general, procurorii generali districtuali, un procuror general asistent ales de şi dintre procurorii generali asistenţi, doi procurori de stat aleşi de şi dintre procurorii de stat, patru procurori de stat asistenţi aleşi de şi dintre procurorii de stat asistenţi, cinci membri aleşi de Parlament, două personalităţi numite de ministrul justiţiei (Legea nr.60/1998 privind statutul Ministerului Public, art.15).

▪ În cadrul procedurii judiciare, Ministerul Public este reprezentat după cum urmează: 

- de Procurorul general la Curtea Supremă, Curtea Constituţională, Curtea Supremă Administrativă, Curtea Supremă Militară şi Curtea de Conturi;

- de procurori generali asistenţi la înaltele tribunale şi la Tribunalul Central Administrativ;

- de procurorii de stat şi de procurorii de stat asistenţi la tribunalele de primă instanţă.

▪ Departamentul Central de Investigaţie şi Acţiune Penală, structură a Parchetului General, coordonează şi efectuează anchetarea infracţiunilor grave cu o natură complexă (infracţiuni contra păcii şi umanităţii, infracţiuni de terorism, infracţiuni împotriva securităţii naţionale, infracţiuni de corupţie, trafic de droguri şi substanţe psihotropice, fraude în domeniul subvenţiilor/granturilor/creditelor, infracţiuni economice sau financiare comise la nivel internaţional/transnaţional - Legea nr.60/1998 privind statutul Ministerului Public, art.47.1).
Condus de un procuror general asistent, Departamentul este format din procurori de stat, al căror număr este stabilit de ministrul justiţiei, după consultarea cu Consiliul Superior al Ministerului Public (Legea nr.60/1998 privind statutul Ministerului Public, art.46.2).
▪ Ministerul Public nu este subordonat Ministerului Justiţiei. Ministrul justiţiei poate participa la şedinţele Consiliului Superior al Ministerului Public, dacă este necesar, pentru a comunica anumite informaţii sau pentru a obţine/furniza unele clarificări. 
Art.80 din Legea privind statutul Ministerului Public conţine dispoziţii referitoare la competenţele ministrului justiţiei în relaţia cu Ministerul Public. Aceste competenţe sunt:

- transmiterea, prin intermediul Procurorului general, de instrucţiuni specifice în acţiunile civile şi procedurile cu o componentă de natură extrajudiciară în conflictele în care statul are un interes;

- autorizarea Ministerul Public, după consultarea ministerului implicat, de a admite, soluţiona sau de a se retrage din acţiunile civile în care statul este parte;

- solicitarea, prin intermediul Procurorului general, de rapoarte de serviciu şi informaţii de la orice magistrat/agent al Ministerului Public;

- solicitarea de informaţii şi clarificări din partea Consiliului Superior al Ministerului Public;

- solicitarea, adresată Procurorului general, efectuării, de către organele poliţiei penale, de inspecţii, investigaţii şi cercetări.

Constituţie
“Titlul V - Tribunalele
Capitolul IV

Ministerul Public
Art.219. Funcţii, statut şi rol
1. Ministerul Public răspunde de reprezentarea statului şi de apărarea intereselor prevăzute de lege, şi, conform prevederilor din paragraful următor şi a dispoziţiilor legale, de participarea la implementarea politicii penale definite de organele care exercită puterea suverană, desfăşurând acţiunea penală în conformitate cu principiul legalităţii şi de apărare a statului de drept democratic.
2. Ministerul Public are statut propriu şi autonomie, conform celor stabilite prin lege.
3. Legea trebuie să instituie forme speciale de asistenţă acordată Ministerului Public în cazurile care implică strict infracţiuni militare.
4. Oficialii Ministerului Public sunt consideraţi ofiţeri judiciari, fac parte dintr-o şi sunt supuşi unei ierarhii şi pot fi transferaţi, suspendaţi, retraşi sau eliberaţi din funcţie numai în cazurile prevăzute de lege.
5. Numirea, desemnarea, transferul şi promovarea oficialilor Ministerului Public, precum şi măsurile disciplinare care li se aplică, sunt în responsabilitatea Procurorului general.

Art.220. Parchetul General
1. Parchetul General este organul superior al Ministerului Public, având componenţa şi responsabilităţile prevăzute de lege.
2. Parchetul General este condus de Procurorul general şi cuprinde Consiliul Superior al Ministerului Public, format din membri aleşi de Parlament şi membri aleşi de procurorii publici din rândul lor.
3. Fără a aduce atingere dispoziţiilor art.133, litera m, mandatul Procurorului general este de 6 ani.

(…)

Titlul II – Preşedintele Republicii

Capitolul II - Competenţe

Art.133. Competenţa faţă de alte organe

În relaţia cu alte entităţi şi organe, Preşedintele Republicii are competenţa de a:

(…)

m) numi şi revoca, la propunerea Guvernului, Preşedintele Curţii de Conturi şi Procurorul general al Republicii;

(…)”

Legea nr.60/1998 privind statutul procurorilor

“Titlul I – Structură, funcţii şi sistem de intervenţie

Capitolul I – Structură şi funcţii

Art.2 – Statutul

(1) Ministerul Public este independent faţă de celelalte organe ale puterii centrale, regionale şi locale, în condiţiile prezentei legi.
(2) Independenţa Ministerului Public se caracterizează prin obligaţia respectării criteriilor de legalitate şi obiectivitate şi prin faptul că magistraţii Ministerului Public răspund numai directivelor, ordinelor şi instrucţiunilor prevăzute de prezenta lege. (...)
Capitolul II – Sistemul de intervenţie

Art.4 – Reprezentarea Ministerului Public

(1) Ministerul Public este reprezentat în instanţe după cum urmează:

a) la Curtea Supremă, Curtea Constituţională, Curtea Supremă Administrativă, Curtea Supremă Militară şi la Curtea de Conturi, de către Procurorul general;

b) la înaltele tribunale şi la Tribunalul Central Administrativ, de procurorii generali asistenţi;

c) la tribunalele de primă instanţă, de procurorii de stat şi de procurorii de stat asistenţi. (…)

Titlul II – Organele şi agenţii Ministerului Public

Capitolul I – Dispoziţii generale

Art.7 – Organe

Organele Ministerului Public sunt:

a) Parchetul General

b) parchetele generale districtuale

c) parchetele de stat

Art.8 – Agenţii Ministerului Public

(1) Agenţii Ministerului Public sunt:

a) Procurorul general

b) Procurorul general adjunct
c) procurorii generali asistenţi

d) procurorii de stat

e) procurorii de stat adjuncţi

(2) Agenţii Ministerului Public pot fi sprijiniţi de consilieri, în condiţiile legii.
(…)

Capitolul II – Parchetul General

Secţiunea I – Structură şi jurisdicţie

Art.9 – Structură

(1) Parchetul General este organul superior al Ministerului Public.

(2) Parchetul General este format din Procurorul general, Consiliul Superior al Ministerului Public, Consiliul Consultativ al Parchetului General, auditorii juridici şi serviciile de asistenţă tehnică şi administrativă.

(3) În cadrul Parchetului General funcţionează Departamentul Central de Investigaţie şi Acţiune Penală, Oficiul de documentare şi jurisprudenţă comparativă şi Nucleul de consultanţă tehnică.

(…)

Art.10 – Jurisdicţie

(1) Procurorul general are competenţa

a. de a conduce Parchetul General;

b. de a reprezenta Ministerul Public în instanţele prevăzute la art.4, paragraf (1) litera a);

c. de a solicita Curţii Constituţionale o declaraţie, cu forţă obligatorie, asupra neconstituţionalităţii sau ilegalităţii unei reglementări.

Art.13 – Asistenţă şi înlocuire

(1) Procurorul general este asistat şi suplinit de procurorul general adjunct.
(2) La instanţele prevăzute la art.4, paragraful (1) litera a), asistenţa şi suplinirea se asigură şi de procurorii generali asistenţi al căror număr apare în lista stabilită, prin ordonanţă, de ministrul justiţiei, pe baza propunerii Consiliului Superior al Ministerului Public.

(3) La fiecare doi ani, Procurorul general numeşte un procuror general asistent pentru coordonarea activităţii Ministerului Public în fiecare din instanţele prevăzute la paragraful precedent.

(…)

Secţiunea III - Consiliul Superior al Ministerului Public

Subsecţiunea I – Organizare şi funcţionare

Art.15 – Componenţă

(1) Parchetul General îndeplineşte atribuţiile privind disciplina şi managementul personalului Ministerului Public prin Consiliul Superior al Ministerului Public.

(2) Consiliul Superior al Ministerului Public este format din:

a. Procurorul general;
b. procurorii generali de district;
c. un procuror general asistent ales de şi dintre procurorii generali asistenţi;
d. 2 procurori de stat aleşi de şi dintre procurorii de stat;
e. 4 procurori de stat asistenţi aleşi de şi dintre procurorii de stat asistenţi, câte unul pentru fiecare district judiciar;
f. 5 membri aleşi de Parlament;
g. 2 personalităţi numite de ministrul justiţiei.
(3) Magistraţii Ministerului Public nu pot refuza calitatea de membru al Consiliului Superior al Ministerului Public.

Art.25 – Durata mandatului

(1) Membrii Consiliului prevăzuţi la art.15, paragraful (2), literele c), d) şi e) au un mandat de 3 ani, care poate fi reînnoit imediat, o singură dată.

(…)

(4) Mandatul membrilor desemnaţi de Parlament expiră la data primei şedinţe a Adunării nou alese.

(5) Mandatul membrilor desemnaţi de ministrul justiţiei expiră la preluarea funcţiei de către un nou ministru, care îi poate reconfirma sau poate face noi numiri.
(…)

Art.32 – Prezenţa ministrului justiţiei

Ministrul Justiţiei participă la şedinţele Consiliului Superior al Ministerului Public în cazul în care consideră că este necesar, pentru a comunica unele informaţii sau pentru a obţine/a furniza clarificări.

(…)

Secţiunea VI – Departamentul Central de Investigaţie şi Acţiune Penală

Art.46 – Definiţie şi componenţă

(1) Departamentul Central de Investigaţie şi Acţiune Penală este organismul care coordonează şi conduce investigaţia şi prevenirea infracţiunilor de violenţă, organizate sau cu o natură complexă.

(2) Departamentul Central de Investigaţie şi Acţiune Penală este format dintr-un procuror general asistent, care conduce Departamentul, şi procurori de stat, al căror număr apare în lista aprobată, prin ordonanţă, de ministrul justiţiei, după consultarea cu Consiliul Superior al Ministerului Public.

Art.47 – Jurisdicţie

(1) Departamentul Central de Investigaţie şi Acţiune Penală are competenţa de a coordona desfăşurarea anchetei pentru următoarele infracţiuni:

a. infracţiunile contra păcii şi umanităţii;
b. organizaţiile teroriste şi terorismul;
c. infracţiunile contra securităţii naţionale, cu excepţia infracţiunilor electorale;
d. traficul de droguri şi substanţe psihotropice, cu excepţia situaţiilor de distribuire directă către consumator, precum şi asocierea la traficul de droguri;
e. spălarea de bani;
f. corupţia, delapidarea şi tăinuirea economică;
g. insolvenţa frauduloasă;
h. gestionarea păgubitoare a unităţilor economice din sectorul public;
i. primirea frauduloasă sau delapidarea subvenţiilor, granturilor sau creditelor;
j. încălcările economice sau financiare comise ca parte a crimei organizate, respectiv prin folosirea tehnologiei informaţiei;
l. încălcările economice sau financiare cu caracter internaţional sau transnaţional.

(…)
Art.80 – Competenţele ministrului justiţiei

Ministrul justiţiei are următoarele competenţe:

a. de a transmite, prin intermediul Procurorului general, instrucţiuni specifice în acţiunile civile şi procedurile cu o componentă de natură extrajudiciară în conflictele în care statul are un interes;

b. de a autoriza Ministerul Public, după consultarea ministerului implicat, pentru a admite, soluţiona sau pentru a se retrage din acţiunile civile în care statul este parte;

c. de a solicita, prin intermediul Procurorului general, rapoarte de serviciu şi informaţii de la orice magistrat sau agent al Ministerului Public;

d. de a solicita informaţii şi clarificări din partea Consiliului Superior al Ministerului Public şi de a comunica cu acesta ori de câte ori consideră necesar;

e. de a solicita Procurorului general ca organele poliţiei penale să efectueze controale, investigaţii şi cercetări.
Art.131 – Numirea şi încheierea  funcţiei de Procuror general

(1) Procurorul general este numit şi îşi încheie funcţia în condiţiile prevăzute de Constituţie.

(2) Mandatul Procurorului general este de 6 ani, indiferent de prevederile de la litera  m) a articolului 133 din Constituţie.” 

SLOVACIA
Bază legală
Constituţie
 
Legea nr.153/2001 privind Ministerul Public

Legea nr. 154/2001 privind procurorii şi procurorii stagiari
▪ Autoritate guvernamentală independentă, Ministerul Public are misiunea de a apăra drepturile şi interesele protejate de lege ale persoanelor fizice/juridice şi ale statului. Independenţa Ministerului Public este garantată de statutul constituţional al Procurorului general, care este numit şi revocat din funcţie de Preşedintele Republicii, la propunerea Consiliului Naţional al Republicii Slovacia. Ministerul Public nu cunoaşte nicio formă de subordonare faţă de Ministerul Justiţiei.
Ministerul Public asigură aplicarea uniformă a legii, a altor reglementări legale obligatorii, precum şi a legii penale. 

▪ Ministerul Public este organizat ierarhic, într-un sistem unificat condus de Procurorul general, în care procurorii individuali acţionează conform principiului subordonării şi al ierarhiei. 
Structura organizatorică a Ministerului Public corespunde structurii organizatorice a sistemului judiciar; ministerul este format din: Parchetul General (care include şi Parchetul special - având misiunea de a identifica şi a urmări în justiţie cazurile de corupţie şi de crimă organizată -, precum şi Secţia militară); parchetele regionale (autorităţi superioare parchetelor districtuale); parchetele districtuale; parchetele militare de circuit.      
▪ Atribuţiile Ministerului Public, precum şi funcţia de Procuror general sunt reglementate de art.149 din Constituţie şi de Legea nr.153/2001, iar statutul procurorilor este guvernat de dispoziţiile Legii nr.154/2001 privind procurorii şi procurorii stagiari.

Procurorul general este numit şi revocat de Preşedintele Republicii, la propunerea Consiliului Naţional (Constituţie, art.150). Durata mandatului este de 5 ani, cu posibilitatea desemnării succesive de maximum 2 ori.
În materie penală, Procurorul general are dreptul de a contesta hotărârea finală a oricărei autorităţi penale, inclusiv a tribunalului. De asemenea, poate contesta, prin recurs extraordinar, hotărârea unui tribunal civil. Curtea Supremă este cea care hotărăşte asupra acestor revizuiri.

Procurorul general are dreptul de a nominaliza judecători pentru Curtea Constituţională. De asemenea, acesta poate sesiza Curtea Constituţională în cazul în care consideră că o lege/decizie general obligatorie a unei autorităţi a administraţiei publice încalcă prevederile constituţionale
. 

Procurorul general nu are drept de iniţiativă legislativă, dar poate iniţia amendamente la legile în vigoare/adoptarea de legi prin intermediul Preşedintelui Parlamentului. Când este invitat, are obligaţia de a participa la şedinţele în plen ale Parlamentului/şedinţele comisiilor parlamentare. O dată pe an, are obligaţia de a prezenta Parlamentului raportul de activitate al Ministerului Public. Parlamentarii nu au dreptul de a adresa interpelări Procurorului general.

Procurorul general ia parte la şedinţele Guvernului, având vot consultativ. Guvernul nu poate impune Procurorului general să îndeplinească o anumită sarcină, ci doar recomanda/solicita îndeplinirea acesteia. 
Constituţie

„Capitolul VIII

Parchetul Republicii Slovacia şi Apărătorul public al drepturilor

Partea I-a

Parchetul Republicii Slovacia

Art.149

Parchetul Republicii Slovacia apără drepturile şi interesele legal protejate ale persoanelor fizice şi juridice şi ale statului.

Art.150

Parchetul este condus de procurorul general care este numit şi demis de Preşedintele Republicii Slovacia, la propunerea Consiliului Naţional al Republicii Slovacia.

Art.151

Detalii privind numirea şi revocarea procurorilor, drepturile şi obligaţiile acestora, precum şi organizarea Parchetului se stabilesc prin lege.”

SLOVENIA
Bază legală

Constituţie (Capitolul IV, litera g)

Codul de procedură penală

Legea privind parchetele

▪ Potrivit Constituţiei, Ministerul Public este o autoritate publică sui generis, autonomă faţă de celelalte organele ale statului consacrate constituţional  - Adunarea Naţională şi Consiliul Naţional, Preşedintele Republicii, Guvernul, Administraţia de Stat pentru Apărare Naţională.

Constituţia prevede, la art.135, numai funcţia fundamentală a Ministerului Public – cea de urmărire penală, stipulând că aspectele legate de organizarea şi funcţionarea parchetelor se reglementează prin lege; la art.136, Constituţia reglementează incompatibilităţile pentru membrii parchetelor publice (identice cu cele prevăzute pentru judecători). 
Potrivit art.10 din Legea privind parchetele, Guvernul, direct sau prin intermediul ministrului justiţiei, implementează dispoziţiile legale referitoare la domeniul resurselor umane, al organizării şi supravegherii urmăririi penale şi administrării justiţiei corespunzătoare activităţii parchetelor şi procurorilor.  

▪ Ministerul Public este format din următoarele structuri: Parchetul Suprem, Parchetul Special, parchetele districtuale.
- Parchetul Suprem, cu jurisdicţie pe întreg teritoriul naţional, reprezintă Ministerul Public în faţa Curţii Supreme şi are atribuţii de coordonare, supraveghere şi perfecţionare profesională a membrilor parchetelor districtuale/Parchetului Special. 

Procurorul general este numit de Adunarea Naţională, la propunerea motivată a Consiliului procurorilor statului, făcută după primirea avizului preliminar al Guvernului; durata mandatului este de 6 ani (cu posibilitatea de renumire).
Consiliul procurorilor statului transmite propunerea/propunerile de candidat/candidaţi după examinarea cererilor de candidatură şi după desfăşurarea interviului/interviurilor cu candidatul/candidaţii. În cazul în care propune mai mulţi candidaţi, Consiliul îşi poate exprima opţiunea pentru unul dintre aceştia. 

La desemnarea Procurorului general, Adunarea Naţională nu are obligaţia de a respecta propunerea Consiliul procurorilor statului.
- Parchetul Special este format din minimum 10 procurori de stat, din care cel puţin 7 deţin funcţia de procuror de stat districtual. Parchetul Special are competenţa urmăririi infracţiunilor penale din domeniul crimei organizate (spălare de bani, luare şi dare de mită, corupţie, trafic de droguri şi arme, trafic de persoane, proxenetism şi prostituţie, acte de terorism) şi al infracţiunilor penale internaţionale.  

Şeful Parchetului Special este numit de Consiliul procurorilor statului, la propunerea Procurorului general, cu avizul preliminar al ministrului justiţiei.

Departamentul pentru investigarea şi urmărirea penală a oficialilor cu autorizaţii speciale este structură internă autonomă în cadrul Parchetului Special, care funcţionează pe baza principiului autonomiei profesionale şi operaţionale (Legea privind parchetele, art.199.1). Are jurisdicţie teritorială şi materială exclusivă în urmărirea penală a infracţiunilor comise de anumite categorii de persoane oficiale (cadre ale poliţiei, poliţiei militare, cadre ale serviciilor de informaţii şi de securitate ale Ministerului Apărării, cadre ale Agenţiei Slovene de Informaţii şi de Securitate).

Constituţie
“Capitolul IV. Organizarea statului
(…)

g) Parchetele statului
Art.135. Procurorul statului

Procurorii publici întocmesc dosarul şi prezintă acuzaţiile penale, şi au competenţele prevăzute de lege.
Organizarea şi competenţele parchetelor statului se reglementează prin lege.

Art.136. Incompatibilităţi ale funcţiei de procuror al statului
Funcţia de procuror al statului nu este compatibilă cu funcţiile din cadrul altor autorităţi ale statului, al autorităţilor de autoguvernare, al organelor partidelor politice şi cu toate funcţiile şi activităţile prevăzute de lege.”
Legea privind parchetele
„Art.10 – Parchetele
(1) Parchetele sunt organe autonome ale statului care fac parte din sistemul judiciar.

(2) Prezenta lege stabileşte modul de asigurare a politicii standard în domeniul urmăririi penale şi a implementării celorlalte atribuţii ale parchetelor.

(3) Personalul, responsabilităţile în ce priveşte organizarea şi supravegherea în domeniile urmăririi penale şi a administrării justiţiei legate de parchete şi de procurori se implementează de către Guvernul Republicii Slovenia conform prevederilor prezentei legi, direct sau prin intermediul ministrului justiţiei.

(4) Răspunderile Adunării Naţionale a Republicii Slovenia faţă de Ministerul Public se stabilesc prin statut.”

(…)

Art.34 – Numire
(1) Procurorii statului sunt numiţi de Guvernul Republicii Slovenia, la propunerea ministrului (justiţiei).

(2) Guvernul Republicii Slovenia adoptă decizia de numire pentru toţi candidaţii care au solicitat funcţii vacante de procurori ai statului dacă cererile acestora nu au fost respinse şi/sau refuzate în timpul procedurii de ofertă. În cazul unui conflict administrativ, tribunalul competent se pronunţă în maximum 30 de zile.

(3) Actele de numire se publică în Gazeta Oficială a Republicii Slovenia, în formă abreviată, cu indicarea, în act, a următoarelor elemente: introducere (numele autorităţii emitente a actului şi reglementarea privind jurisdicţia acesteia), denumirea actului, dispoziţia (numele întreg, titlul profesional sau de expert – opţional, data naşterii, funcţia de procuror în care persoana este numită şi denumirea parchetului statului în care persoana este numită), numărul, data şi locul emiterii, precum şi denumirea emitentului actului.
(…)

Art.111. Numirea Procurorului general

(1) Procurorul general este numit de Adunarea Naţională, pe baza propunerii motivate a Consiliului procurorilor, cu avizul preliminar al Guvernului, pe o perioadă de 6 ani, cu posibilitatea de renumire.

(2) Actul de numire se publică în Gazeta Oficială a Republicii Slovenia într-o formă abreviată, cu indicarea, în act, a următoarelor elemente: introducere (numele autorităţii emitente a actului şi reglementarea privind jurisdicţia acesteia), denumirea actului, dispoziţia (numele întreg, titlul profesional – opţional, data naşterii, poziţia în ierarhia procurorilor a funcţiei în care persoana în cauză este numită sau denumirea parchetului la care persoana este numită), numărul, data şi locul emiterii, precum şi denumirea emitentului actului.
(3) Poate fi numit în funcţia de Procuror general procurorul care, la data cererii, are vârsta mai mică de 64 de ani, şi care îndeplineşte criteriile de nominalizare în această funcţie. Procurorul care nu deţine titlul de procuror general îl obţine prin această numire.

(4) Procurorul general este şeful Parchetului Suprem.

Art.112. Procedura cererilor pentru propuneri
(1) Funcţia (vacantă) de Procuror general se publică ex officio de către Minister, cu minimum 6 luni înainte de expirarea mandatului prevăzut la primul paragraf al articolului precedent şi/sau într-o lună de la expirarea acestuia.
(2) Cererea pentru propuneri se publică în Gazeta Oficială a Republicii Slovenia. Termenul de depunere a cererii nu poate fi mai mic de 30 de zile. Cererile depuse după expirarea termenului de depunere şi cererile incomplete se resping de către Minister, în conformitate cu legea care guvernează procedura administrativă generală, prin decizie care poate fi contestată administrativ în termen de 8 zile. Curtea competentă decide asupra acţiunii şi/sau apelului, în termen de 30 de zile de la depunere.
(3) Candidaţii trebuie să anexeze la cerere un CV, cu descrierea activităţilor profesionale, un program strategic pe 6 ani privind activităţile parchetului şi dovezile de îndeplinire a criteriilor prevăzute la paragraful 3 al precedentului articol. 
(4) Programul strategic pe 6 ani privind activităţile parchetului trebuie să conţină înainte de toate evaluarea situaţiei parchetului, evaluarea riscului şi a oportunităţilor pentru îmbunătăţirea funcţionării acestuia, metode de formulare şi armonizare a politicii în domeniul urmăririi penale, domeniile prioritare, modalitatea de asigurare a naturii publice şi transparenţei activităţilor şi indicarea măsurilor şi a termenelor de îndeplinire a acestor obiective.

Art.113 – Propunerea Consiliului procurorilor statului
(1) Ministerul prezintă cererile menţionate la paragraful precedent, care nu au fost respinse, Consiliului procurorilor statului, care intervievează candidaţii.
(2) După examinarea tuturor cererilor şi după desfăşurarea interviului prevăzut la paragraful precedent, Consiliul procurorilor statului înaintează propunerea de numire a unuia sau mai multor candidaţi în funcţia de Procuror general. Dacă sunt propuşi mai mulţi candidaţi, Consiliul îşi poate exprima opţiunea pentru unul dintre aceştia.

(3) În formularea propunerii, Consiliul procurorilor statului ia în considerare în special: programul strategic de activitate al parchetului public, modul de prezentare a candidatului la interviu, calificările profesionale şi cunoştinţele de specialitate ale acestuia, experienţa, recomandările şi realizările legate de activitatea în cadrul parchetului.

(4) Propunerea se trimite şi candidaţilor.

Art.114 – Comentarii şi propunere finală

(1) Candidaţii pot prezenta comentarii motivate asupra propunerii la care s-a făcut referire în precedentul articol, în termen de 8 zile de la primire.

(2) În termen de 8 zile de la primirea comentariilor şi/sau expirării termenului prevăzut la paragraful precedent al prezentului articol, Consiliul procurorilor statului formulează propunerea finală pe care o înaintează Adunării Naţionale, împreună cu documentele şi materialele referitoare la toţi candidaţii şi cu eventualele comentarii ale acestora.
Art.115 – Prezentare şi numire

(1) Adunarea Naţională invită candidatul şi/sau candidaţii propuşi de Consiliul procurorilor statului pentru a-şi prezenta programul strategic şi pentru a oferi precizări suplimentare legate de solicitarea acestora. Prezentarea este deschisă publicului.

(2) La nominalizare, Adunarea Naţională nu are obligaţia de a lua în consideraţie propunerea şi nici de a desemna candidatul propus de Consiliul procurorilor statului.

(…)
Art.127. Eliberarea din funcţie a şefului parchetului

(1) Şeful parchetului este eliberat din funcţie în următoarele cazuri:
1. nu îşi îndeplineşte sarcinile în conformitate cu legile sau nu le îndeplineşte la termen;

2. dacă intervine asupra independenţei procurorilor aflaţi în exercitarea urmăririi penale, prin încălcarea legilor sau în orice alt mod;

3. dacă încalcă sarcinile specifice parchetelor de aşa manieră încât a devenit necorespunzător pentru îndeplinirea sarcinilor de şef al parchetului;

4. dacă şeful unui parchet nu îşi îndeplineşte, pe o perioadă de 2 ani succesivi şi în mod nejustificat, obiectivele de performanţă declarate în programul anual al parchetului şi adoptate de şeful parchetului în cauză.

(2) Raportul privind pretinsele încălcări şi/sau faptele menţionate la paragraful precedent se pregăteşte de Procurorul general, din proprie iniţiativă sau la cererea Consiliului procurorilor sau a ministrului, iar pentru Procurorul general, de către Preşedintele Consiliului procurorilor, la cererea Consiliului procurorilor sau a ministrului.

Art.128. Autorităţi competente şi măsuri legale

(1) Consiliul procurorilor decide asupra eliberării din funcţie a procurorului-şef al parchetului districtual, la propunerea ministrului. Înainte de adoptarea deciziei, Consiliul procurorilor trimite propunerea, la Procurorul general, pentru aviz.

(2) Eliberarea din funcţie a Procurorului general se hotărăşte de Adunarea Naţională, la propunerea Consiliului procurorilor. Anterior adoptării deciziei, Adunarea Naţională trimite propunerea la Guvern, pentru aviz.

(3) Autorului propunerii, şefului parchetului şi autorităţii abilitate să emită avizul asupra propunerii de eliberare din funcţie, li se va da posibilitatea de a apăra propunerea de eliberare din funcţie direct în faţa autorităţii decidente.

(4) Împotriva deciziei de eliberare din funcţie, se poate iniţia o contestaţie administrativă, în termen de 8 zile de la primirea deciziei. Tribunalul trebuie să se pronunţe asupra contestaţiei în termen de 30 de zile de la primirea acţiunii şi/sau apelului formulat împotriva deciziei.

Art.185 – Parchetele de stat

(1) În Republica Slovenia, există următoarele parchete de stat:

1. Parchetul Suprem al Republicii Slovenia;
2. Parchetele de stat specializate din Republica Slovenia;
3. Parchetele districtuale (…)

(2) Sediul Parchetului Suprem al Republicii Slovenia şi sediul Parchetului Specializat al Republicii Slovenia se află în Ljubljana.
Art.186 – Jurisdicţia parchetelor
(1) Parchetul Suprem al statului are jurisdicţie pe întreg teritoriul Republicii Slovenia.
(2) Parchetul Suprem al statului îndeplineşte funcţiile legate de urmărirea penală în faţa Curţii Supreme şi implementează sarcinile şi îndatoririle de coordonare, supraveghere şi de perfecţionare profesională pentru parchetele districtuale şi pentru Parchetul Special al Republicii Slovenia.
(3) Responsabilităţile de coordonare se implementează de către Parchetul Suprem al statului în cadrul colegiilor formate de şefii parchetelor de stat şi al altor forme de activitate colegială în condiţiile prezentei legi.

Art.187 – Jurisdicţia parchetelor de stat

(1) Parchetul Special al Republicii Slovenia are jurisdicţie pe întregul teritoriu al Republicii Slovenia.

(2) Funcţiile legate de urmărirea penală în faţa instanţelor superioare cu jurisdicţie generală se îndeplinesc de către parchetele districtuale de stat.

(3) Parchetele districtuale de stat au competenţă în raza jurisdicţională a unui tribunal districtual şi a instanţelor locale din raza de competenţă teritorială a acestui tribunal districtual.
(4) Parchetele districtuale de stat îşi desfăşoară activitatea pe lângă instanţele locale, de la sediul central al parchetului districtual de stat (…).
(...)
Capitolul II

Parchetul Special al Republicii Slovenia

Art.192 – Jurisdicţie

(1) Infracţiunile cele mai grave a căror urmărire penală necesită organizarea şi calificarea specială a procurorilor statului, precum şi un grad înalt de exercitare a sarcinilor sunt instrumentate de Parchetul Special al Republicii Slovenia (PSRS).

PSRS are competenţă pentru urmărirea penală a autorilor următoarelor infracţiuni:

- infracţiunile economice, pedepsite cu cel puţin 5 ani de închisoare, cu excepţia celor de fraudă comercială, de emitere a unui cec fără acoperire sau de abuz bancar sau de carte de credit, de folosire de carduri bancare, de credit sau alte carduri false;

- infracţiunile pentru care pedeapsa este de cel puţin 10 ani de închisoare, dacă infracţiunea a fost comisă prin asociere criminală;

- infracţiunile de luare şi dare de mită, de acceptare de beneficii pentru intermediere ilegală, de oferire de cadouri pentru intermediere ilegală, de acceptare şi de oferire ilegală de cadouri;

- infracţiunile de terorism, de terorism financiar, de instigare la şi de glorificare publică a actelor teroriste, de recrutare şi de pregătire de acte teroriste;

- infracţiunile de stabilire a relaţiilor de sclavie şi de trafic cu fiinţe umane.

(…)

(4) PSRS are competenţă exclusivă în efectuarea anchetei, în elaborarea şi reprezentarea moţiunilor privind securizarea temporară şi confiscarea proprietăţilor cu origine ilegală, conform legilor în vigoare.
(…)

Art.193 – Componenţa şi funcţionarea PSRS

(1) Funcţiile parchetului în cadrul PSRS sunt îndeplinite de procurorii statului numiţi în posturile de procurori ai statului la PSRS şi de procurori ai statului desemnaţi pe lângă PSRS.

(2)  Funcţiile parchetului în cadrul PSRS sunt îndeplinite de cel puţin 10 procurori ai statului numiţi în aceste posturi, din care cel puţin 7 deţin funcţia de procuror de stat districtual.
(3) Cel puţin un procuror al statului din fiecare parchet de stat districtual este desemnat pe lângă PSRS conform prevederilor prezentului articol. (…)

(…)

Capitolul III – Departamentul pentru investigarea şi urmărirea penală a oficialilor cu autorizaţii speciale

Art.199 – Competenţă şi desemnare

(1) Departamentul pentru investigarea şi urmărirea penală a oficialilor cu autorizaţii speciale (Departamentul Special) funcţionează ca structură internă autonomă cu statut special în cadrul PSRS. Departamentul Special funcţionează conform principiului autonomiei profesionale şi operaţionale, potrivit prevederilor prezentei legi.

(2) Departamentul Special are jurisdicţie teritorială exclusivă şi ratione materiae în instrumentarea infracţiunilor penale comise de oficialii care:

- fac parte din Poliţie;

- aparţinând domeniului afacerilor interne, sunt învestiţi cu competenţe ale poliţiei în implementarea supravegherii în condiţiile prevăzute de legea de reglementare a Poliţiei;

- aparţinând poliţiei militare, sunt învestiţi cu competenţe ale poliţiei în procedurile premergătoare procesului penal;

- învestiţi cu competenţe ale poliţiei în procedurile premergătoare procesului penal, îndeplinesc misiuni în străinătate;

- fac parte din serviciile de informaţii şi de securitate ale Ministerului Apărării;

- fac parte din Agenţia Slovenă de Informaţii şi Securitate.
(…)
Art.200 – Conducerea Departamentului Special 

(1) Şeful Departamentului Special este numit de Consiliul procurorilor statului, la propunerea Procurorului general al statului, cu avizul preliminar al ministrului. Prevederile referitoare la numirea şefilor procurorilor districtuali de stat se aplică mutatis mutandis la procedura de numire.
(…)
Art.201 – Ofiţerii de poliţie din cadrul Departamentului Special

(1) Sarcinile de anchetare a infracţiunilor penale care intră în competenţa Departamentului Special sunt îndeplinite de cel puţin 6 persoane învestite cu competenţe ale poliţiei în procedurile premergătoare procesului, transferaţi temporar în posturile de ofiţeri de poliţie în cadrul Departamentului Special.
(…) 
(3) Indiferent de prevederile legii care guvernează funcţionarii publici, persoana menţionată la primul paragraf al prezentului articol poate fi temporar transferată la Departamentul Special, pentru o perioadă de 4 ani.

(4) Persoanele învestite cu competenţe ale poliţiei şi având cel puţin 10 ani vechime în aplicarea acestor competenţe pot fi temporar transferate la Departamentul Special în conformitate cu paragraful (1) al prezentului articol.”

SPANIA
Bază legală

Constituţie

Legea nr. 50/1981 privind statutul organic al Ministerului Public; Legea nr.24/2007 pentru modificarea Legii nr.50/1981 privind statutul organic al Ministerului Public

▪ Ministerul Public este un organ constituţional care apără legalitatea, drepturile şi libertăţile cetăţeneşti, precum şi independenţa justiţiei. Constituţia consacră această instituţie în Titlul VI privind puterea judecătorească. Datorită acestui fapt, Ministerul Public este considerat ca parte integrantă a puterii judecătoreşti.

Cu toate acestea, Ministerul Public are o poziţie independentă faţă de instanţele judecătoreşti. Potrivit art.124.2 din Constituţie „Ministerul Public îşi exercită atribuţiile prin organe proprii, în conformitate cu principiile unităţii de acţiune şi al subordonării ierarhice şi, în toate cazurile, potrivit principiilor legalităţii şi al obiectivităţii”. Textul constituţional este particularizat de art.2.1 din Legea nr.50/1981 privind statutul organic al Ministerului Public: ”Ministerul Public este un organ cu semnificaţie constituţională având personalitate juridică, integrat în sistemul judecătoresc, dar funcţionând în mod autonom faţă de acesta. Îşi îndeplineşte misiunea cu resurse proprii, respectând principiile unităţii de acţiune şi al ierarhiei, precum şi pe cele ale legalităţii şi obiectivităţii.”
Integrarea Ministerului Public în cadrul puterii judecătoreşti nu implică subordonarea ierarhică a acestuia faţă de autorităţile de conducere ale instanţelor de judecată, indiferent de poziţia lor în cadrul sistemului judiciar. Este ceea ce rezultă din principiile aplicabile instituţiei şi din dispoziţiile cuprinse în statutul acesteia. Pe de altă parte, în cadrul procedurilor judiciare, Ministerul Public dobândeşte calitatea de parte. În materie penală, procurorul este cel mai adesea însuşi titularul acţiunii. Dar calitatea de parte dobândită de Ministerul Public este incontestabilă şi în materie civilă, soluţie prevăzută de art.6, alin.6 din Legea privind procedura civilă.
Ministerul Public se află într-o strânsă relaţie cu organele guvernamentale, ceea ce se concretizează într-o serie de obligaţii prevăzute în statutul Ministerului Public. Astfel, potrivit art.8 din Legea nr.50/1981, Guvernul poate solicita Procurorului general al statului să promoveze „acţiunile legale pentru apărarea interesului public”. Potrivit aceluiaşi text, comunicarea dintre Guvern şi Ministerul Public se face prin intermediul ministrului justiţiei.
Anual, Procurorul general prezintă Guvernului un raport de activitate prezentând aspecte referitoare la evoluţia criminalităţii, prevenirea infracţionalităţii şi la propuneri de reformă pentru creşterea eficienţei justiţiei (Legea nr.50/1981, art.9.1).
▪ Ministerul Public este format din: Procurorul general; Consiliul Ministerului Public; Consiliul procurorilor superiori; Consiliul procurorilor-şefi regionali; Parchetul de pe lângă Curtea Supremă; Parchetul de pe lângă Curtea Constituţională; Parchetul de pe lângă Curtea Naţională; Parchetele speciale; Parchetul de pe lângă Curtea de Conturi; Parchetul militar; Parchetele regionale; Parchetele provinciale; Parchetele teritoriale (Legea nr.50/1981, art.12).

Corpul procurorilor publici este format dintr-un anumit număr de categorii de procurori, care formează un organism unic şi organizat ierarhic (Legea nr.50/1981, art.32).
Consiliul Ministerului Public este prezidat de Procurorul general. Ceilalţi membri sunt procurorul-şef adjunct al Curţii Supreme, procurorul inspector-şef şi 9 procurori, indiferent de categorie. Toţi membrii Consiliului Ministerului Public, cu excepţia Procurorului general, a procurorului general adjunct al Curţii Supreme şi a procurorului inspector şef sunt aleşi pentru un mandat de 4 ani de către membrii Ministerului Public, care constituie un organ electoral unic, conform celor prevăzute în reglementările specifice (Legea nr.50/1981, art.14.1).

Consiliul procurorilor superiori este prezidat de Procurorul general. Este format din procurorul-şef adjunct al Curţii Supreme şi din procurori superiori. Procurorul şef al Secretariatului tehnic acţionează ca secretar.
Consiliul îl sprijină pe Procurorul general în probleme doctrinare şi tehnice pentru stabilirea criteriilor uniforme de interpretare şi de procedură legale, a rezoluţiilor privind interogarea, pentru elaborarea de rapoarte şi circulare şi pregătirea proiectelor şi rapoartelor ce urmează a fi prezentate Guvernului (Legea nr.50/1981, art.15.1). 

▪ Procurorul general al statului este numit de Rege, la propunerea Guvernului, după consultarea prealabilă a Consiliului General al Puterii Judiciare (Legea nr.50/1981, art.29). 

Potrivit art.38 din aceeaşi lege „Procurorii din categoriile unu şi doi sunt numiţi prin decret regal. Toate celelalte numiri fac obiectul unui ordin emis de ministrul justiţiei.”
▪ Atribuţiile Ministerului Public sunt prevăzute la art.3 din Legea nr.50/1981.  Astfel, Ministerul Public:
- veghează pentru ca funcţia jurisdicţională să se realizeze în mod eficient şi în conformitate cu legile şi termenele legale, având posibilitatea de a exercita acţiunile şi recursurile corespunzătoare;

- veghează la respectarea instituţiilor constituţionale, a drepturilor fundamentale şi a libertăţilor publice; 
- exercită acţiunile penale şi civile corespunzătoare infracţiunilor comise;

- la cererea autorităţii judecătoreşti, intervine în procesul penal pentru iniţierea anumitor măsuri de siguranţă;

- în cazurile prevăzute de lege, participă la procesele civile pentru apărarea legalităţii şi a interesului public şi social;

- veghează la executarea hotărârilor judecătoreşti;

- promovează recursul de amparo constituţional, în cazurile prevăzute de legea organică a Tribunalului Constituţional
;

- intervine în procesele judiciare de amparo;
- apără legalitatea în procesele de contencios administrativ care necesită participarea procurorului.

Constituţie

“Art.124
(1) Fără a aduce atingere funcţiilor încredinţate altor organisme, Ministerul Public are sarcina de a promova acţiunea justiţiei pentru a apăra legalitatea, drepturile cetăţenilor şi interesele generale protejate de lege, ex officio sau la cererea părţilor interesate, precum şi de a veghea la independenţa tribunalelor şi de a căuta în faţa acestora satisfacerea interesului societăţii.

(2) Ministerul Public îşi exercită atribuţiile prin organe proprii, în conformitate cu principiile unităţii de acţiune şi al subordonării ierarhice şi, în toate cazurile, conform principiilor legalităţii şi al imparţialităţii.

(3) Statutul organic al Ministerului Public se reglementează prin lege.

(4) Procurorul public al statului este numit de Rege, pe baza propunerii Guvernului, făcută după consultarea Consiliului General al Puterii Judiciare.”
Legea nr.50/1981 privind statutul organic al Ministerul Public
„Titlul I – Ministerul Public şi atribuţiile acestuia

Capitolul I – Ministerul Public

Art.1

Misiunea Ministerului Public este de a acţiona în justiţie pentru apărarea legii şi ordinii, a drepturilor cetăţenilor şi a interesului public protejat de lege, ex officio sau la solicitarea părţilor în cauză, de a veghea la respectarea independenţei tribunalelor şi de a apăra interesul social.

Art.2

(1) Ministerul Public este un organ cu semnificaţie constituţională având personalitate juridică, integrat în sistemul judecătoresc, dar funcţionând în mod autonom faţă de acesta. Îşi îndeplineşte misiunea cu resurse proprii, respectând principiile unităţii de acţiune şi al ierarhiei, precum şi pe cele ale legalităţii şi obiectivităţii.

(2) Titulatura de Minister Public este rezervată exclusiv acestui organ.

Capitolul III – Principiile legalităţii şi imparţialităţii

Art.6

Potrivit principiului legalităţii, Ministerul Public acţionează în conformitate cu Constituţia, cu legile şi reglementările legale. Acesta solicită, informează şi, după caz, iniţiază acţiuni corespunzătoare sau combate orice acţiuni desfăşurate ilegal, în măsura şi conform modalităţii prevăzute de lege.

În cazul în care procurorii consideră că acţiunile sau procedurile care le-au fost încredinţate nu sunt legale, aceştia îşi exercită competenţele prevăzute de art.27 din prezenta lege.

Art.7

Potrivit principiului obiectivităţii, Ministerul Public acţionează în mod obiectiv şi independent, pentru apărarea intereselor care le-au fost încredinţate.

Capitolul IV – Relaţiile Ministerului Public cu autorităţile publice

Art.8

(1) Guvernul poate solicita Procurorului general să promoveze acţiunile legale pentru apărarea interesului public.

(2) Guvernul comunică cu Ministerul Public via Procurorul general, prin intermediul ministrului de justiţie. În cazul în care consideră că este necesar, Preşedintele Guvernului se poate adresa direct Procurorului general.

După consultarea Consiliului procurorilor superiori, Procurorul general se pronunţă asupra fezabilităţii sau necesităţii acţiunii solicitate şi motivează rezoluţia prezentată Guvernului. Organului care a făcut cererea i se trimite o notificare privind decizia adoptată.
Art.9

(1) Anual, Procurorul general prezintă Guvernului un raport de activitate referitor la evoluţia criminalităţii şi a prevenirii infracţionalităţii, precum şi la propunerile de reformă pentru creşterea eficienţei în administrarea justiţiei. Raportul include observaţiile făcute de procurorii subordonaţi în propriile rapoarte, prezentate în modul şi în conformitate cu calendarul stabilit. O copie a raportului se prezintă Parlamentului şi Consiliului General al Puterii Judiciare. Raportul trebuie prezentat Parlamentului, de către Procurorul general, în sesiunea care urmează datei publicării acestuia.

(2) În cazul în care Guvernul solicită informaţii privind orice aspect gestionat de Ministerul Public sau administrarea justiţiei ca întreg, Procurorul general are obligaţia de a se conforma solicitării, anulând obstacolele legale contrare. În împrejurări excepţionale, Procurorului general i se poate cere să prezinte un raport în faţa Consiliului de Miniştri.
Art.10
Ministerul Public cooperează cu Parlamentul la cererea acestuia, anulând obstacolele legale contrare, fără a aduce atingere obligaţiei sale de a raporta asupra problemelor pentru care a fost solicitat în mod specific. Parlamentul comunică cu Ministerul Public prin intermediul Preşedinţilor celor două Camere.

Art.11

(1) În cazul în care guvernele regionale solicită Ministerului Public să promoveze o acţiune pentru apărarea unui interes public aflat în aria lor de competenţă, acestea trimit cererea procurorului-şef regional, notificând acest lucru ministrului justiţiei. Procurorul regional îi comunică problema Procurorului general care, după consultarea Consiliului procurorilor superiori, dă o soluţie corespunzătoare, respectând permanent principiul legalităţii. Indiferent de decizia adoptată, aceasta se notifică organului care a depus cererea.

(2) Procurorii-şefi regionali elaborează şi prezintă Procurorului general un raport privind activitatea parchetelor din regiunile în cauză. Copii ale acestor rapoarte se prezintă Guvernului, Consiliului de justiţie şi Parlamentului regional, iar rapoartele trebuie depuse la Parlamentul regional în termen de 6 luni de la data publicării. Procurorii-şefi regionali cooperează cu Parlamentul regional în condiţiile prevăzute la articolul precedent referitoare la cooperarea Procurorului general cu Parlamentul naţional.
(3) În regiunile care au competenţe în organizarea administrării justiţiei, membrii Ministerului Public cooperează cu autorităţile regionale pentru îndeplinirea efectivă a sarcinilor acestor autorităţi, cu respectarea resurselor materiale şi umane disponibile pentru administrarea justiţiei. De asemenea, aceştia au obligaţia de a participa în orice organism de cooperare format de agenţii şi autorităţile în cauză din aceste regiuni pentru a analiza, discuta şi conduce studii privind aspecte legate de administrarea justiţiei. Cu aprobarea Procurorului general, se pot încheia acorduri cu regiunile.
Titlul II – Organele Ministerului Public şi principii de informare a acţiunii acestuia

Capitolul I – Organizare, competenţe şi personal

Art.12

(1) Ministerul Public cuprinde:

a. Procurorul general;
b. Consiliul Ministerului Public;
c. Consiliul procurorilor superiori;
d. Consiliul procurorilor-şefi regionali;
e. Parchetul de pe lângă Curtea Supremă;
f. Parchetul de pe lângă Curtea Constituţională;
g. Parchetul de pe lângă Curtea Naţională;
h. Parchetele speciale;
i. Parchetul de pe lângă Curtea de Conturi, guvernat de legea constituţională de reglementare a acesteia;
j. Parchetul militar;
k. Parchetele regionale;
l. Parchetele provinciale;
m. Parchetele teritoriale.
Art.13

Procurorul general conduce Parchetul general, care cuprinde Biroul de inspecţie pentru urmărirea penală, Secretariatul tehnic, Compartimentul de sprijin şi un număr determinat de procurori superiori. 
Suplimentar competenţelor conferite Procurorului general de alte prevederi ale prezentei legi, acesta prezintă Guvernului, spre aprobare, propuneri de promovare şi numire în funcţie, după consultarea Consiliului Ministerului Public şi a procurorilor-şefi regionali în cazul funcţiilor din cadrul regiunilor.

Art.14

(1) Consiliul Ministerului Public este prezidat de Procurorul general. Ceilalţi membri sunt Procurorul general adjunct al Curţii Supreme, procurorul inspector- şef şi 9 procurori, indiferent de categorie. Toţi membrii Consiliului Ministerului Public, cu excepţia Procurorului general, a procurorului-şef adjunct al Curţii Supreme şi a procurorului inspector-şef sunt aleşi pentru un mandat de 4 ani de către membrii Ministerului Public, care constituie un organ electoral unic conform celor prevăzute în reglementările specifice.

(2) Procurorii din cadrul Biroului de inspecţie, al Compartimentului de sprijin sau al Secretariatului tehnic nu pot fi aleşi în Consiliul Ministerului Public.

(3) Consiliul Ministerului Public poate funcţiona în sesiune plenară sau ca şi comisie permanentă, şi adoptă decizii cu majoritate simplă. În caz de paritate, Preşedintele are votul decisiv. Consiliul Ministerului Public:

a. stabileşte criteriile generale pentru a asigura unitatea de acţiune structurală şi operaţională în cadrul Ministerului Public;

b. răspunde la solicitările Procurorului general;

c. raportează asupra nominalizărilor în funcţii;

d. elaborează rapoarte privind promovările în funcţia de procuror public;

e. se pronunţă asupra procedurilor disciplinare şi asupra meritelor, acolo unde are competenţă şi identifică posibilele conflicte de interese stipulate de prezenta lege;
(…)

Consiliul Ministerului Public are o comisie de egalitate, a cărei componenţă se stabileşte prin legislaţia de reglementare a organizării şi funcţionării Consiliului, care studiază îmbunătăţirile la nivelul parametrilor de egalitate dintre procurorii publici.

Art.15. Consiliul procurorilor superiori este prezidat de Procurorul general. Este format din procurorul-şef adjunct al Curţii Supreme şi din procurori superiori. Procurorul-şef al Secretariatului tehnic acţionează ca secretar.
Consiliul îl sprijină pe Procurorul general în probleme doctrinare şi tehnice pentru stabilirea criteriilor uniforme de interpretare şi de procedură legale, a rezoluţiilor privind interogarea, pentru elaborarea de rapoarte şi circulare şi pregătirea proiectelor şi rapoartelor ce urmează a fi prezentate Guvernului. (…)

Art.16. Procurorul general prezidează Consiliul procurorilor-şefi regionali, a cărui componenţă include procurorul-şef adjunct al Curţii Supreme, procurorii-şefi menţionaţi şi procurorul-şef al Secretariatului tehnic, care acţionează ca secretar. Sarcina Consiliului este de a asigura funcţionarea coordonată a parchetelor în conformitate cu criteriile uniforme naţionale, fără a aduce atingere competenţelor atribuite Consiliului Ministerului Public. În funcţie de subiectele ce urmează a fi discutate, orice membru al Ministerului Public poate fi convocat la şedinţele Consiliului.
Art.17. Parchetul de pe lângă Curtea Supremă, condus de Procurorul general, este format dintr-un procuror-şef adjunct, procurori superiori şi un număr determinat de procurori pe lângă Curtea Supremă, încadraţi în categoria a II-a. 
(…)

Art.18. Parchetele se formează şi se organizează în conformitate cu următoarele reguli:

(1) Parchetele de pe lângă Curtea Constituţională, Curtea de Conturi şi Curtea Naţională şi parchetele speciale sunt formate dintr-un procuror superior, un procuror-şef adjunct şi un număr determinat de procurori încadraţi în categoria a II-a.

Parchetul de pe lângă Curtea de Conturi este guvernat de legea organică a Curţii.
(2) Parchetul militar cuprinde parchetele militare şi parchetele de pe lângă curţile marţiale centrale şi regionale. Parchetele militare sunt conduse de procurorul militar-şef şi sunt formate din cel puţin un auditor general şi un procuror superior care trebuie să fie un procuror public numit în conformitate cu articolul 13 din prezenta lege. Parchetele de pe lângă curţile marţiale centrale şi regionale sunt formate şi organizate în conformitate cu prevederile Legii constituţionale privind jurisdicţia şi organizarea justiţiei militare.

(3) Parchetele regionale şi provinciale sunt conduse de procurori-şefi şi sunt formate dintr-un procuror-şef adjunct, din procurorii seniori necesari pentru funcţionare efectivă în conformitate cu dimensiunea parchetului, cu volumul de muncă şi cu numărul de procurori prevăzut. În comunităţile autonome cu competenţă în organizarea administrării justiţiei, se pot înfiinţa compartimente de sprijin al procurorului-şef regional. Astfel de compartimente, care pot fi formate din numărul prevăzut de oficiali publici regionali, furnizează sprijin şi asistenţă în domenii precum statistica, tehnologia informaţiei, traduceri în/din limbi străine, managementul resurselor umane şi alte sarcini care nu sunt încredinţate procurorilor. Procurorii informează guvernele regionale asupra necesităţilor organizaţionale şi operaţionale, în ce priveşte informatica sau noile tehnologii sau alte resurse materiale corespunzătoare parchetelor aflate sub autoritate regională. (…)

Art.19

(1) Parchetul de pe lângă Curtea Naţională are competenţa de a instrumenta cauzele ce urmează a fi audiate de acest organ judiciar, cu excepţia cazului în care acestea implică aspecte atribuite parchetului special în conformitate cu prevederile prezentei legi.
(2) Parchetele pentru combaterea traficului ilegal de droguri, pentru combaterea corupţiei şi a crimei organizate sunt parchete speciale.
(…)

Art.20

(1) Din Parchetul General face parte un procuror pentru domeniul violenţei împotriva femeilor, având statut de procuror superior, ale cărui sarcini sunt:

a. instrumentarea anchetelor prevăzute la art.5 din Legea privind statutul organic al Ministerului Public şi participarea directă în cazurile penale considerate de Procurorul general ca având o semnificaţie particulară şi care implică infracţiunile de violenţă comise împotriva femeilor prevăzute la art.87.1 din Legea constituţională privind sistemul judiciar.
(…)

(2) Din Parchetul General face parte un procuror pentru infracţiunile privind folosirea pământului, patrimoniul istoric, mediul şi incendiile de pădure, având statut de procuror superior, ale cărui sarcini sunt:

a. instrumentarea anchetelor prevăzute la art.5 şi participarea, direct sau prin instrucţiuni date delegatului procurorilor, la procedurile penale considerate de Procurorul general ca având o semnificaţie particulară şi care implică infracţiuni în domeniile folosirii pământului, patrimoniului istoric, resurselor naturale şi mediului, protecţiei florei, faunei şi animalelor domestice şi al incendiilor de pădure.

(…)

(3) Din Parchetul General fac parte procurori cu înaltă specializare care răspund de coordonarea şi supravegherea activităţilor Ministerului Public în domeniul protecţiei şi reabilitării minorilor. (…)
Art.22

(1) Există un singur Minister Public pentru întreaga ţară.
(2) Procurorul General conduce Ministerul Public şi este învestit cu puteri de reprezentare naţională. Acesta răspunde de emiterea de ordine şi instrucţiuni referitoare la activitatea desfăşurată de instituţie, la funcţionarea internă, la managementul general şi la verificarea Ministerului Public.

(…)

Titlul III – Procurorul general, procurorii şefi regionali şi procurorii publici

Capitolul I – Procurorul general

Art.29

(1) Procurorul general este nominalizat de Guvern, după consultarea Consiliului General al Puterii Judiciare, şi este numit de Rege. Procurorul general este ales dintre avocaţi spanioli de prestigiu cu o vechime în specialitate de peste 15 ani. 
(2) După primirea avizului Consiliului General al Puterii Judiciare, Guvernul notifică Camerei Deputaţilor numele persoanei pe care a nominalizat-o. Conform Regulamentului Camerei, persoana aleasă este convocată pentru audiere în faţa comisiei parlamentare care îi evaluează calificările şi adecvarea pentru funcţie.

(3) După numire, Procurorul general depune jurământul  sau legământul prevăzut de lege în faţa Regelui şi îşi preia funcţia în faţa Curţii Supreme aflată în şedinţă plenară.
Art.30
Procurorul general are autoritate la nivel naţional şi trebuie tratat cu respectul şi consideraţia inerente unei astfel de funcţii superioare. La evenimentele oficiale, este clasat imediat după judecătorul-şef al Curţii Supreme.

Art.31

(1) Mandatul Procurorului general este de 4 ani. În interiorul acestei perioade, încetarea funcţiei are loc numai în următoarele cazuri:

a. la cererea acestuia;

b. pentru implicare în conflicte de interese sau interdicţii stabilite de prezenta lege;

c. pentru incapacitate sau maladie care îl împiedică să-şi exercite funcţia;

d. pentru neîndeplinirea gravă sau repetată a sarcinilor;

e. dacă Guvernul care l-a numit pleacă de la putere.

(2) Mandatul Procurorului general nu poate fi reînnoit, cu excepţia cazului în care acesta a fost desemnat în funcţie de mai puţin de doi ani.
(3) Existenţa cauzelor de încetare a mandatului menţionate la literele a), b), c) şi d) de mai sus se stabileşte de Consiliul de Miniştri.

(4) Conflictele de interese prevăzute pentru ceilalţi membri ai Ministerului Public sunt aplicabile şi Procurorului general, fără a se aduce atingere competenţelor şi sarcinilor acestuia prevăzute de alte prevederi de acelaşi rang.

(5) Remuneraţia Procurorului general este identică cu remuneraţia judecătorului- şef al Curţii Supreme.

(6) În cazul în care Procurorul general este numit dintre membrii corpului procurorilor publici, numirea implică acordarea unui concediu special pe durata mandatului.

Capitolul II – Procurorii publici, categorii şi funcţii
Art.32

Corpul procurorilor publici este compus dintr-un număr de categorii de procurori care formează un organism unic şi organizat ierarhic.

Art.33

(1) Procurorii publici au acelaşi statut, onoruri, categorii şi remuneraţii ca şi membrii sistemului judecătoresc.

(2)  La evenimentele oficiale, reprezentanţii Ministerului Public sunt clasaţi imediat după membrii sistemului judecătoresc. 

(…)

Art.34
Procurorii publici sunt încadraţi în următoarele categorii:
(1) Procurori superiori pe lângă Curtea Supremă având acelaşi rang ca şi judecătorii Curţii Supreme; Procurorul-şef adjunct al Curţii Supreme are acelaşi statut ca şi un judecător şef de divizie.
(2) Procurori având rang de magistraţi.

(3) Avocaţi ai parchetelor având rang de judecători. 

(…)

Art.36

(1) Fără a aduce atingere prevederilor paragrafului (3) al prezentului articol, funcţiile din categoria I, de exemplu, procuror pe lângă Curtea Supremă, procurori-şefi regionali şi procurori-şefi se completează de către Guvern, după nominalizările prezentate de Procurorul general, în conformitate cu dispoziţiile art.13 din prezenta lege. Procurorii-şefi adjuncţi regionali şi procurorii din cadrul tuturor organismelor conduse de un procuror de categoria I sunt numiţi în acelaşi mod. În cazul în care o ordonanţă a unei comunităţi autonome prevede existenţa unui Consiliu regional de justiţie, înainte de numirea procurorului-şef regional, acest Consiliu trebuie consultat în mod necesar. După primirea raportului Consiliului regional de justiţie, Parlamentul regional în cauză este notificat asupra nominalizării astfel încât, potrivit Regulamentului acestuia, persoana nominalizată să poată fi convocată la audiere în faţa comisiei parlamentare pentru evaluarea calificărilor şi a adecvării sale pentru funcţie. Numai procurorii publici cu cel puţin 15 ani vechime şi cu statut de categoria a II-a sunt eligibili pentru funcţiile de procuror pe lângă Curtea Supremă, procuror-şef regional, procuror pe lângă Curtea Constituţională, procuror pe lângă Curtea de Conturi sau procurori inspectori. Numai procurorii publici cu cel puţin 10 ani vechime şi din categoria II sunt eligibili pentru funcţiile de procuror la Curtea Naţională şi procuror-şef provincial. Aceleaşi calificări sunt necesare pentru procurorii din parchetele speciale şi pentru procurorul-şef adjunct al Secretariatului tehnic.
Procurorii desemnaţi pe lângă procurorii superiori care sunt parte a Parchetului General trebuie să fi îndeplinit funcţia de procuror public pe o perioadă de cel puţin 10 ani, să aibă categoria II şi expertiză dovedită în domeniul pentru care sunt desemnaţi. Numai procurorii din categoria II sunt eligibili pentru funcţia de procuror-şef teritorial.

(2) Inspectorul procuror-şef adjunct şi toţi ceilalţi inspectori procurori sunt numiţi pentru o perioadă de maximum 10 ani. La terminarea mandatului, aceştia pot alege între desemnarea la parchetul la care au funcţionat înainte de exercitarea funcţiei de inspector sau la Parchetul regional sau provincial din Madrid, până la efectuarea unei numiri permanente.
(3) Procurorii-şefi, procurorii-şefi adjuncţi şi procurorii Secretariatului tehnic, procurorii Compartimentului de sprijin şi procurorii desemnaţi pe lângă procurorii superiori care fac parte din Parchetul General sunt numiţi şi revocaţi în/din funcţie direct de către Procurorul general. Aceştia continuă să-şi exercite funcţiile până la înlocuirea sau confirmarea în funcţie de către noul Procuror general. Procurorul general notifică Consiliului Ministerului Public numirile prevăzute la acest paragraf, precum şi promovarea în categoria a I-a, după caz, a persoanei nominalizate pentru funcţia de procuror-şef al Secretariatului tehnic, înainte de a prezenta Guvernului propunerea respectivă. În acest caz, nu au aplicabilitate dispoziţiile art.13 şi ale paragrafului (1) al prezentului articol. La expirarea mandatului, procurorul-şef adjunct al Secretariatului tehnic şi procurorii menţionaţi la paragraful precedent sunt desemnaţi, pe baza opţiunii exprimate şi până la numirea într-o funcţie permanentă, la Parchetul regional/provincial din Madrid, la Ministerul Public, la parchetul din care a făcut parte anterior exercitării funcţiei în cadrul Secretariatului sau al Compartimentului de sprijin sau înainte de a fi desemnaţi pe lângă procurorii superiori din cadrul Parchetului general.
(4) Procurorii seniori desemnaţi la secţiile din cadrul parchetelor în care există astfel de funcţii sunt numiţi, sau, după caz, revocaţi în/din funcţie prin ordin al Procurorului general, după nominalizarea motivată prezentată de procurorul-şef în cauză.

Structura organizatorică stabileşte numărul maxim de procurori seniori care pot fi desemnaţi la fiecare parchet, în funcţie de necesităţile organizaţionale. Nominalizarea făcută de procurorul-şef în astfel de funcţii trebuie precedată de o ofertă pentru candidaţi, distribuită tuturor procurorilor. Nominalizarea depusă este însoţită de lista tuturor procurorilor care au solicitat funcţia şi de documentele doveditoare ale calificării acestora.

(5) Toate celelalte funcţii se ocupă de oficialii publici din categoria respectivă selectaţi prin concurs, în funcţie de rang. Înainte de solicitarea de promovare, procurorii trebuie să acumuleze cel puţin 2 ani de vechime în funcţia prezentă, dacă au fost transferaţi dintr-o altă funcţie la solicitarea proprie. Procurorii publici aflaţi la prima desemnare după selecţie pot cere transferul după un an. Locurile vacante se ocupă de procurorii promovaţi în categoria necesară, după caz.

(6) La concursul pentru ocuparea funcţiilor din cadrul parchetelor din comunităţile autonome având dialect local, candidaţii trebuie să dovedească cunoaşterea acestei limbi conform criteriilor stabilite de textele normative. De asemenea, candidaţii trebuie să aibă o bună cunoaştere a legislaţiei regionale a comunităţii autonome, conform criteriilor stabilite de textele normative.

(7) Funcţiile din cadrul parchetului militar se ocupă în conformitate cu dispoziţiile legii constituţionale privind jurisdicţia şi organizarea militară.
(…)
Art.38

(1) Procurorii din categoria unu şi doi sunt numiţi prin decret regal. Toate celelalte numiri fac obiectul unui ordin emis de ministrul justiţiei.

(2) Statutul administrativ al procurorilor, indiferent de categorie, se stabileşte prin ordine emise de ministrul justiţiei.

Capitolul IV – Statutul procurorilor publici

Art.47

Statutul administrativ al procurorilor publici este cel stabilit pentru judecători şi judecătorii de legea constituţională privind sistemul judiciar şi de alte reglementări.”

SUEDIA
Bază legală

Legea privind instrumentul Guvernului

Codul de procedură judiciară (Capitolul 7) 

Reglementări privind parchetul public (1996:2005)

Reglementări privind instrucţiunile pentru Parchetul general (1989:847)

Reglementări privind Autoritatea pentru combaterea infracţiunilor economice (1997:898)
▪  Conform dispoziţiilor constituţionale (Capitolul 11, art.7 din Legea privind instrumentul Guvernului), autorităţile sistemului judiciar  - tribunalele, parchetul, poliţia şi penitenciarele - sunt autorităţi independente între care nu există relaţii de subordonare. Independenţa semnifică faptul că niciuna din aceste autorităţi nu poate fi direct controlată, în cazurile individuale, prin ordine şi instrucţiuni emise de Ministerul Justiţiei. Autorităţile sistemului judiciar au obligaţia de a respecta legea, dar, în aplicarea legii, acţiunea acestora este independentă. 
▪ Ministerul Public („Swedish Prosecution Authority”) este o instituţie independentă, aflată în subordinea Ministerului Justiţiei, care răspunde în faţa Guvernului. Guvernul stabileşte mandatul general, liniile directoare de activitate şi alocarea resurselor pentru activităţile agenţiilor. Autonomia este garantată de Constituţie prin dispoziţiile care reglementează relaţia dintre puterile legislativă şi executivă.
Ministerul Justiţiei formulează recomandări cu caracter general şi defineşte priorităţile în domeniul prevenirii şi combaterii infracţionalităţii, dar nu poate interveni în deciziile individuale luate de procurori.

Singurele mijloace de care dispune Guvernul pentru controlul activităţii Ministerului Public sunt legile, regulamentele şi declaraţiile cu caracter general. Parlamentul poate adresa ministrului justiţiei întrebări privind politica în domeniul urmăririi penale în general, dar, niciodată, asupra unui caz individual.

▪ Ministerul Public este o instituţie unitară, naţională şi structurată ierarhic, care include Parchetul General (condus de Procurorul general) şi Oficiul pentru infracţiuni economice (condus de un director general). Cele două autorităţi răspund direct în faţa Guvernului (Ministerului Justiţiei).

Parchetul General operează prin intermediul următoarelor structuri: parchete publice (32); parchete publice internaţionale (3); Direcţia naţională anticorupţie; Direcţia naţională pentru infracţiunile de mediu; Parchetul pentru siguranţă naţională; Biroul naţional pentru infracţiunile comise de poliţie
▪ Procurorul general este numit de către Guvern, pe baza nominalizării făcute de Ministerul Justiţiei. Procurorul general este inamovibil. 
Procurorii regionali sunt numiţi de Guvern, la propunerea Procurorului general. Ceilalţi procurori sunt numiţi de Procurorul general, după consultarea Consiliului pentru numiri din cadrul Parchetului General.
Codul de procedură judiciară
„Partea a I-a

Capitolul 7 – Procurorii publici şi autorităţile de poliţie

Art.1

Procurorii publici sunt:

1. Procurorul general

2. Procurorii regionali (şi)

3. Procurorii districtuali.

Sarcinile procurorilor publici pot fi îndeplinite de procurorii asistenţi.

Reglementările privind procurorii sunt emise de Guvern (SFS 1974:573).

Art.2

Procurorul general este procurorul şef aflat sub autoritatea Guvernului şi, în această calitate, răspunde pentru şi conduce Parchetul Public al Regatului.
Sub autoritatea Procurorului general se află procurorii regionali care, în cadrul domeniilor lor de activitate, răspund pentru şi conduc parchetele publice (SFS 1974:573).

Art.3

Procurorul general şi procurorii regionali sunt numiţi de Guvern. Numirea celorlalţi procurori este stipulată de reglementările privind procurorii (SFS 1974:573).
Art.4

Procurorii regionali sau procurorii districtuali sunt procurorii publici de pe lângă tribunalele inferioare şi curţile de apel.

Cu toate acestea, Procurorul general este procurorul public la curţile de apel în cazurile prevăzute la Capitolul 2, art.2, paragraful 1.

Procurorul general este procurorul public la Curtea Supremă.

În cazul apelului unei cauze penale introdus la Curtea Supremă numai de o persoană privată, Procurorul general poate desemna un procuror subordonat pentru a-l reprezenta.

Alte prevederi privind repartizarea sarcinilor între procurori sunt cuprinse în reglementările privind procurorii (SFS 1981:1312).”
UNGARIA
Bază legală

Legea CLXIII din 2011 privind Ministerul Public

Legea CLXIV din 2011 privind statutul procurorului general, al procurorilor, al altor angajaţi ai parchetului şi cariera de procuror

▪ Ministerul Public este o autoritate constituţională independentă, structurată ierarhic, care se supune exclusiv legii, cu respectarea principiilor legalităţii şi al obiectivităţii.

Guvernul/ministrul justiţiei nu poate emite instrucţiuni obligatorii pentru Ministerul Public. 

Conform principiului ierarhiei, procurorii au obligaţia de a respecta instrucţiunile emise de superiorii ierarhici (procurorii superiori, Procurorul general) şi de a refuza aplicarea unei instrucţiuni care contravine legii/le-ar pune în pericol viaţa sau integritatea corporală. Dacă procurorul consideră că o instrucţiune este incompatibilă cu opinia sa profesională, acesta poate solicita (în scris şi motivat) scutirea de efectuarea procedurilor legate de caz. În acest sens, art.12 din Legea CLXIII din 2011 privind Ministerul Public, prevede următoarele:
“Art.12

(1) Procurorii sunt subordonaţi Procurorului general şi primesc instrucţiuni exclusiv din partea Procurorului general şi a procurorului superior ierarhic.

(2) În cadrul organizatoric al Ministerului Public

a. Parchetul General exercită controlul asupra parchetelor superioare pentru apel şi a parchetelor superioare;

b. parchetele superioare exercită controlul asupra parchetelor de district care funcţionează pe teritoriul unui comitat (al capitalei).”

Noul Cod de procedură penală a introdus instrumentul legal al „urmăririi penale suplimentare private”, considerat, alături de principiile legalităţii şi al obiectivităţii, ca limitare a monopolului procurorilor asupra urmăririi penale. Potrivit art.229 din Cod,  urmărirea penală suplimentară privată este permisă în cazul în care decizia de neîncepere a urmăririi penale (notificată victimei) s-a bazat pe motivul că fapta săvârşită nu constituie infracţiune penală, că dovezile nu sunt suficiente pentru începerea urmăririi penale, că fapta a fost justificată sau că există un obstacol pentru începerea procedurilor penale. În 30 de zile de la primirea notificării, victima poate formula un act special de acuzare, pe care procurorul îl depune la tribunalul cu competenţă în soluţionarea dosarului.
▪ Structura organizatorică a Ministerului Public include: Parchetul General; parchetele superioare pentru apel; parchetele superioare; parchetele de district. Ministerul Public este condus de Procurorul general (Legea CLXIII din 2011 privind Ministerul Public, art.11.1).
Parchetul general este o instituţie bugetară independentă, cu management financiar şi economic propriu, precum şi cu personalitate juridică.

▪ Procurorul general este ales pentru un mandat de 9 ani, de către Parlament, cu o majoritate de 2/3, la recomandarea Preşedintelui Republicii (Constituţie, art.29.4).
Procurorul general adjunct este numit de Preşedintele Republicii, la recomandarea Procurorului general, dintre procurorii desemnaţi pe perioadă nedeterminată. Numirea celorlalţi procurori intră în competenţa exclusivă a Procurorului general care, potrivit art.14(2) din Legea CLXIV din 2011 privind statutul Procurorului general, al procurorilor, al altor angajaţi ai parchetului şi cariera de procuror, „numeşte iniţial procurorii pentru o perioadă de 3 ani (prima numire în funcţia de procuror) şi apoi, cu excepţia cazurilor prevăzute de art.17(4), pe o perioadă nedeterminată.”

▪ Procurorul general răspunde în faţa Parlamentului şi are obligaţia de a prezenta anual Parlamentului raportul privind activitatea desfăşurată de Ministerul Public. Raportul este dezbătut şi votat de către membrii Parlamentului (deşi, în cazul respingerii acestuia, nici Constituţia şi nici alte legi nu prevăd sancţiuni).
▪ În calitate de şef al Ministerului Public, Procurorul general emite ordine şi circulare cu forţă obligatorie pentru toţi procurorii . De asemenea, adjuncţii Procurorului general şi şefii de departamente din cadrul Ministerului Public emit circulare cu aceeaşi forţă obligatorie. Periodic, Ministerul Public elaborează şi publică un compendiu al liniilor directoare pentru activitatea parchetelor, în scopul de a asigura uniformitatea practicii procurorilor din întreaga ţară. Ordinele, circularele şi liniile directoare nu au forţă legală obligatorie în afara domeniului de activitate al parchetului. 

Constituţie

“Art.29 - Parchetele
(1) Procurorul general şi parchetele contribuie la administrarea justiţiei prin aplicarea cererilor de pedepsire făcute de stat. 
Ministerul Public efectuează urmărirea penală a infracţiunilor, iniţiază acţiuni împotriva oricăror acte sau omisiuni ilegale şi promovează acţiuni pentru prevenirea actelor ilegale.
(2) Conform definiţiei statutare, Procurorul general şi parchetele:

a) exercită drepturile aferente în desfăşurarea anchetelor;

b) reprezintă acuzarea publică în procedurile judecătoreşti;

c) supraveghează legitimitatea aplicării legii penale;

d) exercită responsabilităţile şi competenţele prevăzute de lege.
(3) Organizarea parchetului se află sub conducerea şi direcţia Procurorului general, care numeşte procurorii. Cu excepţia Procurorului general, niciun procuror nu poate rămâne în funcţie după împlinirea vârstei generale de pensionare.
(4) Procurorul general este ales, din rândul procurorilor, pe o perioadă de 9 ani, de către Parlament, la recomandarea Preşedintelui Republicii. Alegerea Procurorului general necesită o majoritate de 2/3 din voturile membrilor Parlamentului.
(5) Procurorul general prezintă Parlamentului un raport anual privind activitatea sa.
(6) Niciun procuror nu poate fi membru al unui partid politic şi nici nu poate desfăşura o activitate politică.
(7) Dispoziţii detaliate privind organizarea şi funcţionarea parchetelor, privind statutul legal şi remunerarea Procurorului general şi a procurorilor se stabilesc prin lege organică.”
Legea CLXIII din 2011 privind Ministerul Public
„Capitolul II – Organizarea Ministerului Public, statutul legal al procurorilor
Art.3

(1) Ministerul Public este un organ constituţional independent, care se supune exclusiv legii.

(2) Ministerul Public îşi îndeplineşte sarcinile încredinţate de Constituţie şi alte norme în cadrul organizatoric ierarhic în care angajaţii răspunzători pentru decizii pot fi personal identificaţi.

(3) Procurorul general nu poate primi instrucţiuni, direct sau indirect, pentru a renunţa sau a modifica o decizie unică având un conţinut specific.
(4) Drepturile şi obligaţiile procurorilor legate de desfăşurarea activităţii profesionale se stabilesc prin lege a Parlamentului.

(5) Ca şi parlamentarii, Procurorul general şi procurorii se bucură de imunitate.

(6) Procurorului general i se aplică prevederile Regulamentului referitoare la imunitatea membrilor Parlamentului. Ridicarea imunităţii de către Parlament necesită o majoritate de 2/3 din voturile parlamentarilor în exerciţiu, iar Preşedintele Parlamentului va lua măsurile necesare pentru ridicarea imunităţii.

(7) Procurorul general are posibilitatea de a ridica imunitatea unui procuror şi de a lua măsurile necesare pentru ridicarea imunităţii acestuia. (…)
Art.8

(1) Structura organizatorică a Ministerului Public din Ungaria cuprinde:

a) Parchetul General (Biroul Procurorului General);
b) parchetele superioare pentru apel;
c) parchetele superioare;
d) parchetele de district.
(2) Pot fi înfiinţate parchete superioare sau parchete de district independente pentru a conduce ancheta penală sau pentru a îndeplini anumite sarcini în domeniul urmăririi penale în alte cazuri justificate.

(3) Prin instrucţiuni, Procurorul general stabileşte organizarea, funcţionarea şi conţinutul autorităţii Ministerului Public.

(4) Instrucţiunile Procurorului general se publică în documentul oficial al Ministerului Public, în Jurnalul Ministerului Public şi în Gazeta oficială.

Art.9

(1) Parchetul General este o instituţie bugetară independentă, cu management financiar şi economic propriu, precum şi cu personalitate juridică.

(2) Parchetul General, parchetele superioare pentru apel, parchetele superioare şi parchetele de district sunt conduse de Procurorul general, de procurorul general pentru apel, de procurorul-şef şi de procurorul de district.
(3) Procurorul general, procurorul general adjunct, şefii de departament din cadrul Parchetului General, procurorii-şefi pentru apel şi procurorii-şefi pot emite circulare pentru asigurarea funcţionării şi a activităţii profesionale a parchetelor, precum şi a cooperării între disciplinele profesionale. Circularele emise de Procurorul general, de procurorul general adjunct şi de şefii de departament din cadrul Parchetului General se publică în Jurnalul Ministerului Public.
Art.11

(1) Ministerul Public este gestionat şi condus de Procurorul general.

(…)

Art.12

(1) Procurorii sunt subordonaţi Procurorului general şi primesc instrucţiuni exclusiv din partea Procurorului general şi a procurorului superior ierarhic.
(2) În cadrul organizatoric al Ministerului Public

a) Parchetul General exercită controlul asupra parchetelor superioare pentru apel şi a parchetelor superioare;
b) parchetele superioare exercită controlul asupra parchetelor de district şi a celor de la nivel districtual.
(3) Parchetele superioare includ:

a) Parchetul General, pentru toate organele procuraturii;

b) parchetele superioare, pentru parchetele care funcţionează pe teritoriul unui comitat (al capitalei).
(4) Dacă legea sau o instrucţiune emisă de Procurorul general nu prevede altfel, procurorii superiori sunt:

a) la Parchetul General: Procurorul general, Procurorul general adjunct şi procurorii seniori din funcţiile corespunzătoare, cu condiţia de a avea competenţa emiterii de decizii în cazurile date;
b) la parchetele superioare pentru apel: Procurorul general, Procurorul general adjunct, procurorul-şef adjunct pentru apel şi şefii de departamente din cadrul parchetelor pentru apel din funcţiile corespunzătoare, cu condiţia de a avea competenţa emiterii de decizii în cazurile date;

c) la parchetele superioare: Procurorul general, Procurorul general adjunct şi procurorii din cadrul Parchetului General, procurorul-şef adjunct şi şefii de departamente (compartimente) din cadrul parchetului superior din funcţiile corespunzătoare, cu condiţia de a avea competenţa decizională în cazurile date;
d) la parchetul de district: procurorii menţionaţi la punctul c) şi procurorul în funcţie, procurorii din cadrul parchetului superior şi procurorii adjuncţi în funcţie, precum şi şefii compartimentelor din funcţiile corespunzătoare, cu condiţia de a avea competenţa emiterii de decizii în cazurile date.”
Legea CLXIV din 2011 privind statutul Procurorului general, al procurorilor, al altor angajaţi ai parchetului şi cariera de procuror

“Art.14

(1) Procurorul general adjunct este numit de Preşedintele Republicii, la recomandarea Procurorului general, dintre procurorii desemnaţi pe perioadă nedeterminată.

(2) Procurorul general numeşte iniţial procurorii pentru o perioadă de 3 ani (prima numire în funcţia de procuror) şi apoi, cu excepţia cazurilor prevăzute la art.17 (4), pe perioadă nedeterminată. Prima numire în funcţie a unui procuror se face pe termen nedeterminat dacă:

a) înainte de numire, acesta a fost procuror sau procuror militar pe o perioadă de minimum 3 ani, sau

b) a fost judecător constituţional, judecător sau judecător militar, a adoptat hotărâri în cadrul unei organizaţii internaţionale sau al Curţii de Justiţie a Uniunii Europene sau a lucrat ca avocat general la Curtea de Justiţie a Uniunii Europene chiar înainte de numire şi are o experienţă profesională de minimum 3 ani în funcţiile sau în activităţile menţionate la prezentul punct şi la punctul a);
c) are expertiză juridică teoretică complexă în domeniul universitar sau în învăţământ sau

d) un fost membru al Parlamentului declară, la încetarea mandatului de parlamentar, că solicită renumirea în funcţia de procuror şi că îndeplineşte condiţiile de numire, fără includerea participării la testul de eligibilitate pentru funcţie, sau

e) un fost membru al Parlamentului European declară, la încetarea mandatului de parlamentar european, că solicită renumirea ca procuror şi că îndeplineşte condiţiile de numire, fără includerea participării la testul de eligibilitate pentru funcţie.
Art.22

(1) Mandatul Procurorului general încetează:

a) la expirarea mandatului (art.29 (4) din Constituţie);
b) prin scutire;

c) prin demisie;

d) la împlinirea vârstei de 70 de ani;

e) odată cu alegerea ca membru al Parlamentului, ca membru al Parlamentului European, ca reprezentant în consiliul municipal local sau ca primar (art.48(2), sau odată cu alegerea sau numirea în calitate de şef al unei instituţii a statului potrivit Legii privind statutul membrilor Guvernului şi al secretarilor de stat (numit în continuare “şef al unei instituţii de stat”);

f) în cazul constatării unui conflict de interese (art.47);

g) la declararea pierderii funcţiei;
h) după rămânerea definitivă a unei hotărâri judecătoreşti de condamnare la închisoare sau la muncă în folosul public ca urmare a comiterii unei infracţiuni sau ca urmare a unui ordin de tratament medical forţat dat în baza unei hotărâri judecătoreşti finale şi definitive adoptată în procedurile penale;

i) prin deces;

j) dacă nu mai există condiţiile prevăzute la art.11(1).
(2) Dacă mandatul Procurorului general a încetat în baza

a) punctului (1), litera a) sau

b) punctului (1), litera d)

acesta îşi exercită atribuţiile de Procuror general până la începerea mandatului noului Procuror general.

Art.23

(1) În ziua imediat următoare celei în care îi expiră mandatul, fostul Procuror general este transferat, cu acordul acestuia, într-o altă funcţie de procuror. Dacă fostul Procuror general nu îşi exprimă consimţământul, relaţia de serviciu încetează în momentul expirării mandatului. În cazul prevăzut la art.22, punctul (2), litera a), începerea mandatului noului Procuror general este considerată ca dată a expirării mandatului anterior.

(2) Pe baza recomandării Preşedintelui Republicii, prin hotărâre, Parlamentul îl poate scuti pe Procurorul general dacă acesta nu-şi poate îndeplini atribuţiile de exercitare a mandatului din motive independente de voinţa sa.   
(3) În cazul menţionat la punctul (2), fostul Procuror general este transferat, cu acordul său, într-o altă funcţie de procuror. Dacă fostul Procuror general nu consimte la efectuarea transferului sau nu-şi poate îndeplini atribuţiile corespunzătoare funcţiei de procuror, relaţia de serviciu se încheie prin scutire. În acest caz, se poate renunţa la avizul Consiliului Procurorilor. Perioada de scutire este de 6 luni, începând cu ziua care urmează scutirii de mandat a Procurorului general. Pe întreaga perioadă de scutire, fostul Procuror general nu desfăşoară nicio activitate. Fostul Procuror general are dreptul la plăţi compensatorii şi la un salariu mediu pe durata perioadei de scutire. Salariul mediu nu se plăteşte în perioada în care fostul Procuror general nu are dreptul la salariu.
(4) Procurorul general poate demisiona, fără declararea motivelor, printr-o declaraţie trimisă Preşedintelui Parlamentului, adresată Preşedintelui Republicii. Pentru validitatea demisiei, nu este necesară o declaraţie de acceptare a acesteia. Termenul de demisie este de 6 luni; părţile pot stabili, de comun acord, un termen mai scurt de demisie. Termenul de demisie începe să curgă la data la care Preşedintele Parlamentului primeşte declaraţia de demisie.

(5) În cazul menţionat la punctul (4), fostul Procuror general este transferat, cu consimţământul acestuia, într-o altă funcţie de procuror, începând cu data care urmează datei expirării termenului de demisie. Dacă fostul Procuror general nu consimte la transfer, relaţia de serviciu încetează la data expirării termenului de demisie.

(6) Măsurile angajatorului menţionate la punctele (1), (3) şi (5) sunt implementate de Procurorul general nou ales sau, în absenţa acestuia, de Procurorul general adjunct. Fostul Procuror general este transferat într-o funcţie de procuror la Parchetul General sau, la cererea acestuia, într-o altă funcţie de conducere la un parchet inferior. (…)
(7) La recomandarea Preşedintelui Republicii, Parlamentul pronunţă hotărârea de revocare din funcţie a Procurorului general dacă acesta nu îşi îndeplineşte atribuţiile mandatului din motive care îi sunt imputabile sau dacă a comis o infracţiune penală stabilită prin hotărâre judecătorească definitivă sau, în orice alt mod, a devenit nedemn pentru această funcţie. 

(8) În cazul menţionat la art.22(1), litera d), Procurorul general are dreptul la o sumă reprezentând valoarea salariului său mediu pe 6 luni.
(9) În cazurile menţionate la art.22(1), literele d)-j), încetează şi relaţia de serviciu a Procurorului general. Relaţia de serviciu a Procurorului general care a împlinit vârsta de 70 de ani încetează la data începerii mandatului noului Procuror general în cazul menţionat la art.22(2), litera b).

(10) Dacă mandatul Procurorului general încetează în condiţiile prevăzute la art.22(1), litera j), acest fapt este stabilit de Preşedintele Republicii.”
� Prof.univ.dr.Ioan ALEXANDRU, Ministerul Public între Executiv şi Justiţie, Modele de organizare a Ministerului Public în statele europene,  Editura Lumina Lex, Bucureşti, 2002, pp.38-51

(Revista Dreptul nr.5/2006, Horia Diaconescu, Dan Claudiu Dănişor, Poziţia Ministerului Public faţă de puterea executivă în dreptul unor state vest-europene şi în România, pag.107-108)





� „Art.13. (…) Prin lege organică se stabilesc posturile sau funcţiile, altele decât cele menţionate la alineatul 3, pentru care, dată fiind importanţa acestora pentru garantarea drepturilor şi libertăţilor sau pentru viaţa economică şi socială a naţiunii, competenţa de nominalizare a Preşedintelui Republicii se exercită cu avizul public al comisiei permanente competente din cadrul fiecărei Camere legislative. Preşedintele Republicii nu poate proceda la nominalizare în cazul în care voturile negative însumate în fiecare comisie reprezintă cel puţin 3/5 din numărul voturilor exprimate în cadrul celor două comisii. Prin lege, se stabilesc comisiile permanente competente corespunzător posturilor sau funcţiilor în cauză.


Completul competent pentru procurori este prezidat de Procurorul general de pe lângă Curtea de Casaţie. Completul este format, în afară de acesta, din 5 procurori şi un judecător, precum şi din consilierul de stat, avocatul şi cele 6 personalităţi calificate prevăzute la alineatul 2.”





� Magistraţii „de scaun” sunt judecătorii, iar procurorii sunt magistraţii parchetului (numiţi uneori magistraţi „în picioare” pentru că se ridică pentru a lua cuvântul în faţa instanţei de judecată).


� Courts Constitution Act


http://www.gesetze-im-internet.de/englisch_gvg/englisch_gvg.html#p0713


� The German Judiciary Act


http://www.gesetze-im-internet.de/englisch_drig/englisch_drig.html


� Revista Dreptul nr.5/2006, Horia Diaconescu, Dan Claudiu Dănişor, Poziţia Ministerului Public faţă de puterea executivă în dreptul unor state vest-europene şi în România, pp.107-108





� The Constitution of Greece


http://www.hellenicparliament.gr/UserFiles/f3c70a23-7696-49db-9148-f24dce6a27c8/001-156%20aggliko.pdf


� Constitution of Ireland


http://www.taoiseach.gov.ie/attached_files/html%20files/Constitution%20of%20Ireland%20(Eng)Nov2004.htm


� Prosecution of Offences Act, 


1974http://www.irishstatutebook.ie/1974/en/act/pub/0022/index.html





� Constitution of the Italian Republic


http://www.senato.it/documenti/repository/istituzione/costituzione_inglese.pdf


� Pentru a evita orice utilizare dilatorie, Codul de procedură penală cuprinde o listă limitativă a probelor care justifică aplicarea incidentului probatoriu. Elementele de probă care sunt administrate sunt transmise instanţei de judecată.





� Constitution of the Republic of Latvia


http://www.saeima.lv/en/legislation/constitution


� Office of the Prosecutor Law


http://www.vvc.gov.lv/export/sites/default/docs/LRTA/Likumi/Office_of_the_Prosecutor.doc


� Parchetul pentru crimă organizată; parchetul pentru mai multe domenii; parchetul pentru probleme vamale; parchetul pentru probleme privind reabilitarea şi serviciile speciale; parchetul pentru transportul rutier din Riga; parchetul pentru anchetarea infracţiunilor financiare şi economice.


� Constitution of the Republic of Lithuania


http://www3.lrs.lt/home/Konstitucija/Constitution.htm


�Law of the Republic of Lithuania on the Prosecutor’s Office


 http://www.prokuraturos.lt/LegalActs/tabid/186/Default.aspx


� Loi du 7 mars 1980 sur l´organisation judiciaire


http://www.legilux.public.lu/leg/a/archives/1980/0012/a012.pdf


� Criminal Justice Act 2003


http://www.legislation.gov.uk/ukpga/2003/44/contents


� Prosecution of Offences Act 1985


http://www.legislation.gov.uk/ukpga/1985/23


� Conceptul de „supraveghere” se referă la competenţa Avocatului general de a stabili strategia de organizare, politicile generale în domeniul urmăririi penale, administrarea generală efectivă şi eficientă a activităţii autorităţilor menţionate, precum şi la dreptul acestuia de a fi consultat şi informat asupra cazurilor cu grad ridicat de dificultate/sensibile/grave. Nu presupune însă coordonarea şi controlul activităţii zilnice a acestor autorităţi. 


� Act of 18 Aprilie 1827 on the composition of the judiciary and the organisation of the justice system


http://www.rechtspraak.nl/English/Legislation/Documents/WetopdeRechterlijkeOrganisatie_EN_.pdf


� În principiu, Ministerul Public conduce ancheta poliţiei. Conform legii, organele poliţiei judiciare se află sub autoritatea Ministerului Public. În practică, însă, poliţia – organizată în 25 de servicii regionale dotate cu o largă autonomie – acţionează în mod independent şi realizează numai anchetele privind infracţiunile mai puţin grave, în care Ministerul Public dă numai indicaţii generale. Această situaţie se explică îndeosebi prin marea capacitate de expertiză a poliţiei, fiecare serviciu regional dispunând de o unitate specializată în anchete penale.


Competenţele coercitive ale poliţiei sunt limitate, iar Ministerul Public intervine în cazul în care actele procedurale aduc atingere drepturilor fundamentale. În funcţie de complexitatea măsurilor, Ministerul Public poate prescrie aceste măsuri sau poate solicita autorizaţia judecătorului de instrucţie (îndeosebi pentru percheziţii, ascultări telefonice, percheziţii corporale)


Ministerul este cel care decide dacă este/nu este oportună iniţierea unei instrucţii judiciare pentru a obţine elementele pe care numai un judecător le poate primi (îndeosebi în cazul audierii anumitor martori).





� Constitution of the Portuguese Republic


http://www.en.parlamento.pt/Legislation/CRP/Constitution7th.pdf


� Law n.º 60/98 of August 27 : Status of the Public Prosecution Department 


http://www.gddc.pt/legislacao-lingua-estrangeira/english/8182-law-60-ing.html





� Constitution of the Slovak Republic


http://www.nrsr.sk/web/Static/en-US/NRSR/Dokumenty/constitution.doc


� De exemplu, Ministerul Public a contestat la Curtea Constituţională prevederile din Legea nr.220/2011 care conferă ministrului justiţiei competenţe de intervenţie în activitatea Ministerului Public (numirea a jumătate din numărul membrilor Comisiei de elaborare a avizelor; numirea mai multor membri ai comisiilor disciplinare; iniţierea procedurilor disciplinare împotriva unui procuror, inclusiv împotriva Procurorului general; numirea de membri în Comisia de examinare a candidaţilor pentru funcţia de procuror etc.).


Prin rezoluţie, Curtea Constituţională a suspendat prevederile referitoare la competenţele specifice atribuite ministrului justiţiei din Legea nr.220/2011.





� Constitution of the Republic of Slovenia


http://legislationline.org/documents/section/constitutions


� State Prosecutor’s Office Act


http://www.seepag.info/download/slovenia/State%20Prosecutors%20Act.doc


� Constitution of Spain


http://www.congreso.es/portal/page/portal/Congreso/Congreso/Hist_Normas/Norm/const_espa_texto_ingles_0.pdf


� Act no.24/2007, of october 9-th to amend the act 50/1981, of december 30-th, on the organic statute of the prosecution service.


� HYPERLINK "http://www.fiscal.es/cs/Satellite?blobcol=urldata&blobheader=application%2Fpdf&blobheadername1=Content-disposition&blobheadervalue1=attachment%3B+filename%3D%27ley24-2007-ingles.pdf%27&blobkey=id&blobtable=MungoBlobs&blobwhere=1246969447253&ssbinary=true" ��http://www.fiscal.es/cs/Satellite?blobcol=urldata&blobheader=application%2Fpdf&blobheadername1=Content-disposition&blobheadervalue1=attachment%3B+filename%3D%27ley24-2007-ingles.pdf%27&blobkey=id&blobtable=MungoBlobs&blobwhere=1246969447253&ssbinary=true�


http://www.fiscal.es/Documentos/Normativa-b%C3%A1sica-del-Ministerio-Fiscal.html?cid=1242052721188&pagename=PFiscal%2FPage%2FFGE_pintarDocumentos


� Ioan Leş, Organizarea sistemului judiciar în dreptul comparat (Organizarea sistemului judiciar în Spania), Editura All Beck, Bucureşti, 2005, pp 161-163


� Consacrând în art.24 din Constituţie dreptul oricărei persoane de a fi judecată în cadrul unui proces public având o durată rezonabilă, sistemul juridic spaniol oferă două remedii diferite, după cum litigiul se află pe rolul instanţei sau, dimpotrivă, procedura s-a finalizat. În prima situaţie, orice parte poate solicita Tribunalului Constituţional, pe calea unui recurs de amparo, atât constatarea dreptului constituţional de a fi judecat într-o perioadă de timp rezonabilă, cât şi stabilirea de către instanţa constituţională a unor măsuri concrete şi obligatorii pentru instanţa de fond, în vederea urgentării procedurii.


În cazul în care procesul s-a încheiat, acest remediu devine inaccesibil, părţile având însă posibilitatea de a formula, în termen de un an, o cerere către Ministerul Justiţiei, solicitând repararea prejudiciului suferit ca urmare a disfuncţionalităţilor sistemului judiciar. Decizia Ministerului poate fi atacată pe calea contenciosului administrativ.


� Instrument of Government Act


http://www.riksdagen.se/en/How-the-Riksdag-works/Democracy/The-Constitution/The-Instrument-of-Government/


� Act CLXIII of 2011 on the Prosecution Service 


http://www.venice.coe.int/webforms/documents/?pdf=CDL-REF(2012)015-e


� Act CLXIV of 2011 on the Status of the Prosecutor General, Prosecutors and other Prosecution Employees and the Prosecution Career 


http://www.venice.coe.int/webforms/documents/?pdf=CDL-REF(2012)016-e

